
ZAGREBU 


PREDGOVOR. 


G odine 1883. poslao mi po mojoj želji, a sa dopu¬ 
štenjem moga starješinstva u Bosni, vrhovni upra¬ 
vitelj reda franjevačkoga u Rimu putnu kartu, da 
idem u Albaniju u samostan Trošan kao učitelj redov¬ 
ničke mladeži. Tu sam uz još druge službe ostao punih 
deset godina, kad mi je valjalo vratiti se u Bosnu. Ali 
godine 1906. mjeseca srpnja stiže mi iz Rima dekret, 
kojim sam imenovan prvim provincijalom novoustrojene 
provincije franjevačke u Albaniji sa sjedištem u Skadru. 
Sredivši stvari moje župe u Novom Šeheru kod Žepča, 
pohitim, da još obadjem svoje rodno mjesto Kreševo, da 
pozdravim svoje prijatelje i rodjake, pa krenem odavle 
preko Kiseljaka, Visokoga, Sarajeva, Mostara, Dubrov¬ 
nika, Kotora i Cetinja, te stignem u Skadar 11a Bojani. 

Slijedeće godine (1907.) moradoh obaći svu Albaniju 
s Epirom i Macedonijom, kuda se protezala povjerena 
mi franjevačka provincija, obuhvaćajući sedam bisku- 
pata, naime nadbiskupije : skadarsku, dračku i skopaljsku 
(prizrensku), te biskupije : alesinsku, sapsku, pulatsku 
i opatiju miriditsku. 

Znao sam, da ću za moga teškoga četiri-mjesečnoga 
puta štošta zanimljivo i vrijedno vidjeti i opaziti, pa sam 
odmah počeo svoja opažanja bilježiti, da mi budu ugodna 
uspomena. Nijesam žalio truda ni troška, da što bolje 

vidim i proučim ovu junačku zemlju. A sad, gdje se 
junački narod Albanije na vidiku Evrope bori za svoju 
slobodu, pade mi na pamet, da ove moje bilješke izdam 
na svijetlo, da i hrvatski narod nešto sazna o Albaniji 
i da se bar donekle odužim hrabrim Albancima na dir¬ 
ljivu susretanju, na čuvstvima ljubavi i štovanja, kojima 
su me obasipali kroz četrnaest godina moga boravka 
medju njima. 

Fra. Lovro Mihačević. 


MOJA PUTOVANJA 


i. PUT U ALBANSKE PLANINE. 

U službenom poslu morao sam proći svu Albaniju, 
pa se na taj put dadosmo dne 5. lipnja 1907. ja, moj drug 
o. Severin Lušaj i sluga Kol Paali te provodič Šan Cungeli. 
Prijedjemo rijeku Kiri, koja je baš taj dan bila nabujala 
zbog velikih kiša i udjemo u ravnicu Muselim, pa u zaselak 
Bardanjol, pregazimo potok Todri, zadjemo u ravan Ner- 
fuša i počmemo se penjati na brdo. Sa brda je krasan pogled 
na grad Skadar i njegovu okolicu, no nama se bilo žuriti 
i saći u selo Vukjakaj. Nakon dva sata stignemo u selo 
i župu Masarek, gdje nas je draga srca dočekao i poznatom 
albanskom gostoljubivošću počastio domaći župnik Lovro 
Spatari, u koga i prenoćismo. Nedaleko ovoga mjesta bio 
je grad mletački Komani, gdje se uvelike kopalo zlato 
i srebro, te se rudokopi još i danas raspoznavaju, a ima 
tu i ruševina crkava, kuća i t. d., pa se i domaći župnik 
bavio ovim starinama. 

Odavle krenemo dalje u selo i župu Slak, gdje opet 
prenoćismo. U jutro moradosmo dopustiti, da nas ostavi 
provodič Šani, pa nam je valjalo uzeti kao provodiča 
jednu žensku, jer muškarci nijesu smjeli ovuda putovati 
zbog krvne osvete. Selo leži na podnožju planine Cukali 
na lijepoj ravnici. Nama je trebalo putovati preko te pla¬ 
nine. Počesmo se penjati uzbrdo putem uskim, strmenitim 

i kamenitim. Teže nam je bilo za konje nego za nas 
same. Sva je sreća bila, da smo pošli rano, te nam sunce 
nije još dobrano bilo pripeklo. Nakon dva sata naporna 
puta uspesmo se na planinu 1723 m - visine nad morem. 
Sad istom pojašimo konje te se zaputismo kroz gustu bu¬ 
kovu šumu, i premda je sedmi lipnja, nagazismo na snijeg, 
dubok dva do tri metra. Dva sata smo se borili sa snijegom, 
propadajući u nj i mi i konji, dok u jedvice ne izadjosmo 
na čistinu. Malo niže vrhunca ima livadica, koja se zove 
,,lćeni” t. j. jezero. Tu je danas voda, što je dva potoka 
donose, a otječe kroz jednu rupu u kamenu na dnu je¬ 
zera. Na ovom jezeru se odmorismo i mi i konji, te za- 
ložismo, jer je upravo podne bilo. Sta sam sve tada mislio, 
gledajući one šume, sekularne hrastove, ona visoka brda, 
ona brojna rasijana sela nadaleko i široko ! Pamet me za¬ 
nijela u davna vremena, u slavna vremena Dušmana, 
Temala i Dukadžina. Razmišljao sam o negdašnjem bo¬ 
gatstvu i napučenosti ovih krasnih mjesta, o sadašnjem 
skrajnjem siromaštvu, pustoći i zapuštenosti, ali i o bu¬ 
dućim, ako Bog da, sretnijim vremenima slobode, rada 
i uljudbe. Prenem se iz snatrenja i pozovem društvo na 
put, jer imamo još četiri sata do mjesta Dušmana. Put 
biva sve gori i gori. Sad se valja penjati uzbrdo, a sad opet 
silaziti nizbrdo. Na mjestima dodjosmo na usov — usje- 
linu — od ioo do 150 koračaja široku, preko koje valja 
ići, a s koje kiša i voda izbrisa svaki trag puta, a dubljina 
je usovi i do 2 kilometra. Nama se češće valja izuvati, pa 
četveronoške prijeći na onu stranu, a držeći u ruci šiljast 
kamen i praveći s njime rupe, gdje ćemo noge staviti. 
S konja valja skinuti bisage, te ih pustiti, da za nama 
sami dodju, kako znadu, strahujući da se koji konj ne spo- 
takne i ne obori u ponor, jer su onda i konj i orma izgub¬ 
ljeni, a mi bez njih na putu 

Putujući po bujnim šumskim livadama, nadjosmo, da 
tu raste: Quercus sessiliflora, Ostrya Carpilifolia, Evonimus 
verrucosa, Dianthus Dalmaticus i Rha.mnus intermedia. 

S mrakom stignemo u župu Dušmani. 

2. PRIJELAZ PREKO DRINA. 

Doša.vši u selo Dušmani mnogi su seljaci bili već pri¬ 
pravni, da nas sa svojim župnikom dočekaju prijateljski, 
na arbanašku, sa pucanjem iz pušaka, koje je otpočelo. 



Drin kod Dušmana. 


kad je naš sluga Kola dao sa samokresom sa brda znak, 
da dolazimo. Seljani su pogledom i nošnjom svojom divlji, 
surovi ljudi, ali riječima i srcem svojim pravi gentlemani; 
što im naprasita ćud kvari, to im razum brzo nadomjesti. 

Sutradan morali smo nastaviti put iz Dušmana u Be- 
rišu preko Drina. Rijeka Drin je velika i duboka, uz to 
još i brza, a čamca ni ladje nigdje. Kako ćeš dakle prijeći? 
Na desnoj strani rijeke podno sela Dušmani ima jedna 

kuća, a u njoj skelar ili skeledžija, koji prevozi čeljad 
sjedne strane na drugu. K njemu i mi poručismo ; eto nas, 
pripravi se. Kad smo došli k njemu, lijepo nas dočeka 
sa duhanom i crnom kavom, pa ajde na skelu. Upozoreni 
već prije na način prijevoza, nijesmo se začudili, kad 
ugledasmo osam kozjih mješina napuhanih, a privezanih 
za ljesu u promjeru od dva metra, što je drže četiri žioke. 
Odozdo su na vodi mješine, a odozgo na ljesu ti legni po¬ 
trbuške, digni u vis glavu, da ti se voda ne zalije, digni 
i obje noge u zrak, da ih pljusak vode ne skvasi. Sada se 
jedan veslač svuče, priveže sebi na trbuh jednu mješinu, 
pa unidje u vodu, a drugi otisne splav, koja se počne na vodi 
zibati. Veslač pred tobom drži splav, a oba tiskaju je dalje 
u vodu. On je u vodi do vrata, i svaki se put bojiš za nj, 
da ti nestane ispred očiju, a on opet pogleda na te, da ne 
izgubiš ravnotežu i ne privrneš splavi, što je oni zovu 
„trina”, pa ti viče ; — ,,Mos ki frig — ri rahat l” 1 Tako 
smo prešli na drugu stranu rijeke, za deset minuta niže 
od točke, odakle smo se zavezli i zaveslali. Svaki napose 
valja da se tako prevozi, jer po dva ne mogu. Konji su 
sami za nama preplivali. Plativši veslaču trud, uzjašimo 
konje, pa krenemo kroz selo Skvinu, uz potok put Beriše. 
Što smo sve prepatili kroz dva sata puta, ne da se lako opi¬ 
sati. Valja zamisliti s jedne i druge strane rijeke put uzak, 
kamenit, strm, da na više mjesta i sam pješak teško prodje, 
a kako ćemo mi s konjima. Nije druge, nego po savjetu 
vodiča, uz potok, premda je pun vode, pun golema ka¬ 
menja . Došavši do kojega vira, valja konje natjerati, da 
sami preplivaju, a mi uzbrdo, kozjim putom, do druge 
strane vira, gdje nas konji mokri čekaju, da ih opet po- 
jašimo do druge take zgode. Napokon ostavimo potok 
i stanemo se uzbrdo penjati do župnoga stana- 


1 Ne /boj se — stoj mirno 1 

Iz Beriše sutradan popodne krenuli smo put Ibalije. 
Uz strmen i kršovit put, preko šuma i šumica, sela i za¬ 
selaka u večer dodjemo u mjesto. Ibalija je glasovita u 
Albaniji nesamo zbog svoga položaja prema Skadru, Pri- 
zrenu i Gjakovi, 
nego i zbog svojih 
stanovnika, kršnih, 
odvažnih. Ibalija je 
„oaza”, vispoljana 
u albanskim plani¬ 
nama. Žitelji, mu¬ 
slimani i katolici, 
značajni su i od- 
važni ljudi, ljubi¬ 
telji mira, bratske 
sloge i prosvjete. 

Blizu župnoga sta¬ 
na imali su i školu, 
no ta je g. 1906. iz¬ 
gorjela, a više nije 
popravljena. Musli¬ 
mani imadu svoju 
džamiju. Stanovni¬ 
ci Ibalije napola su 
nezavisni od turske 
vlade, imaju jed¬ 
noga kajmakana u 
selu Puka, koji rje¬ 
šava veće parnice, i dvije ugledne i bogate obitelji musli¬ 
manske u mjestu, koje se zovu „Laman-aga” i „Mustaf- 
aga”, a obavljaju manje sudske poslove svoga kraja. Predji 
Mustaf-age imali su velike povlastice od sultana. Optužen 
kasnije Mustaf-aga sa veleizdaje i zloporabe uredovne 


Seljak iz Ibalije. 

vlasti, izgubi svu vlast i imetak, no junačko i mudro vla¬ 
danje spasi Mustaf-agi jedno i drugo. Kako se spasio i 
uzdržao u milosti sultanovoj, ide više u roman, nego medju 
ove retke. On je učen i tolerantan. Rado govori sa sveće¬ 
nicima katoličkim — u tom kraju franjevcima — pa rado ih 
prima k sebi na konak i pušta, da se misa govori u njegovoj 
kuli. Uopće vlada podnošljivost izmedju muslimana i 
katolika. 

U mnogim selima Albanije, a osobito u Ibaliji, običaj 
je svetkovati dan sv. Nikole biskupa, a svetkuju ga zajedno 
muslimi i katolici. 

Na livadama Ibalskim našao sam : Portenschlagia 
ramosissima, Seseli globosum, Asperula scutellaris i Chry- 
santhemum cinerariaefolium. 

Više župnoga stana kuća je ugledna katolika Frok 
Kola zvana, po starješini kućnom, koga moradosmo po¬ 
sjetiti, a bijasmo i srdačno dočekani. Kuća je sa zidom 
opasana. U prizemlju je bunar vode hladne, mlin za žito, 
što se rukama okreće, na drugoj strani je krušna peć i 
ovelika rpa drva; u drugoj sobi je hambar sa žitom i okolo 
njega grah, krumpir i ostalo povrće. U drugom spratu su 
sobe za stanovanje i odio za goste. Na pročelju ovoga odjela 
je dimnjak, gdje se vatra loži, blizu je nizak stol od pro¬ 
stih dasaka, dvije drvene stolice, a uokolo tako zvani 
,,minder” t. j. ukovana klupa. O zidu vise puške, noži 
i handžari, a na srgu muške svečane haljine. Slično je 
i u drugim sobama, samo što su tamo još škrinje, pa svako 
čeljade spava uz svoju škrinju. 

Frok Kola podvori nas sa duhanom, crnom kavom 
i čašom crvenike vina. 

Sutra se oprostimo sa Ibalijom i zaputimo u Fierzu 
na Drinu. 

3. PONOVO PREKO DRINA. 

Fierza selo sa župnim stanom leži na lijevoj obali Drina, 
a nama je prijeći na desnu obalu u župu Merturi-Raja. 
I opet ista poteškoća i neugodnost na gazu kao i kod Duš- 
mana na Skvini. Voda velika, a nema čamca ni ladje, nego 
opet isti način na ,,trini”, ljesi od pletera. Prijedjemo opet 
sretno, te se stanemo penjati uzbrdo do župnoga stana. 
Župa je unaokolo puna starih crkava, groblja i kršćanskih 
uspomena, jer je nekoć bila vrlo napučena. 



Dolina Valbone. 


Dne 17. lipnja rano jutrom krenemo uz samu rijeku 
Valbonu put Nikaja, a proći nam je kroz muslimansko 
selo Krasniće. Divna je i čarobna ova okolica. Živice i 
šumice bujne, polje dobro obradjeno i zasijano žitom 
svakojakim. Bijele kule aga i begova, razasute po okolici, 
bjelasaju se kao jata labudova, a zelena Valbona šumi sre¬ 
dinom polja, dok se u Drin ne izlije. Više sela Krasnića 
je selo Gegusenj. Tu je ,,han” i odmor putnika. Na putu 

do „hana” nadjosmo starinsko groblje sa stoljetnim hrasto¬ 
vima. Razizemlje opažaju se još zidovi staroga samostana; 
do njega je bila crkva, koje zidovi još i danas uzgor stoje, 
bez krova. Vrata su kamenjem zatrpana, a tako i crkva, te 
se ne može unutra. Prije kakvih osamdeset godina obavljala 
se u ovoj crkvi služba božja, dok su još žitelji sela Kras- 
nići bili katolici, a kada su prešli na islam, zatrpaše crkvu 
i prestadoše u groblju kraj nje sahranjivati mrtve, ali 
ipak oni još i danas vele ; ,,naša crkva”, ,,naše groblje”. 

Sjašimo pred hanom, da se malo odmorimo. Dok 
smo mi kavu popili, sabralo se puno muške i ženske čeljadi 
oko nas. Bjeloputni su i umiljati, a držanja uljudna i pri¬ 
jatna. Svi su muslimani. Ženske mole i pitaju za ljekovite 
trave, pa ne mogoh se oteti, te izadjemo u obližnju bašču, 
gdje im pokažem kamomilu, preslicu, cikoriju, paprenu 
metvicu, bijeli sljez, divizmu, gavez crveni, kuniću, lipov 
cvijet, zobiku, podbjel i t. d., pa istumačim im, zašto koja 
služi i kako se priredjuje. Ovdje opet pojašimo naše konje, 
pa za dva sata loša puta izadjemo na planinu Ćiafa Kolsit, 
odakle se pruža krasan pogled na okolišna sela: Gaše, 
Krasnice, Curaj te Lumi i zii (Crnu rijeku). Trebala su sada 
još dva sata, da sadjemo k rijeci, koja je velika i brza, a 
puna golemoga kamenja, te se voda razbija o to kamenje 
i bieli se kao mlijeko. Preko rijeke je polumost, t. j. do 
prve polovine vode stavljeno je jedno brvno drvljem is¬ 
prekidano, da se noge ne omaknu, a drugu polovinu vode 
valja gaziti ili da te tko na ledjima prenese. Ovako se dade 
prenijeti moj drug Severin, a ja uzeh obuću u jednu ruku, 
drugu dadoh provodiču seljaku, da ide preda mnom, i oči 
napola stisnuh, da ne gledam onu strahotu vode pod sobom. 

Kada prijedjosmo tu prvu stranu vode, sada je valjalo 
ili gaziti ili na ledja seljaku. I on siroma hoće da me uzme 
na ledja, i ja se pustih, no brzo uvidjeh pogibelj, u kojoj 

se nalazim, jer s jedne strane gledam golemo glatko riječno 
kamenje, preko koga bi me on nosio preskačući s kamena 
na kamen, a s druge strane, kako dršće, pod teretom, pa 
ga zamolim, da me spusti, a ja ću i sam prijeći. Ali on ni¬ 
kako ne pušta, nego hoće svakako da me prenosi, bojeći 
se, da mu ne izmakne bakšiš, pa kad mu obećah, da ću ga 
nagraditi, i ako sam prijedjem, tad me pusti, i tako prijedjoh 
dobrano se skvasivši na drugu stranu. Kad su i konji pre¬ 
gazili rijeku, krenusmo uzbrdo do župe Gjonpepaj ili Nikaj. 



Crkva u Gjonpepaju. 


Iz Nikaja [treći dan krenemo na put£u jutro rano uz 
planinu. Konj mi se razbolje, a put loš, pa ne mcže da me 
po njemu nosi, i tako moradoh ići šest sati pješice. Uspnemo 
se na planinu Nermajna, s koje se pruža divan vidik na 
Skadar, Crnu Goru i Miriditu, premda su ta mjesta dobro 
udaljena. Ovdje je snijeg, a osamnaesti je dan lipnja, i 
on još drži, pače može i novi pasti. S ovoga brda sadjemo 
u župu Šala, onda u Sesi (arb. Thethi) blizu Gusinja, pa 

se vrnemo u župu Šoši, starodrevno sjedište apostolskih 
proprefekata. Kako župa Šala tako i Šoši pune su starin¬ 
skih crkava i groblja i tvrdjavica. Iz Šoši-a krenemo u Kiri, 
a iz Kiri~a u Planti 

Kako je blizu Kiri-a bila residencija biskupa pulatskoga, 
u čijoj sam diecesi, to sam odlučio na povratku iz Planti-a 
posjetiti biskupa Nikolu Markonia, no došavši u Planti 
i kazavši plan daljega putovanja, odgovoriše me, da se ne 
vraćam natrag do biskupa, jer ću izgubiti čitav dan puta. 

Sjutradan ustali smo u dva sata, pa opremivši se 
krenemo na put, koji je vodio uzbrdo. Uz vrlet silazili smo 
s konja i išli pješice, a hitili smo, da stignemo što prije, 
dok još nije sunce odviše ugrijalo. Na planini Štogu na- 
djemo svu silu snijega, dubokoga tri do četiri metra, koji 
je bio na sreću još tvrd i leden, pa ne propadasmo. 

U deset sati već smo u selu Duci, gdje se svratismo 
k jednom dobrom znancu, da se odmorimo, kavu i rakiju 
popijemo, pa onda krenemo dalje u župu Škreli. Kako 
nije bilo župnika kod kuće, htjedosmo se nakon kratkoga 
odmora zaputiti u župu Kastrat, ali me ovdje zateče pismo 
iz Skadra ; pozivaju me radi neotklonivih posala u Skadar. 
I ako mi je bilo teško prekinuti put, moradoh, pa pojašismo 
konje i za sedam sati bijasmo u lijepom Skadru na Bo¬ 
jani, prevalivši taj dan svega šesnaest sati puta, loša i 
naporna. 

4. HOTI I KLIMENTI. 

Obavivši u Skadru važnije poslove i odmorivši se 
podjemo opet, podranivši rano i krenuvši put Baize, ja, 
o. Severin i sluga Kol Paali, da nastavimo prekinuto pu¬ 
tovanje. Župe, u kojima imamo posla, nalaze se u ple¬ 
menima Hota i Klimenta. Nakon petsatnoga putovanja 
obalom Skadarskoga jezera, pa prošavši Vraku, Koplik 


15 



i Peteršan, unidjemo u selo Baizu, koie leži uz Skadarske 
jezero i uz zaliv istoga jezera. 

Drugi dan poslije podne krenemo put Kastrata. Put 
je uzbrdit, kamenit i vratoloman. Sa brda se pružio divan 
pogled na Ka¬ 
strat, Velečik pla¬ 
nine, na mirno i 
blistavo Skadar- 
sko jezero, sa 
Skadrom i nje¬ 
govom bujnom 
okolicom. Tamo 
na zapadu je 
Crna Gora sa svo¬ 
jim gradovima 
Virpazarom, Ri¬ 
jekom, Podgori- 
com i Žabi jakom. 

Pod bjeloglavim 
Velečikom selo je 
Kastrat sa žup¬ 
nim stanom i cr¬ 
kvom. Kamenit 
je put, kuda pro¬ 
lazimo, te se više 
moramo bojati za 
konje, da ne slo¬ 
me noge, negO Selpkinja iz Vrake. 

sami za se. 

U Kastratu je narod dobar, pitom i pobožan; ponosan 
je, ali nije ohol; siromašan, ali nije kukavan. Milo mu je 
uz gusle zapjevati koju junačku pjesmu. — Drugi dan 
se zaputimo u Vukli medju Klimente. Svuda je goli 

kamen, put loš i strmenit, te nakon jednosatnoga puto¬ 
vanja dodjosmo u polje pod Velečikom FuŠa Hotit, što 
znači : Hotsko polje, jer je ondje selo Hoti, a i cijeli se 
kraj zove Hoti. 

Polje je usko i kratko, a obradjena je samo polovina, 
dok je druga ostala neobranjena, budući puna pijeska i 
mulja, što ga potok nanosi za vrijeme kiša. Put nas vodi 
iza sela uz vrlet u šumu, pa onda nizbrdo do rijeke 
Cemi (Cijevna), odakle za dobar sat puta stigosmo u mjesto 
Grabon. Privežemo konje uz plot, da se odmore, a i mi 
posjedasmo po drvenim klupama pred hanom ili bolje reci 
pred kolibom jednoga seljaka, da se odmorimo i kavu po¬ 
pijemo. Na granici smo Albanije i Crne Gore. Samo rijeka 
dijeli ta dva područja. Poviše nas na brijegu opazih tursku 
stražarnicu, pa dok bijah u razgovoru sa kafedžijom, 
ugledasmo, gdje od stražarnice odozgo ide k nama zapo¬ 
vjednik, okićen na prsima s ordenima. Pa premda imamo 
uza se putne isprave, to mi ipak taj posjet ne bijaše drag, 
misleći, da nam ne bi napravio kakovih neprilika ili nas 
možda čak vratio natrag. Pitam tobožnjega handžiju, 
kojim jezikom govori taj gost, a on nam odvrati : ,,Govori 
naški”, što znači hrvatski. Ja ga ipak pozdravih arbanaškim 
jezikom, a on mi isto tako otpozdravi. Pitam ga, kojim 
još jezikom govori, a on mi otpovrati : ,,Ta kojim nego 
hrvatskim ! Ja sam iz Nevesinja iz Hercegovine!” 

Bilo mi je milo i drago čuti u toj pustinji, u tudjem 
svijetu, svoju riječ i naći svoga zemljaka, koji nas počasti 
kavom i duhanom, te me zamoli, da mu se navratim gore 
u stan, kad se iz brda vratimo, što sam i učinio rado poslije 
četiri dana. Naš novi znanac srednje je veličine, izgleda slaba 
zdravlja, ali je oka bistra, riječi odrješite, razgovoran i pa¬ 
metan. U počast našu dade nam pet vojnika, da nas prate 
do bližnje stražarnice. 


Iz Grabona podjemo dalje sve uz rijeku Cijevnu do 
glasovite ćuprije Ura Tamarit, što znači : most Tamarin. 
Kamenit je to most, dosta uzak, dug pedeset korača ja, 
a po gradji sudeći, potječe iz XV. ili XVI. stoljeća, kad 
su Mlečani vodili svoju trgovinu iz Skadra i Bara ovim 
putem u Gusinje, Plavu, Peć i Skoplje. Od mosta Ura Ta¬ 
marit do župe Vukli put je prava tvrda vrlet. Stignuvši 
izmoreni u župni stan, objeručke nas dočeka fra. Ivan, 
StaraC 0< * sv °j*k 75 godina, ali inače zdrav, upravan, okretan, 
učtiv i pobožan. Župnikom je 48 godina ; kod samih 
Vukljana služi već 38 godina, a nikada se nije iz svoje župe 
udaljio ni za jedan dan. Kroz sve to vrijeme u Skadar, 
a ni u drugu varoš nije sašao. U razgovoru upitam ga za 
postanak ove župe, a on će mi kao s nokta pripravno reći : 
>;°vdje nije bilo župnoga stana prije pedeset godina, a kato¬ 
lika po selima bilo puno. K njima bi katkada dolazili fratri 
iz župe Gruda, udaljene 10—12 sati, i kod njih obavljali 
službu božju. Jednoga dana pošalju Vukljani dva svoja 
čovjeka po fratre u Grudu, a Grudnjani dobro im prepo¬ 
ruče, da im fratre vrate zdrave natrag, što oni dakako i 
obećaše. Tako odu fratri, i dodju u ovo selo na noćište 
jednomu katoliku. Nakon obavljene večernje zajedničke 
molitve netko prišapne fratrima, da gazda, u čijoj su kući, ima 
uz zakonitu ženu još i priležnicu. Postaviše večeru i Bogu 
se po običaju pomoliše, ali fratri ne će da jedu, da večeraju, 
a u Albanaca velika je uvreda, kad gost ne će da kruha 
jede u kući. Kućna čeljad zaklinjaše fratre, neka večeraju, 
ali oni ne će te ne će. Napokon kad gazda progovori, moleći 
neka jedu, a da je on pripravan sve učiniti, štogod zatraže, 
oni mu odgovore: „Ako odmah otpustiš kući priležnicu’ 
jesti ćemo tvoj kruh, inače odosmo iz ove kuće, a da 
kruha ne okusimo !” On obeća to još sutra učiniti, i oni 
večeraše. Sutradan gazda Vuk otpusti i spremi priležnicu 

njezinoj kući. Ona, došavši kući u Kastrat, odakle je bila 
. .. • • Krari kpko su fratri natjerali gazdu, 

iT»«P-«Tb'»ća ozlojedjena zakunu se, da će tu »«• 

t^ie -ć »sa.«! i Ubi« Oba Ita^se ^ 

I dodje vrijeme, 
da se fratri vrate 
kući, a Vukljani 
im dadu dva pra¬ 
tioca do Grude, 
da ih zdrave iz¬ 
ruče. Ali fratri, 
bojeći se za pra¬ 
tioce, oproste se 
s njima na mostu 
Tamarit, i kre¬ 
nuše sami dalje. 
Kad su bili u 
Gra.bonu, iz za¬ 
sjede pukoše dvi¬ 
je puške, a fratri 
zrnjem pogodje- 
ni padoše na put. 
Ubojice, da trag 
svoga čina. zame¬ 
tu, bace mrtva 
tjelesa u vodu, 


Barjaktar iz Gruda. njihove pOneSU 

svojoj kuei. Kako se fratri ne vratiše u Grudu žu pijan i 
Grude poručuju onima gore u Vukli, da im vec jednom 
pošalju fratre, a ovi im otporučuju, da su fratri na ureceno 
vrijeme od njih otišli. Tako se jedni i drugi dosjete'.jjadu, 

da su siromasi na putu zaglavili od dušmanske ruke. Po- 
sumnjaju na braću otpuštene žene, pa da se uvjere, po¬ 
šalju jednoga do u Kastrat, neka gleda da prenoći u kući 
one braće. Ovaj i dodje u večer pokasno k njima i reče, 
da bi sutra morao ići u Skadar, i umoli ih, jer je bilo kasno, 
da kod njih prenoći, na što oni rado i pristanu. Unidje u 
kuću i sjedne za ognjište, a dok je kućna čeljad izašla, 
da svoju marvu pomuze i namiri, on, ostavši sam, zaviri 
u izbu i ugleda bisage sa svetim haljinama. I to je bilo dosta, 
da se krivci pronadju. Sutra se mjesto Skadra vrati k svo¬ 
jima u Vukli i reče im, što je i kako je, a Vukljani se saberu 
na dogovor te pošalju dvadeset dobro oružanih ljudi u 
Kastrat. Ovi sadju do kuće ubojica, opkole je, braću po¬ 
ubijaju, pa se vrate kući. Kad je čuo onaj gazda u Vukli-u, 
kako su zbog njega poginuli fratri i braća otpuštene žene, 
učini zadužbinu, pokloni čifluk zemlje, da se tu sagradi 
crkva i župski stan, što je za kratko vrijeme i učinjeno, 
te je eto na tom mjestu ova crkva i župski stan.” 

Iz Vukli-a jutrom rano podjemo u župu Selce na crno¬ 
gorskoj granici, gdje nas naš dobri fra. Joakim lijepo do¬ 
čeka. Njemu je zbog učenosti, razboritosti i pobožnosti 
god. 1905. bio ponudjen jedan biskupat, ali ponizni fra. 
Joakim odrješito odbije tu čast. Iz Selca spustimo se u do¬ 
linu rijeke Cijevne, te udarimo opet na most Tamarit, onda 
Grabon i nakon desetsatnoga putovanja dodjemo u Grudu. 
Iz Grude prijedjemo rijeku Cijevnu (Cemi) te dodjemo u 
Traboinu, odavle dalje u Rapšu, iz Rapše ponovo u Baizu 
i onda se vratismo u Skadar. 

5. PLEMENA I SREZOVI U ALBANIJI. 

Pučanstvo Albanije osim gradjana u gradovima čini 
osebujni stalež, jedini možda u Albaniji. Pučanstvo se 
naime sastoji iz više ili manje zadruga, a takve zadruge 

♦ 





















Seljaci iz Hoti-a. 


21 

SU pleme i srez. Postanak ovih zađrno-n 

«■*«» **• » d ^ i™ 

sobom“rT bll °' Pa ‘ “ d '” K ' m kol i enu ' smatraše meclju 
sobom rod,ac,ma , „„ žeM se , z istoga p|emMa Gdje se 

‘ P ' m ' nu ,2 « ubUa granica, radi udaljenosti ili goleme 
razgranjenosti, o„ da nastaju „„ovi, , j. 

^T/tTb^ S '° Pe ? “ ied "“ utnu 

Alh • ’ x Arbanasi zovu ba n'ak (srez). U sjevernoj 
Albaniji pučanstvo je podijeljeno na fisove - p l eme na 

a u južnoj na barjake t. j. srezove. P * - 

Plemena u okružju skadarskom jesu • 

novn-i K j‘- 

mra svoja dva vrela, udaljeno jedno od drugoga a oko oba 

c«ev^;. u d d mje 0 ;: Sp.rr 

nici Turske i Crne Gore. J gra ’ 

3 - Hoti žive okolo planine Bukovika i njegovih do 

7ZV' v w : na dva barj * ka : 

iuntr K R obitavaju pod planinom Velečikom 

po ju Baiza na istočnoj obali Skadarskoga jezera. 

ninom istoga'toena 0 "^ d ° lini P ° t0ka ’ P ° d pla ‘ 

SZ. do sL r d:rVk0 O ga'"ta dOliniU d °“ nU “"** ^ 

toka 7 do K sLdlr?kog U arzl: 2m ' djU ^ ' B “““ - 

mnama Biškasi i Maranaj. P pla ' 

medju'visokim 










Gorštaci iz barjaka Šale. 




Poglavice plemena Šoši. 

ih rijeka Lumi — Lesnica — tako da Šala zaprema gornji 
kraj rijeke sve do Lima i Gusinja, a Šoši doljnji kraj, sve 
do ušća ove rijeke u Drin i do planine Cukali. 

10. Na podnožju ove velike i silno razgranjene pla¬ 
nine obitavaju plemena Dušmani, Temalii Šlaku. 

Sva ovdje nabrojena plemena leže na sjevernoj strani 
Drina. A na južnoj i lijevoj strani Drina nastajena su ova 
plemena: 

11. Puka, pleme razdijeljeno na barjake Cereti, Puka 
i Kabaš. Puka je medju planinama Krabi, Terbuni i Leja. 
Uz Drin živu plemena Merturi, Beriša, Thaći 
i M a 1 i z i. Ova dva zadnja plemena živu oko sastavka 
dvaju Drina, crnoga i bijeloga. Ova plemena imadu 
ukupno ime Dukadžini, historičko ime jedne ple¬ 
mićke albanske kuće, koja je u XIV. i XV. stoljeću 
imala u ovim sjevernim krajevima veliku vlast i gospod¬ 
stvo. Plemenima Šala i Šoši još je i dandanas živa ostala 
uspomena, kako su i oni potomci Dukadžina, pa su se 
iselili u današnju svoju postojbinu, koja nije baš tako da¬ 
leko bila, ta trebalo je samo Drin pregaziti i zaposjesti opu¬ 
stjela mjesta. 

12. Mi riđi ti obitavaju na jugu Dukadžina. Mir i- 
diti su najveće i najglasovitije pleme izmedju Drina i Ma- 
tije, pa i u cijeloj Albaniji. Njih imade 25.000 duša i dijele 
se u pet barjaka : Oroši, Spaći, Kušneni, Fandi i Dibri. 
Zapremaju brda i doline rijeke Fandi i njegovih pritoka, 
a planine Velja i Krešta dijele ih od Zadrime. 

Glavno mjesto Miridita je Oroši, rodno mjesto po¬ 
rodice njihova kapetana zapovjednika Prenk-Bib-Dode, 
komu po historičkom pravu pripada uprava ovoga ple¬ 
mena. Predji njegovi bili su slavljeni junaci i snažni oslon 
turskoga carstva u svim ratovima, što ih je Turska na Bal¬ 
kanu vodila, osobito u glasovitom krimskom trogodišnjem 

ratu. Kao mladić od dvanaest godina pade Prenk-Bib- 
Doda pod sumnju skadarskomu paši, koji ga dade zarobiti 
i odvesti u sužanjstvo, gdje je proživio pet godina. Oslo¬ 



bodi se zauzima¬ 


njem francuske 
vlade, ali domalo 
opet pade pod 
sumnju, da šu- 
ruje sa Crnom 
Gorom g. 1878. 
i 1879. Zato ga 
g. 1880. na pri¬ 
jevari paša opet 
zasužnji i posla 
u Carigrad, a 
odavle bi poslan 
u Brusu i u dru¬ 
ga mjesta, gdje 
je podnaslovom 
paše obavljao 
različne službe 
u turskoj vojsci. 

Ima majku živu, 
koja ga g. 1907. 
prvi put mogla 
u Carigradu po¬ 
hoditi. Proglaše¬ 
njem ustava u 
Turskoj i on dobi 
slobodu i dopuštenje, da se može povratiti u svoju Alba¬ 
niju, što on jedva i dočeka, te se mjeseca rujna god. 1908. 
i povrati u Skadar, gdje ga majka i ostala rodbina sa svom 
Albanijom objeručke dočeka, nakon dvadesetosmogodišnjega 


Bib Doda, poglavica Miridita. 

progonstva. I pisac ovih redaka izašao mu je u susret 
s ostalim prijateljima. Prenk-Bib Doda je srednjega stasa, 
krupan, zdrav i veseo. Učen je, pronicav, bistra uma, a 
pametna razgovora. Pridržao je naslov paše uz pripadajuću 
mu plaću. U Skadru je lijepo vidjen i štovan od svakoga 
bez razlike vjere. 

U Oroši je i poglavar crkve, opat mitronoša, sa vlašću 
biskupskom. 

13. Na jugu Miridita, u planina grada Leša, ova su 
plemena ; V e 1 j a, M a n a t i j a, B u 1 g a r i, Krine- 
zezi, Selita, Kthela i Perlataj, onda B a s i a 
i B i š k a s i a. 

Srezovi su pako ovi u skadarskom okružju : 

14. Kraja, na zapadnoj strani Skadarskoga jezera 
pod planinom Taraboš i Rumijom. Polovica je ovoga ple¬ 
mena još u turskim rukama, a polovica u crnogorskim. 

15. Anamalit je poljana na desnoj strani Bojane 
sa 26 sela. 

16. B r e g u-B u n e s je ravan na lijevoj obali Bo¬ 
jane, od Skadra sve do ušća u more, sa 21 selom. 

17. B r e g u-D r i n i t počima polje sa samoga Skadra, 
ide desnom stranom rijeke Drina sve do Leša, a broji 16 sela. 

18. Zadrima je duga i široka poljana na lijevoj 
strani Drina; počima od Vau-Deesa do Leša i broji 18 sela. 

19. B e n a je dolina na istoku Tirane grada, na rijeci 
Išmiju; široka je tri, a duga šest ura. 


6. U MIRIDITIMA. 

Nakon kratka odmora u Skadru spremismo se za drugi 
dulji put po Albaniji, pa dne 27. srpnja 1907. sa prijašnjim 
svojim drugom i slugom jutrom rano pojašimo naše konje, 
pregazimo rijeku Kiri i udjemo u bujno jubansko polje. Cijelo 

polje, rekao bi, da je jednoga gospodara, da nijesu ovdje 
ondje usadjeni mejnici. Tek je šest sati u jutro, a ipak je polje 
puno svijeta; jedni kose, a drugi vodu nose, jedni prevrću, 
a drugi razgrću sijeno. Za jedan sat stignemo pod selo Ju- 
bani na podnožju istoimena brda u bujnoj ravnici. Pro- 
djemo kroz selo Gavcči i uz obalu Drina dodjemo u Vau- 
Dens, gdje ćemo na ladjici prijeći Drin. Prešavši Diin 
za jedan sat puta primaknemo se župi i mjestu Gomsiće, 
ali baš tu nagazimo na prijateljsku busiju ; to je naš dobri 



Crkva u Oroši-u. 


župnik fra. Stijepo poslao pred nas dvadeset oboružanih 
ljudi, koji, kad nas ugledaše, dadoše puškama vatru, kojoj 
drugi kod župnoga stana odmah odgovoriše, i tako izmedju 
dvije žive vatre stignemo u župni stan. 

Sjutra rano uranimo, popijemo kavu i podjemo na put. 
U župi Duši se malo odmorimo, pa ajde dalje do Korpule. 
Ovdje nam je fra. Nikola priredio doček i poslao oružane 
župljane pred nas. Puškarajući naši pratioci i župnikovi 
gosti, uz dvije vatre opet udjemo u selo, pa u župski stan. 

Sjutradan rano pojašimo konje i živo potjeramo k središtu 
Miridita, selu Orosi. Prošli smo sela Kalivaš, Vigu, Sv. 
Juraj i Simon, gdje nadjosmo jednoga starca, provodiča 
do Oroši-a. Tada krenemo dalje, pregazimo rijeku Fandi 
Veliki, pa malo dalje Fandi Mali, udjemo u ravan Nerfuša, 
prijedjemo selo Bliništi, i eto nas u Oroši, sjedištu mitro- 
nosca opata. I ako ga ne nadjosmo, valjalo nam je ovdje 
prenoćiti, a jutrom rano krenemo na Sveto brdo („Mali Šeit”), 



Mali Šeit. 


gdje je on boravio u svome ljetnikovcu, i zadržimo se lijepo u 
n J e £ a čitav dan. , ,Mali Šeit” više Oroši-a najviša je visoravan 
u Albaniji, odakle se pruža krasan vidik po svoj zemlji ; 
odavle se vidi sinje more, Skadar i Ulčinj, Drač i Djakova! 
Sjutra se sprodjemo malo mjestom, gdje smo vidjeli zidove 
nekadašnjega benediktinskoga samostana i crkve. Od nji¬ 
hove glasovite opatije još je i danas ime sačuvano : opatija 
sv. Aleksandra. Uz samostan vide se i zidine kuća, što je 
dokaz, da je mjesto nekad bilo napučeno. 

S Mali Šeita sadjemo u selo Kreja, gdje nam je tre¬ 
balo izmijeniti provodiča. Muško ne može se naći. Sva se 
muškadija sakrila u kuće te izaći ne smije, jer su pali baš 
ovih dana u krv, pa se boje krvne osvete. Dadoše nam 
jedno dvanaestgodišnje djevojče, zdravo i razgovorno, 
koje nam je putem pričalo o slučaju prolivene krvi skorih 
dana kod njih. Upravo o podne stigosmo u Luriju, selo 
i župu, te ostadosmo u župnika čitava dva dana, da se od¬ 
morimo i naužijemo ljepote ovoga zanimljivoga gorskog 
mjesta, pa da se dignemo na planinu Kunora Lurs, da 
vidimo čudo ovoga kraja, jezero navrh brda. 

Selo Lurija je 1100 m. nad morem, a Kunora planina 
je visoka 2110 m., dakle za ravnih 1010 m. valja se uspi- 
njati pješke. Rano uranivši sa dobrom pratnjom iz mjesta 
uspnemo se do jezera. Pusta bukovina i jelovina izvila se 
nebu pod oblake. Zrak je pun balzama, ugodno dišeš, 
a prsi ti se šire, da što više svježega zraka dobiju. Jezero 
je dugačko jedan kilometar, nešto manje široko, a u gustoj 
i crnoj jelovoj šumi, pa mu na obalu padaju grane i granje. 
Čini se po modroj vodi, da je duboka, a voda je vrlo hladna. 

Više ovoga velikoga jezera ima drugo manje, koje i 
daje vodu nižemu i većemu. Mene je vrlo zanimalo sve, što 
vidim ovdje u visini od 2000 metara i uživao sam kroz puna 
dva sata idilični mir prirode, ali o jezeru samo to mogu 
reći, da je ostavljeno samo sebi, u sebi krasno i divno, ali 
mu čar prirodni krije pustoš mjesta. Za petnaest minuta 
uspesmo se odavle na šiljak brda, da pogledamo unaokolo. 
I šta vidiš? Pred očima nam se ukaže čitava Albanija i 
albanske gore. Na istoku vidimo Dibru i Svetigrad, ta ju¬ 
načka razbojišta nepredobivena junaka Jurja Skender- 
bega i njegove kićene i junačke družine. Gledam u nizini 
rijeku Zetu i bujne brežuljke oko nje, gdje je Skenderbeg 
toliko puta sakrio svoju vojsku, da u dobar čas iznenadi 

koga pašu, i da ga pozdravi pozdravom očajna zagrljaja. 
A danas? Exoriare aliquis ex ossibus nostris ultor ! — 
vape kosti poginulih junaka. 

Dan je 5. kolovoza, topao i ugodan, kako može najbolji 
biti, a nama je vrijeme, da putujemo iz Lurije. Vratimo se u 
selo Kreja, pa se penjemo uz planinu Valmora, prijedjemo 
nekoliko potoka i potočića, i eto nas u barjak Selita, dalje 
Maćokul, Božić, Barboli, pa pregazimo rijeke Uraka, Ljusa i 
Matija, od kojih posljednja dade ime cijelome kraju. Kako 
smo malo zabasali s puta, stigli smo u župu Biškosio kasno 
u večer, odakle krenemo sjutradan s domaćim župnikom 
fra. Bonom u susjednu župu, da posjetimo fra. Jozu. U 
večer pripovijedamo mi njima, šta smo sve u Luriji doživjeli, 
a oni nama o svojim župljanima i nežupljanima t. j. o ka¬ 
tolicima i muslimanima. U Luriji su još i muslimani napola 
kršćani, a kršćani napola muslimani. Ta bili smo u Luriji 
u kući seoskoga kneza katolika, koji ima rodjenoga brata 
muslimana ; jedan slavi Božić, drugi barjam; jednoga su 
djeca Ivo i Petar, a drugoga Suljo i Osman. U Luriji će 
katolik dati svoju kćer muslimanu, a ovaj opet katoliku. 
Baš je bila nedjelja, pa su došli i muslimani u crkvu, njih 
pet do šest, a jedna bula je klečala pod oltarom uz misu. 
U razgovoru su vrlo učtivi i uljudni, te čekaju, neka bi 
jednoč Austrija — oni vele arbanaški „Nemsija” — učinila 
kraj njihovoj bijedi. 

Fra. Bono i fra. Jozo opet pripovijedaju o svojima. 
Muslimi svetkuju svetkovine zajedno s katolicima; na 
groblju, kad je misa pučka, muslim dodje po svete ha¬ 
ljine ; nakon mise zovu k sebi prijatelje u goste, časte 
se i goste, muslimi i katolici zajedno. Kad idu po kato¬ 
ličkim kućama blagosivljati i škropiti sa svetom vodom, 
moraju i muslimanima doći u kuću, i oni dadu pro¬ 
pisanu daću. 

Sjutradan smo svi skupa pošli iz Basije put Rubiga, 
samostana našega, odakle obavivši poslove proslijedimo 
dne 13. kolovoza put Pedana, gdje prijedjemo rijeku Ma- 
tiju i unidjemo u ravno polje sela Miloti, pa dalje do župe 
Laćija. 

U selu Delbliništi, kamo iza toga stigosmo, jest resi- 
dencija nadbiskupa dračkoga, nova i krasna, samo šteta, 
što je onaka palača u onoj pustoši i šumi, koja bi i u gradu 
bila vrlo ugledna. Iz Delbliništi-a šumom prijedjemo do sta¬ 
roga samostana Sebaste, gdje je bio novicijat, dok je živjela 
epirotska franjevačka provincija. Samostan je porušen, a 
crkva se još drži. U koru crkve stoji napisano na zidu cr¬ 
venim slovima ; ,,Templum hoc consecratum est an. I 557 -” 
(Ova je crkva posvećena g. 1557 -)- 

Samostan Sebaste porušen je potresom g. 1853. Leži na 
bajnom šumom obraslom brežuljku, s koga se lijepo vidi 
Jadransko more i obale njegove. Odmah pod crkvom nalazi 
se spilja, za koju narod priča, da je sv. Blaža, biskupa i 
mučenika, jer oni hoće, da je on Arbanas, a ne Armenac. 

Vratolomno je saći u spilju, i malo ih je, koji su sašli, 
no mi se odvažismo i sadjosmo u nju pet do šest metara 
niz strmene stijene, nad ponorom dubokim bar dvadeset 
metara, i ako u spilji ni jesmo našli ništa neobično. Kasno 
u večer vratimo se kući, a sjutra podranimo, pojašimo 
konje i zaputimo se sa provodičem put župe Bize. Začas 
prolazimo poljem Laćkim, onda unidjemo u hrastovu 
šumu Kartul, pa opet u ravan Žeja, gdje osjetimo zagušljiv 
vonj od sumpora. Pitamo slugu, odakle ovaj neugodni 
vonj, a on nam reče, da ovdje ima u blizini vrelo smrdljive 
vode. Potjeravši konje kroz šumu, doista nadjemo crkvicu 
sa grobljem na humku, a do groblja vrelo bijele vode, što 
je Arbanasi zovu „ujbardh” (bijela voda) i ,,ujćelb (smrd¬ 
ljiva voda). Vrativši se natrag na put, koji smo malo prije 

ostavili, pregazimo rijeku Droja, pa udjemo u ravan i šumu 
Bušneši, kroz koju smo čitav sat išli, a da ispanemo u 
polje grada Išmija, pregazimo rijeku istoga imena i za 
jedan sat puta uzbrdo uspesmo se do župe Bize. Mi pred 
crkvu, a narod upravo iz crkve iza dovršene pučke mise. 

Sjutradan podranimo te u društvu s mjesnim žup¬ 
nikom fra. Antom sadjemo k moru, pa uz obalu morsku 
za jedan sat stignemo u Kaporodoni, gdje je bio samostan 
sa crkvom provincije epirotske i gdje su godina 1823.—1835. 
živjeli moji zemljaci ; fra. Gabriel Barišić, biskup lešanski, 
fra. Petar Pinotić, prefekat apoštolski, fra. Mato Radoš, na¬ 
sljednik Pinotića, i fra. Andjeo Drinovac, posljednji provin¬ 
cijal ove provincije. God. 1832. bude ova provincija uki¬ 
nuta zbog nestašice franjevaca, a naši ili pomriješe, kao 
Barišić i Radoš, ili se povratiše u Bosnu kao Drinovac i 
Pinotić. U Kaporodoni-u ostali smo čitav taj dan, šetajući 
lijepom šumom, njivama i morskom obalom, pa razgle¬ 
dajući ruševine samostana i crkvu, koja se prilično odr¬ 
žala. Morski zaliv je divan ; uokolo se zaokružio bujnom 
šumom, selima i plodnim poljima. Na suprotnoj nam je 
strani Medua i Leš. Pred našim razvaljenim samostanom 
je vrelo žive i hladne vode, koju obližnji narod u potrebi 
i kući nosi te tvrdi, da ima ljekovitu moć. Na dan sv. Ante 
dne 13. lipnja hodočaste ovamo nesamo katolici, nego i 
muslimi i pravoslavni. 

Sjutradan proslijedimo put Drača. Za dva sata dosta na¬ 
pornoga puta preko brda sadjosmo na drugu stranu Kapo- 
rodona k moru, k starinskoj crkvi svetoga Petra. Dalje 
trebalo je sve ići obalom morskom, a baš taj dan more se 
vrlo uznemirilo. Na svome putu naišli smo na neko jezero 
tik uz more, što ih samo put rastavlja, kojim nama valja 
proći, a valovi mora uzbunili su i mirnoću jezera, preba¬ 
cujući i rasprskavajući se u jezero, pa nam se bilo teško 

i dodjemo u selo Juba, gdje se odmorimo, nešto malo zalo¬ 
žimo, pa proslijedimo dalje, divnom ravnicom, poljem ze¬ 
lenim sve do grada Drača, kamo stigosmo u sest sati 

večer. 


7. DRAČ, KROJA 1 TIRANA. 

Drač, nekadanji grčki Epidamnus, rimski Dyrrhachium, 
o kome govori Strabon i Plinije, danas nije drugo nego prosta 
turska varoš sa tvrdjavom iz mletačkih vremena. Nan 
tu više lijepih palača, divnih crkava, učiona, samostana, 
ni kupališta, ni šetališta, ni kazališta. U Draču ima sta¬ 
rina zakopanih. G. 1906. kopali su na istočnoj strani grada, 
uz morsku obalu, radnici zemlju, temelj jednoj novoj kuci 
te u dubljini od tri metra naidjoše na grobove, u koj 
nadjoše staroga novca sa natpisom . Monumus.Drač ima 
4.500 žitelja, ponajviše muslima: malo je kat0 ’ 3 
manje pravoslavnih i Židova. Katolici imadu svoju župu, te 
ZZ stan sa divnom crkvom. Čč. sestre Pauhnke imadu 
svoj samostan sa školom i bolnicom. Austrija uzdržava 
osnovnu školu. Pravoslavni imaju svoju župu ■ 

I medresa 1 imade. Ovdje je konsulat austrijski, talijanski, 

i grčki. Mjesto je nezdravo i grozničavo. 

Kroja, u albanskom jeziku Krue ih Krom, znaci, 
vrelo, izvor; pa zbilja mjesto, na kome je varoš 1 tvrdjava 
obiluje izvorima hladne vode. Kroju, utvrdjenu, a po 
toga od prirode na nepredobitnom mjestu, junački je za 
Sh Jskih prova.« branio J»r. Kas.rio«, o kom. .. 

Kačić u ,,Pismarici“ toliko pjevao. . v ., 

Danas tvrdjava u prahu i pepelu leži, posto ju ]e Kea • 
paša g 1832. dao porušiti i sa zemljom sravniti da tako 
i zadnji spomenik sile, žilavosti i jakosti albanske uništi 
i iz srca iščupa. Kroja ima do 7.000 žitelja, sve samih mu- 


1 turska niža škola. 

slimana, koji oko negdašnje tvrdje, rasijane po brdu, imaju 
svoje male i neugledne kuće. Brdo, na kome je varoš, zove 
se od starine Sv. Spiridion, čija je tu glavna crkva bila. 
Masline, kojih ima mnogo izmedju kuća po vrtovima, je¬ 
dini su ures varoši, tako da sama varoš izdaleka izgleda 
kao kakav perivoj. U Kroji je stolica kajmakana. Grad 
je bez svakoga saobraćaja sa drugim gradovima, jer nema 



Kroja. 


nikakvih uredjenih putova, pa stoga izgleda kao kakovo 
oveće selo, a ne grad. Čim se grad još i danas ponosi, jest 
čistoća, hladna gorska voda, zdrav zrak i prekrasan pogled 
na more i na obližnja sela. 

O postanku grada Tirane još i danas živa predaja 
priča ovo : Bio je ovdje jedan siromašan beg, koji nikoga 
nije imao do vjerna i odana sluge. Videći beg, da mu ne 

može službe i vjernosti naplatiti, jednoga dana dozva ga 
preda se i reče mu : ,,Dragi sinko, evo, kako vidiš, ja tako 
siromašno živim, da tebe, kako bih sam želio, usrećiti 
ne mogu, nego slobodno ti budi u svijet otići, i tamo sebi 
potraži sreću !” Sluga posluša svoga bega te otidje u svijet. 
Soliman, tako se beg zvao, zadugo ništa nije čuo o njemu, 
pa se vrlo začudi, kad dobi iz Carigrada od velikoga vezira 
poziv, da tamo dodje. Još se i više začudi, kad došavši 
u Carigrad upozna u velikom veziru svoga negdašnjega 
slugu. Vezir, da usreći svoga bega, učini ga vezirom u 
Okridi, i ovaj beg-vezir vrati se poslije u svoje rodno mjesto 
Tiranu, te selo od petnaest kuća obogati lijepim kućama, 
školama i drugim zgradama, te ga učini gradom. To je 
bilo, veli predaja, prije 300 godina. 

Soliman umrije ratujući u Perziji, a tijelo mu prene- 
soše u Tiranu, u džamiju od njega podignutu. Ethem-beg> 
zadnji Solimanov potomak, mnogo se borio protiv begova 
Kroje, da očuva posjede svoje kuće. 

Tirana je gradić, rekao bi, moderan, zdrava položaja, 
u plodnoj i dobro obradjenoj poljani, pun bašča i plodnoga 
voća. Grad ima 12.000 duša, i to 8.000 muslima, a ostalo 
su pravoslavni i nešto katolika. Ka gradu vodi dobra cesta 
iz Drača i Elbasana, i promet je živahan s ovim gradovima. 
Ulice Tirane čiste su i široke, a ulaz u grad baš je divan: 
s desna i s lijeva su lijepe kuće i džamije, a na srijedi je 
toranj sa sat-kulom 

8. KAVAJA I SANTI KVARANTA. 

Povrativši se iz Tirane u Drač, zaputismo se morskom 
obalom put Kava je. Pet sati prema istoku od Drača, uz 
more u lijepoj ravnici pod brdom, smjestila se Kavaja 
sa 5.000 duša, sve samih muslimana. Mjesto je postalo 

glasovito, otkada su tu počeli evropski trgovci proizvadjati 
i iznositi morsku sol. Inače je samo mjesto turobno, nečisto 
i nezdravo, te osim koje novije kuće sve je drugo odviše 
orientalno. 

Iz Kava je povratismo se istoga dana u večer u Drač, 
da se opet u vapor ukrcamo i morem put proslijedimo 
kroz Epir, kamo nam je bilo putovati. 

Brod je krenuo iz Drača u po noći, a sjutradan u pet sati 
poslije podne iskrcasmo se u gradu Santi Kvaranta. 
Odmah sa pašošom u ruci uđjemo u ured za vidimiranje, 
gdje nam činovnik stade prigovarati i zanovijetati, misleći 
iznuditi dobar bakšiš, na što mi ne bijasmo skloni, a vidjevši 
i on, da će mu trud biti uzalud, pusti nas u miru. Iz ureda 
turskoga udjemo u poštu i agenciju austrijsku, da se pred¬ 
stavimo i sporazumimo za daljnje putovanje, no ovdje 
nas ,,naši ne poznaše”. Našavši i pogodivši za sjutra kola 
do Delvina, izadjosmo da razgledamo grad. Kako stara mle¬ 
tačka tvrdjava svjedoči, to je i bio nekoč grad, ali danas 
je selo, jer ako odbiješ dvije tri kuće turske vlade, za koje 
pače mješćani tvrde, da su samoga sultana, nema tu ništa, 
pa i te su zgrade grčkim topovima g. 1897. oštećene, a 
Turska ih je tako ostavila bez popravka, kao živi dokaz 
ljubavi grčke prema muslimanima i njihove pohlepe za 
ovim lijepim krajevima. Santi Kvaranta ima 150 kuća sa 
2.000 žitelja. Sve je ovdje tijesno, nečiste, skupo, ozbiljno 
i svojevoljno. Nikakova života, nikakova veselja ni društve¬ 
nosti. Na sjevernoj strani varoši vidjeti je uz današnje 
morsko pristanište stare zidove i ruševine zgrada staroga 
grada iz mletačkoga doba, što ga je turski top razorio g. 
1831. za grčkoga ustanka za oslobodjenje. Na istoj sjevernoj 
strani, gore na brdu, vide se razvaline stare tvrd jave, u kojoj 
su bile kuće i crkve, a sve je to porušeno i sa zemljom 
sravnjeno g. 1878. 


4i 


Uz porušeni stari grad diže se novi uza samu morsku 
obalu. No godine 1897. misleći Grci, da je silna hrana na¬ 
trpana u državne zgrade, koja bi turskoj vojsci protiv njih 
mogla dobro poslužiti, bombardovaše te kuće i zapališe, a 
manje kuće razoriše. Taj rat je nagrdio i oštetio Santi 
Kvaranta, a politika ga drži u takovu stanju, u jednu ruku da 
služi za ogled grčkoga junaštva, a u drugu ruku sultan, 
koji ne dopušta, da se grad pridigne, iz bojazni, da ne bi 
postao blizom grčkom otoku i gradu Krfu stjecište i os 
grčke propagande u Epiru, a na štetu turske carevine. 


9. DELVINO 

& jj$ Podranismo i posjedavši u kola krenemo put Delvina. 
Put se penje uzbrdo, cesta je slaba ili nikakva, rovovi 
i uvale, da te Bog sačuva, pa stoga moradosmo više puta 
saći iz kola, da se na pogibeljnu mjestu ne izvrnemo. 
Uspevši se na brdo, ukaza nam se krasan vidik : na jugo¬ 
istoku bjelasa se i u vodi umiva kao lijepa vila Krf, grad 
i otok, a na zapadu za nama obala morska sa gradom 
Santi Kvaranta. Nauživši se lijepa obzora i prizora, sila¬ 
zimo u ravan, nizbrdo, a kraj puta hanovi i kule bogataša 
begova. Iza male ravnice opet se valja uzbrdo penjati, 
da uzadjemo na drugu veću i plodniju visoravan, natapanu 
bujnim potocima, a obradjenu marnim rukama, pa zato 
ovdje raste pirinač, naranča, smokva i druge rasline bla¬ 
goga podneblja. Na južnoj strani sakriva nam brdo grad 
Krf i pogled na more. Cesta je neuredjena, izrovana, bez 
ćuprija, pa nam valja češće s kola saći, da se ne prevalimo. 

Za četiri sata putovanja napokon udjemo u Delvino. 
Gradić je to, na jugu grada Argirokastra, medju pirami¬ 
dalnim brdima, lijep, čist, živahan i ukusan, s jezikom ar- 
banaškim i grčkim, te sa 8.000 žitelja, od kojih su jedna 

trećina muslimi, a ostalo pravoslavni. Ima prostran četvero¬ 
kutan trg, dućani su puni robe, kavane pune ljudi, a trg 
pun seljaka sa tovarima različne robe. 

Delvinjani ni jesu vični redovničkoj halji, pa im se 
čudno činilo vidjeti dva redovnika, te se za nama radoznalo 
ogledavaju i pitaju, tko su ti putnici? Ta je radoznalost 
spopala i mjesnoga mudira (predstojnika), te je poslao 
vješta policaja za nama, da izvidi, otkle su i tko su ti ne¬ 
obični putnici. 

U tri sata jutrom mi smo ustali da krenemo iz Del- 
vina. Brzo se brda prihvatismo i dva sata idjasmo uzbrdo, 
cestom novom i još neutvrdjenom. Kad izbismo na brdo, 
ja krasna li pogleda ; na istoku veliki han Mužina, na jugu 
Krf, bijel kao jaje, kupa se u vodi, a zlati ga jutarnje 
sunce; za nama je Delvin sa svojim, bijelim kao labudovima, 
kulama bogatih begtaša i s visokim minaretima. 

Iza četvrt sata odmora nastavismo put. Obilazimo 
brdo, silazimo u dolinu Drina, u klanac Mužina. Ovdje je 
ukusan i prostran han Mužina, gdje je veliko stjecište 
svijeta, jer se ovdje križaju putovi za Krf, Avionu, Janinu, 
Argirokastro i Santi Kvaranta. Klanac Mužine je živahan; 
za kratko vrijeme, što tu stojimo, neprestano je gibanje. 
Prolaze mazge i magarad, natovareni robom; prolaze kola 
puna robe ili putnika, prolaze sami ili u društvu muškarci, 
a isto tako i ženskinje sa sela; dolaze i prolaze zaptije 
— stražari — u nečistim i poderanim uniformama, sa 
svojom puškom na ramenu, umorni, ozbiljni, potišteni i 
zamišljeni. I taj svijet, što samo grčki govori, ustavi se 
ovdje bar zamalo, tko u hanu, a tko pod providencijalnim 
makljenom, koji je nadaleko raširio svoje grane, a svojim 
širokim debelim listom načinio hlad i za više stotina ljudi. 
Pod njim je bunar vode hladne, iz koga se ljudi napiju 
i rashlade, kljusad napoji, osušena kolesa vodom pokvase, 

pa idu dalje svaki svome cilju. Odmorivši se malo krenemo 
pustošnim putom dalje do hana Kakavia, gdje zatečemo 
jednu muslimanku, kako se šeće ispred hana, da. protegne 
svoja umorna uda od dugoga sjedjenja u kolima, a ona, 
kad nas nablizu ugleda, po običaju i propisu svoga zakona 
zavi se u bošču i sakri se. 

Mi se ovdje ne zaustavismo, već prodjosmo dalje do 
hana Arinista, gdje nas zateče podne, i tu popismo po obi¬ 
čaju jednu kavu, založismo kruha, pa opet sjedaj u kola 
i tjeraj naprijed. 

Iz hana bilo nam odmah prijeći kameni most preko 
rijeke Kalama, a onda penjati se uz brdo, suho, isprženo 
i neplodno, dok je pod nama polje zeleno, plodno i bujno. 
Idjasmo s brda na brdo za četiri sata, dok o zapadu sunca ne 
stigosmo do glasovitoga hana Žirovice. U hanu nije nikoga 
bilo do handžije samoga. Popivši kavu, oprašivši i umivši 
se u hanu, gdje ćemo prenoćiti, izadjemo na zrak pred han. 
Nedaleko hana je maleno gorsko jezero, te uzmemo jednoga 
seljaka, da razgledamo jezero. Maleno je, okruglo, stisnuto 
medju brdima, a mora da je duboko. Seljak pripovijedao 
nam je o postanku jezera ovo : ,,Bilo je tu jako i bogato 
selo, no žitelji su se medju se pravdali i svadjali. Jednoga 
dana dogovore se jedni, da će noću navaliti na druge i po¬ 
ubijati ih, ali i ovi su u isto vrijeme isto smislili protiv 
svojih protivnika. A upravo te kobne noći iznenada se začu 
neki podzemni tutanj i lomljavina, a zamalo kuće propa¬ 
doše u vodu ; gdje je bilo selo, eto je danas jezero. Pri 
lijepu vremenu — kaže — mogu se vidjeti u vodi kuće.“ 

Plan Žirovina ili Žirovica dosta je velik, čist i uredan, 
podvorba brza i jevtina. Poslije večere sadjemo dolje u društvo, 
da nam prodje vrijeme i da čujemo, šta narod zanima, 
o čemu govori, za čim li uzdiše. Tu vam je čavrljavi Grk, 
ozbiljni Arbanas i lukavi Rumunj; po vjeri tu je muslim, 

katolik i pravoslavni. Mi se odbismo malo na stranu sa 
suputnikom Rumunjom i sa dva turska časnika — Arba¬ 
nasa — i raspredosmo razgovor o današnjim prilikama, 
o komitetima i hajdukovanju, a zatim zadjemo i u poli¬ 
tiku. Jedan časnik izvadi iz džepa arbanaške novine, koje 
tajno drži i još opreznije daje drugima na čitanje, jer je 
bilo strogo zabranjeno u svoj Albaniji držati arbanaške 
novine, a u ovom kraju, u Epiru, pače i govoriti arbanaški, 
i to sve do proglašenja ustava turskoga 24. srpnja god. 
1908. Nemalo sam se čudio pronicavosti duha, ljubavi 
domovinskoj i zrelu političkom shvaćanju te dvojice časnika. 
Mladi su još, a škole su učili u Parizu; jedan je iz Elbasana, 
a drugi iz Berata, oba dakle ljuti i vatreni Točke. U naš 
razgovor pristade još jedan crnomanjast i pristao mladić, 
a ja, ne znajući tko je taj pridošlica, ušutjeh. To je našem 
Točki udarilo u oči, pa će mi otvoreno reći : ,,Ne boj se, 
gospodine, ovo je naš čovjek, a zove se Anto !” Ovo 
ime značilo je, da je pridošlica katolik, a tih ima u Epiru 
vrlo malo, pa kako su oba Točke bili muslimi, umah ra- 
zabrah, da se katolici i muslimi i ovdje lijepo slažu i 
žive u skladu. 

Kasno u noći odosmo spavati, a već smo u dva sata 
bili na nogama i pošli kolima dalje. Putujemo lijepom cestom, 
a vide se bujne šume i krasne bašče i zaselci, dobro obra- 
djena polja, vinogradi i kolibe čuvara ,,bostana”. Kad je 
već sunce visoko izišlo na obzor, još uvijek nije nigdje 
žive duše vidjeti. Tako dodjosmo na brdo, s koga ugledasmo 
grad Janinu, njezino divno jezero i krasnu okolicu. Sila¬ 
zimo nizbrdo i primičemo se bari Lapsista, preko koje 
ima kameni most, dugačak jedan kilometar, a zove se 
„Risostomo”. Kad smo prešli ovaj dugi most, dodjemo 
cestom do makljena Bakće-Kato, glasovita, ne zbog svoga 
položaja ni goleme veličine, već zbog pustolovina Ali-paše 


45 


Tepelena i smrtnih osuda, koje su se baš ovdje izvrši- 
vaie. Idući dalje lijepom, ali neobradjenom ravni, udjosmo 
u Janinu. 

10. U JANINI 

Janina po jeziku i svome izgledu grčki je grad. Broji 
do 20.000 žitelja, i to 10.000 Grka, 5.000 muslimana i 5.000 
Židova, a samo 30 duša katolika. U saobraćaju vlada grčki 
jezik, samo činovnici govore turski, a gdjekoja obitelj 
arbanaški. Sama varoš je na podnožju brda, koje se polako 
spušta prama jezeru, te leži izmedju brijega i jezera. Sva 
je živahnost grada na trgu, gdje su dućani i dućančići, 
,,alla turca” izmiješani ovdje ondje s kavanama i pjanim 
mehanama, dok su kuće za stanovanje u potpunom miru 
i na strani. Čar šija janinska nije pokrita i svedena na 
trijemove kao druge čaršije na istoku, nego su se pružile 
tri ulice, duge i široke, uzduž i poprijeko, pa su tu nani¬ 
zani dućani, kavane, mehane i hoteli, a ovdje su i svi mo¬ 
gući zanatlije. 

Na trgu je prodaja žita, živadi, zeleni i svega. U hladu 
krošnjatih makljenova poredani su stolci i stolice, pa ljudi 
sjede, razgovaraju uz ,,tutum čibuk” ili uz omiljelu orien- 
talnu ,,ergeiu ,, , a kafedžije služe goste svojim umijećem 
i različnim slatkim pićem. 

U gradu je još u dobru stanju tvrdjava iz doba mle¬ 
tačkoga, gdje je smještena jedna satnija vojnika. Lijepa 
je zgrada ,,konak”, gdje sjedi paša, a u blizini kuće ostalih 
činovnika. Katolici i pravoslavni imaju svoje župe. Tu 
je grčka škola i dvije medrese. U blizini grada okolo je¬ 
zera vide se ruševine starih palača i ljetnikovaca. 

Sa živahnošću i žamorom čaršije u opreci je drugi 
dio grada, sa svojom tihoćom i mirom. Ulice tijesne, strme- 
nite i krivudaste, a vrlo nečiste i nezdrave. Kuće zidom opa- 

sane i slaba društvenost susjeda, sve to doima se putnika 
sjetno i turobno. 

Da se malo nagledamo svijeta, udjemo nekom Tali- 
jancu cipelaru u dućan. Ispred nas prolaze muškarci u 
bijeloj košulji do koljena, sa bijelim vunenim pojasom, 
fermen bijel, čakšire bijele, sa bijelom kapom na glavi. 
Prolazi i ženskadija u suknjama bijelim, pripasane kožnim 
pašom, urešenim štokakvim grubim ornamentima iz mjedi. 
Prolaze i vojnici u zakrpanim uniformama svojim, a časnici 
u malo boljem odijelu. Eto i hodže u talarima sa bijelim tur¬ 
banom oko glave, i popova u crnim mantijama, sa bijelim 
ili crnim, a bujnim bradama, dugom preko ramena kosom 
i visokom kamilavkom. Vidjeti je i Židova, malih, biadatih 
i musavih, u haljinama različne boje. Kroz sav taj svijet 
proturuju se mazge, magarci i konji, prazni i natovareni. 

Vidjesmo skupinu ljudi, po svojoj nošnji različitu od 
drugih, pa upitasmo, tko su. Rekoše nam, da su to Bruco 
Vlasi. Car Trajan, u ratu u Macedoniji, ostavi nekoliko 
satnija svojih vojnika (a ti su bili iz Abruzza u Italiji) na 
brdu Pinto, da teže zemlju i da carstvo čuvaju, t. j. da oba¬ 
vješćuju carstvo rimsko o provalama s istoka. Oni još 
i danas govore jezik izmedju talijanskoga i rumunjskoga. 
Mi takove zovemo Kućo Vlasi. 

Cijeli dan u društvu župnika i austrijskoga kavaza še- 
tasmo Janinom, da se bolje upoznamo sa gradom i prili¬ 
kama njegovim, a na večer uspesmo se na brijeg više grada. 
Pred nama je prava panorama : večernje sunce odrazuje 
svoje zlatne zrake sa jezera i zlati vrhove minareta i 
krasnih čardakova, a sav se grad zavio u zelenilo, kao prava 
oaza na pustošnom janinskom polju. 

U Janini putnik biti, pa makar i kratko vrijeme, a 
ništa ne čuti pripovijedati o Ali-paši Tepelenu, nije moguće. 
Tvrdjava, lijepe i velike palače, tvrdjava na otoku jezera, 

ljetnikovac Bakte Kato i druga mjesta svjedoci su djela 
i nedjela Ali-pašinih, o kojima se čuva uspomena u pjesmama 
grčkim i arbanaškim. Ali-paša je nastojao svega svoga 
života, da učini domovinu svoju, Epir i cijelu Albaniju, 
državom samostalnom u okviru turskoga carstva, a da 
to postigne, valjalo mu je uništiti različna feudalna ple¬ 
mena, fisove i barjake, a to bez boja, bez prolića krvi nije 
moglo proći, pa zato mu i jesu djela krvava. 

Ali-paša bio je pravi heroj. Napoleon I. željaše nje¬ 
govo prijateljstvo, te mu i posla svoga generala Vanden- 
court-a. Engleze je zanimao i oni mu pokloniše grad Pargu. 
Duboko se dojmio slavnoga Byrona, koji ga pohodi u nje¬ 
govoj palači u Telepenu, te mu posveti nekoliko svojih li¬ 
stova i pjesama 

Ali-paša gospodovaše u Epiru. Za svoga vladanja 
dade svomu narodu red i zakon, promače gospodarstvo i 
narodno blagostanje, priskrbi Janini ugled i izgled glavnoga 
grada zemlje. Na njegovu dvoru jednako je bio primljen 
za činovnika i savjetnika Arbanas, Grk i Turčin, bez raz¬ 
like vjere, samo ako je šta vrijedio. 

Podložnost Ali-pašine državice prema sultanu, vr¬ 
hovnom gospodaru, sve se više umanjivaše, što u Carigradu 
nije ostalo neopaženo. To bude povod ratu medju sultanom 
i Ali-pašom. 

Ali-paša se turskoj vojsci opiraše za mnogo mjeseci, 
sve do veljače g. 1822., dok prijevara i izdaja ne učini 
kraj borbi osamdesetgodišnjega starca. Na drugoj strani 
jezera, na malom, šumom obraslom brežuljku, još i danas 
se vidi zapuštena tvrdjava i palača, u kojoj se Ali-paša, 
zatvoren sa svojom četom, borio osamnaest mjeseci, dok 
se nije morao predati sultanu na milost i nemilost. 

Mrtvo tijelo Ali-pašino bi rastrgano na dvoje; glavu 
mu poslaše u Carigrad, a truplo staviše u grob u samoj 

tvrdiavi gdje se još i danas čuva. No u kakovu je žalosnom 

W 

“a p“a” U istoj ogradi ,oš - 

“! e dva velikaša zakopana, pa ćasnik, koji naš sprovod, 
po tvrdjavi, ne zna reći, koji je Ali-pasrn grob. Nad grobo 
1 granata smokva, koja daje hlad još hladnijemu grobo 
pa kad vjetar puše i granama niše, rekao bi, da se smok 
kLfa geni* A 1 „ P .Š.„U i poziva Albance »» ^ 

da trajnu uspomenu zadrže u srcima i dužnu čast 
aa trajnu i> života radlo za slo . 

onome junaku, koji je za svega => s 

bodu svoje domaje. 

ii. PROŠTENIŠTE ŽICA. 

Iz Janine upriličismo dva tri izleta u obližnja mjesta. 
Tako se jednoga jutra zaputismo u glasovito selo 1 proste- 
Ste Žicu Iz grada izišavši odmah okrenemo janinskuu 
poljem uz jezero, a onda uz baru Lapsis t a, koja ,e ,«t, 
suha i kukuruzom posijana, a zimi sva pod vodom pres j 
Smo tu baru na drugu stranu i počnemo se pen£ uzbrdu. 
upravo uz potok, suh, kamenit i vrlo strmemt. S 

a, što smo uranili, pa sunce još žestoko ne ^ 

lako se penjući pješke , odmarajući se, cal, pogledamo » 
visoke planine, čas na grad Jamnu, na jezero i na mjest 
uokolo Napokon se uspesmo za jedan sat naporna puta 
na brdo i udjemo u šumu, u debeli hlad stoljetnih hrastov^ 
Pred nama je selo Žica, meta našega puta, gdje Je više se 
na brdu minast.r sv Ilije, mjesto glasovi,. . zato, što ,e 

god. 1809. tu boravio lord Byron. 

Selo Žica sagradjeno je na sjevero-zapadu brda, u 
strani, pa izgleda, da su kuće jedna na drugo, s.z.d.nd 
Stavnovnici su svi pravoslavne vjere, a govor, i 


grob. 

je spomenuli, da ovo selo nije ničiji čifluk, nego svoje 
— dakle slobodno, a ta se sloboda pokazuje na kućama i 
žiteljima. Kuće su sve dvokatnice, a stanovnici zdravi, 
odjeveni i ponositi. Oblače se svi — izuzam starce — alla 
franca — samo su žene još zadržale staru narodnu nošnju, 
pletene i vezene haljine, premda mlade žene nose već suknje 
i rekle. Svi su posjednici, imaju svoje lijepe i čiste kuće, 
zemlje, vinograde, marvu sitnu i rogatu. Mnogi se od njih 
ljeti odseli u Bugarsku, Grčku i Rumunjsku, gdje se bave 
zanatom i trgovinom, da se pod jesen vrate kućama s obi¬ 
latim dobitkom, te ga potroše na dobrobit svoga sela i svoga 
gospodarstva. 

U selu je krasna nova crkva i škola, u kojoj podučaje 
učiteljica iz Atene. Crkva i škola i privatne kuće, sve to 
očito pokazuje blagostanje naroda slobodna, pa je velika 
razlika medju ovim selom i drugim, koje je tudji čifluk. 

Samostan sv. Ilije stara je gradjevina te izgleda kao 
kakova tvrdjava. Opasan je debelim starim zidom, a u nj 
se ulazi na jednu kulu. Samostanska je crkva mala, mračna 
i starim slikama u bojama ukrašena. Imadu i sobu za put¬ 
nike i strance, pa smo i mi bili tu srdačno dočekani. Samo¬ 
stanom upravlja i u crkvi božju službu vrši jedan starina 
svećenik, bijele brade, pogleda odvažna i junačkoga. Dok mi 
stadosmo u crkvenom predvorju, on je bio u crkvi pri litur¬ 
giji, pa obaviješten da ga čekaju stranci u redovničkoj haljini, 
pokazao nam se na vratima, da nam dade dobrodošlicu. Bi¬ 
jaše ogrnut plaštem, izvezenim zlatom i srebrom. Mala i niska 
vrata crkvena upravo su mu čudan okvir dala, te je izgledao 
na vratima, izmedju nutarnje tmice i vanjskoga svijetla, kao 
kakova starinska ikona, kao biće sa drugoga svijeta. On se 
opet u crkvu povrati, a mi izadjosmo u šumu, u hladovinu. 

Osamljeni u toj šumi, na brdu, koje svojom krasotom 
teško da ima igdje premca, gledali smo na dalekozor pa- 

noramu, koja se pred nama pruža. Pod nama prema 
sjeveru vidimo divnu dolinu rijeke Kalama, a tamo da je 
brdo Šintista, sa brežuljcima i potocima, pritocima rijeke 
Acheron (Crna rijeka). Prema istoku, u velikoj daljim, 
vidi se vispoljana, čista i ravna, okružena planinom Zagora, 
koja svoj vršak diže nebu pod oblake, kao kakav obelisk. 
Na jugu opažamo polje prostrano, suho, pustosno, a to 
je janinsko polje, kojim se guste magle šetaju, sto se iz 
jezera dižu; a nad jezerom i gradom Janinom strsi planina 
Micikeli. Na zapadu motrimo veliku množinu bregova i 
brežuljaka, a izmedju njih žubore potoci, da se tamo negdje 

sastanu svi u rijeku Acheron 

Uto eto i dobroga starca Jevrema, koji nas zamoli, 
neka bi sašli dole u samostan, da što založimo i koju kapljicu 
popijemo. U razgovoru ugodnu i tihu, a zanimljivu pri- 
čanju časnoga oca Jevrema, uz dobar zalogaj, a jos o ju 
kapljicu, brzo prodje vrijeme i dodje doba rastanku. 

U hrastovoj šumi, gdje smo mi sjedjeli, sjedio je g. i 09. 
Glasoviti putnik i pjesnik Byron, koji je lijepi niz pjesama 
baš ovdje iskitio, a od tih jedna je i posvećena selu Žicu 
Bvron je iz Janine išao u Tepelen, da pohodi junačkoga 
Ali-pašu. Prolazeći kroz Žicu u jesen g. 1809. bi zanesen 
ljepotom mjesta, te se tu ustavi za nekoliko dana u1 samo¬ 
stanu, gdje pače znadu i sobu, u kojoj je prebivao^ Na zid 
ove sobe bilo je i nekoliko stihova od njega pisanih 1 potpis 
njegov u knjizi za goste. No stihovi su zubom vremena 
izbrisani, a knjiga je s njegovim potpisom iščeznu a. 

12. U DODONI. 

Visoravan, na kojoj je grad Janina, i brda, koja je 
okružuju i zatvaraju, gola su, suha i pustosna, ali mjesu 
takve doline uokolo, s desna i s lijeva, a te bujne doline 1 
prodoli najljepše se vide na putu iz Jamne u Dodonu, kamo 


se jednoga jutra rano zaputismo. Idemo pješke pjeskovitim 
janinskim poljem; na putu ne vidiš drugo drvo do stoljetnoga 
krošnjatoga ovdje ondje makljena, a uza nj po koji hančić 
ili bolje reći pristanište za obične kiridžije sa sela, gdje 
će se odmoriti i crnu kavu popiti. Penjasmo se uz brdo ka¬ 
menito, suho i strmenito, pa se s velikim naporom uspesmo 
na brdo, s koga nam puče pred očima obzor dug i širok 
na polja i livade. U selu smo Dodoni, gdje su žitelji kmetovi 
bogatih janinskih begova. Žitelji su svi jezika i vjere grčke; 
slabo su odjeveni, mršavi su i potišteni, te im je na licu 
vidjeti, da su tudje sluge. Pod selom je polje dugo i široko, 
dobro uradjeno i zasijano žitom i duhanom, a naokolo je 
lijepa hrastova šuma. 

Silazimo u ravan mučnim i strmenim putom. Nasred 
polja je maleni humak, zarastao u debelu šumu, gdje se 
ustavimo, odmorimo i stanemo pregledati mjesto. Pred 
nama su ruševine od više zgrada; ovdje ondje su još uzgor 
zidovi, a kamenje lijepo otesano, okruglo i četverouglasto, 
bijelo i crno. Vide se škale kamene, pod lastrikan 1 , razba¬ 
cani stupovi, kapiteli, pilastri. To će biti bio teatar stare 
Dodone. A malo dalje opet ostaci goleme zgrade. To je 
bio hram glasovitoga proročišta u Dodoni, u koji se sav 
grčki svijet sabirao. Poslije Olimpa Dodona je prva u staroj 
grčkoj povijesti. Po vjerodostojnu nagadjanju grad se 
prostirao na podnožju brijega, gdje je bilo i proročište, 
a danas je tu kukuruz i duhan. Iz ruševina grada postalo je 
selo Dromišija. Gospodin Karapanos, bogat i učen Grk u 
Epiru, mnogo je starih iskopina ovdje izvadio i u Atenu 
u muzej prenio. No kasnije je turska vlada strogo zabranila 
starine kopati i raznositi, sigurno ne, da te vrijedne starine 
sačuva potomcima, nego da skupo proda dozvolu, tko bi 
ih želio kopati i iznositi. 


kamenom popodjen. 

13. PLEMENA. 

U okružju janinskom nalaze se ova tri glavna plemena ; 
Liab, Tosk i Ciam. 

L i a b 1 j a n i stanuju izmedju Berata, Valone i Del- 
vina. T o s k i su na istoku, a C i a m 1 j a n i na jugu Liaba. 
Medjuto ova plemena nijesu tako usko skopčana i organi- 
zovana kao plemena u sjevernoj Albaniji, a dijele se na 
podlozi bratinstva na srezove i barjake, i to ove : 

1. Musakeja, proteže se u golemoj poljani na 
doljnjem toku rijeke Škumbi-a i Vojuše, sa glavnim mje¬ 
stom Firi. 

2. Škrapac je u dolini rijeke Ergene kod Berata. 

3. Tomoricaje polje, kroz koje teče rijeka istoga 
imena, što utječe u Devol na lijevoj strani. Sela su na 
ograncima Tomor-planine. 

4. Kolonija je kraj anamenit i važan u svakom 
pogledu. Ona je jedna velika visoravan izmedju gradova 
Korče i Liaskovika, kuda protječu mnogobrojni potoci, 
koji sastavljaju beratsku rijeku Ergene. Srednja visina 
ovoga polja ima 700 m., a glavno je mjesto selo Herseg 
sa 64 sela. 

5. Kurveleš je planinski kraj, zatvoren izmedju 
Vojuše i njenih pritoka Drina i Sušice, zauzima planine 
Grivaš, Cika i Lungara, a glavno mu je mjesto Nivica, sa 
14 sela. 

6. K i m a r a je na zapadu Kurvelešu ; glavno je 
mjesto Kimara, nedaleko morske luke Panormo ii Palermo, 
sa 8 sela. 

7. Riza, Lungjari i Zagora ova tri kraja 
obuhvaćaju planine izmedju Drina i Nemerčika. Riza ima 
14 sela, a blizu je Tepelena. Lungjari je blizu Gjinokastra 
sa 8 sela. Zagora se proteže do lijeve strane Vojuše, prema 
gradu Klisuri. 

8. Desnica je sučelice Klisuri, na desnoj obali Vo¬ 
juše; obuhvaća polje potoka Desnice, koji utječe u Vojušu, 
a glavno je mjesto Klisura. 

9. Dalji spada na kotar Premeta, zaprema 60 sela, 
medju kojima je najglavnije Tašćeri. 

10. Kara muratades, proteže se izmedju grada 
Premeti, Konica i Liaskovik, sa 36 sela. 

11. Pogoniani, na lijevoj strani Vojuše, proteže 
se od sela Ostanice k jugu, obuhvaćajući sve bregove i do¬ 
line, iz kojih izviru Drin i Kalamas. Glavno je mjesto 
Vostina sa 38 sela. 

12. Zagora je na sjeveru Janine, izmedju planina 
Micikeli-a i Pindosa. U ovom kraju izviru Vojuša i Lumi 
Nartes (Nartska rijeka). Žitelji su sami Rumunji. 

13. S u 1 i leži izmedju Janine i Porge. Ovim mjestom 
protiče Crna rijeka (Lumi i zii). Suli se sastoji iz 4 sela : 
Kakosuli, Kiafa, Avariko i Samoniva, koja su sadržavala 
30 fisa, sastojeći od 170 obitelji, dakle poprečno oko 2000 
duša. Ovima se još pridodavalo 7 sela, u kojima su živjeli 
Sulioti. 


14. GRADOVI OKRUŽJA JANINSKOGA. 

P a r g a je mala varošica na obali morskoj s lukom. 
Ima 2.000 duša, vjere i jezika grčkoga. 

Margeriti je mali gradić sa 5.000 duša, jezika 
grčkoga. 

P a r a mi ti j a jednako malo mjestance sa 3.000 duša. 
Oni su se odlikovali u ratu za oslobodjenje Grka god. 1821. 
i 1830. 

F i 1 a t i je gradić sa 4. — 5.000 žitelja u lijepoj dolini 
rijeke Kalama, blizu morske luke Sajada, u kojoj se brodovi 
ustavljaju i usidruju. 

Gjinokastro je grad sa 12.000 žitelja, te je sje¬ 
dište sandžakata. Grad leži u prostranoj dolini Drina. Ži¬ 
telji su zanatlije, te se ljeti razidju po obližnjim mjestima 
za svojim poslom, a pod jesen se vraćaju kućama. 

Kimara broji samo 2.000 duša, samih Albanaca. 
U svakom primorskom gradu ima Kimaraca, jer oni su ve¬ 
ćinom mornari i ladjari. 

T e p e 1 e n je mala varošica sa 3.000 duša, rodno 
mjesto glasovitoga Ali-paše Tepelena. Žitelji su muslimani, 
Albanci, ali govore grčki. 

Premeti i Konica, dva su poveća sela sa 5.000 
duša. Mjesta leže u ubavoj i plodnoj dolini rijeke Vojuše. 
Svi su stanovnici izvrsni ratari. 

V a 1 o n a, koju Talijanci zovu Aviona, stari je grad 
sa 5—6.000 stanovnika. Od svih luka u albanskom pri¬ 
morju valonska je najsigurnija za pristajanje brodova. Grad 
je za jednu uru udaljen od luke ; stanovnici govore arba- 
naški, a po vjeri su muslimani, s malo katolika i pravo¬ 
slavnih. Grad je u bujnoj maslinovoj šumi, na plodnu i 
vrlo rodnu tlu. Ovdje je veliki promet i trgovina s obližnjim 
gradovima. Ima u gradu i njegovoj okolici puno bogatih be¬ 
gova. Lijepa su zdanja javna i privatna. Ovdje su konsulati 
te župe katolička i pravoslavna. Dvije su novije i ugledne 
džamije, zatim škole, medrese i javni parkovi. Žitelji su 
uljudni, ponosni, rekao bih, oholi, riječi slatke i odrješite. 

Berat leži na obje obale rijeke Berata, preko koje 
vodi krasan stari kameni most. Ima i tvrdjavu iz davnih 
vremena. Berat je pravi albanski Biograd. Stolica je tu mu- 
tesarifa, a broji 15.000 stanovnika, koji su muslimani i 
pravoslavni ; prvi imaju dvije krasne i velike džamije, a 
posljednji svoju župu sa crkvom. Divan je položaj grada, 
a polja su mu rodna i plodna, no težaci su jako siromašni, 
jer su gotovo svi kmetovi. 

15. IZ JANINE DO PREVEZE. 

Zadnjih dana mjeseca kolovoza dodje vrijeme, da se 
oprostimo sa Janinom i da podjemo kolima put Preveze. 
Suputnici su nam jedan mladić i jedan starac, oba iz Korče. 
Sa starcem Ilijom odmah zadjemo u razgovor, jer je Arbanas 
i svojim jezikom govori, dok je mladi gospodin ostao nijem 
za vas put, jer on samo grčki govori, a mi taj jezik znamo 
samo toliko, da gladni na putu ne ostanemo. 

Stari Ilija vatreno nam pripovijeda nevolje svoje do¬ 
movine uopće, a svoga zavičaja Korče napose. Žalosti ga 
vrlo, da grčki popovi izopćuju iz crkve one pravoslavne, 
koji arbanaški mjesto grčki govore; tuži se na velevlasti 
evropske, koje brane Tursku i ne daju, da koji kršćanski 
vladar zapremi Albaniju — pa sa dubokim uzdahom za¬ 
vrši ; ,,Dok se velevlasti natežu i nadmudruju medju 
sobom, mi jadni Albanci ostadosmo u ovom žalosnom 
stanju, gdje su se oko nas oslobodile ropstva sve druge 
posestrime zemlje !” 

Bili smo već dobrano zašli u janinsko polje, dugo i 
široko, ali pusto, suho i neobradjeno. Nigdje znaka životu 
ni prometu; sve je izgorjelo od sunca. Samo s onu stranu je¬ 
zera vide se stabla, šumice, crkve i sela. Sve se bliže pri- 
bližujemo brdu Kaneta. Ravna cesta poče se uspinjati, 
a mi još jedan zadnji pogled, ali mio kao poljubac, bacimo 
na Jamnu, jezero, polje i planinu Micikeli. Cesta se pola¬ 
gano spusta u ravan ili pravije u dolinu, a pred nama su 
vrletne planine tamo i onamo; izmedju njih protiče potok 
Luros, koji ubrzo postaje prava rijeka. Kraj puta u razma¬ 
cima za koji kilometar sazidane su stražarnice, za čuvare 
buduće željeznice, ali Bog zna, kada će ona biti gotova 
jer tko zna, gdje je zapela stvar. 

Primaklo se i podne i sunce žestoko peče, pa si zaže- 
ljesmo odmora u kakovu hladu pri izvoru vode. Ta nam 

se prigoda brzo pruži, jer ugledasmo pred nama han sa 
krošnjatim makljenom i potokom bistre vode. Hanovi 
su u ovom kraju prave oaze. Svaki je zidom opasan, u 
hladu kraj kojega potoka ili bunara. 

Luros, uz koji smo dalje putovali, postajao je sve viši 
i širi, te bijesno huči i buči, ljuti se i pjeni, a sad je miran 
kao janje. Put nastavljamo ispod vrletnih gora, uz male 
ravnice, žitom posijane, a nigdje u blizini ni kuće ni žive 
duše, ni stoke ni čobana, ni težaka; sve mrtvo, tiho i pusto. 
Prijedjemo preko odugog zidanog mosta Kokoleći, gdje je 
i han, no kako je još bilo dana, ni jesmo se zadržali, već 
smo krenuli dalje do Lurosa, kamo stigosmo u devet sati 
u večer. Upozoreni, kako je ovo mjesto sijelo i sastanak 
grčkih komita, dakle za putnike pogibeljno, ne izadjosmo 
u večer iz hana, koji si je nadjenuo zvučno ime ,,Hotel”, 
a nema ni kuda izaći; vani je tamna noć, svjetiljke ni jedne, 
osim onih po kavanama, te večeravši odemo na počinak, 
da sutra rano put proslijedimo. 

Kad je god. 1878. berlinski kongres dao Pargu Gr¬ 
cima, tada su mnoge muslimanske obitelji svoje zemlje 
ostavile, pa se listom počele seliti drugamo, a tima je sultan 
poklonio polje kod Filipiadesa, gdje se oni nastaniše i kuće 
posagradiše. Tako Luros, prije zvani Filipiades, postade 
od sela mala varošica. Ali ubrzo mladomu Lurosu zaprijeti 
pogibao ; bataljuni ljutih Arbanasa u ratu grčko-turskomu 
g. 1897. zapale i razore k* će i dućane, da nedopadnu Gr¬ 
cima, a kasnije opet dodju Grci, te ga ponovo orobe i zapale, 
da što ne ostane Arbanasima. Od zapaljenih kuća jedna 
je ostala kao uspomena na tu medjusobnu mržnju, i to 
palača Foad-bega, bez popravka, takova, kakovu je požar 
ostavio. 

Grad, koji se poslije toga, istina, polagano diže, ima 
lijepu budućnost, jer se tu križaju putovi za Janinu, Pre- 

vezu, Monastir i Avtu. Mjesto broji 1.600 stanovnika, mu- 
slima i Grka, a ima vojničku posadu i kajmakanat. Polje 
je rodno i plodno, ali su ljudi, sami kmetovi, siromašni 
i ubogi, što se lako vidi i po njihovoj nošnji i gradji kuća. 
Sela oko Lurosa vlasništvo su Husein-bega iz Preveze, 
najbogatijega muslima u Prevezi, koji ima više hiljada 
hektara zemlje, šume i pašnjaka. 

Iz Lurosa putovali smo puna tri sata, kad se prima- 
kosmo jednom izgorjenom selu, a dalje nas je put vodio 
prostranom poljanom, okruženom krasnim brežuljcima, 
do sela Kamerina, koje je mnogo pretrpjelo od Grka g. 1897. 
Bilo je to ovako. Kad su Grci prešli rijeku Artu, osvajajući 
selo za selom od turskoga carstva, Kameranci, vjerom i 
jezikom Grci, povjerovaše, da su braća došla, da i njih 
oslobode, i pridružiše se k njima. Ali Grci budu svladani 
od Turaka, a mnogi ostadoše u polju ,,pet bunara” —brojeći 
zvijezde. Sad Kameranci padoše kod sultana u nemilost 
i ne prodje dugo, eto turskoga askera u selo, pozivajući 
seljane, da se predadu i da oružje polože. No seljani se ne 
predadu, pa nasta odmah vatra i ljuto kreševo, u kome 
sila turska nadvlada, uljeze u selo i zapali ga, a seljani 
se razbjegoše u šume, tko je živ ostao. Žene i djeca budu 
sasječena kao janjad, a neke žene i djevojke, da ne padnu 
Turcima u ruke, pobačaju se u ponore i vodu, i tako spade 
selo od 130 kuća bogatih na 30 siromašnih kolibica. 

Pod žestinom sunčane žege putujući zaželjesmo čašu 
hladne vode, kad eto ugledasmo kraj puta kolibu, suhim 
granjem pokritu; u sredini je humak, kao rov za krumpire, 
okolo su drvene klupe, a na jednoj sjedi starac u crnoj 
mantiji s kamilavkom na glavi, duge, bijele brade, stasa 
visoka, mršava. Naša kola stanu, a eto ti popa sa drvenom 
čašom i bocom vode, gdje ide k nama. Pomislih : ,,Ej, ovaj 
radi upravo po evandjeoskom nauku! Bog mu platio !“ — 

kad eno on, siroma, i ne čekajući božju plaću, pruži ruku 
za milostinju, da uzmogne živjeti ovdje na zemlji. 

Kočijaš potjera konje i mi se uputismo prema Prevezi, 
te se nakon jednoga sata nadjosmo pred ruševinama sta¬ 
roga grada Nikopolisa. Čitavo je tu polje u zid opasano, 
a unutra zidova su ruševine crkava, kazališta, učiona i 
palača. Pa premda je blizu podne i sunce dobro upeklo, 
ipak ustavimo kola i sadjemo, da tu gomilu kamenja bolje 
posmotrimo. Još ima zida i na kilometar u duljini, a širok 
je na mjestima i tri metra. Uspesmo se na najviši brežuljak, 
da sve jednim pogledom uhvatimo, što se vidjeti dade. 
I zbilja divan je to pogled : tamo na jugu sinje more, mirno 
ko ulje, od mora do nas nepregledna je šuma maslina, 
na istoku zaton Arte i grčke planine, na sjeveru zasadjeni 
dudovi, vinogradi i smokve. A na ruševinama Nikopolisa 
grobna tišina, nigdje žive duše, pa ni ptica da pjeva svoju 
pjesmu, ni pastir da prebire svoju frulu ; cijelo je mjesto 
samo jedno groblje. Ostavismo Nikopolis i zaputismo se 
kroz maslinovu šumu, pa za jedan sat puta udjosmo u 
Prevezu. 


16. U PREVEZI. 

Preveza je mali gradić od 10.000 duša s različnim na¬ 
rodnostima, ali govori se samo grčki. Grad je na obali 
morskoj, s tijesnim i nečistim ulicama. Okolo grada je 
dubok opkop, u koji bi gradjani za vrijeme rata napustili 
vodu, da neprijatelju zapriječe put u grad. Tvrdjava je 
iz doba mletačkoga. Više vrata je uklesan u kamen lav, 
grb mletački, s natpisom nečitljivim. Kuće su dvokatnice, 
male i proste, ali čiste i uredne. Preveza je stolica grčkoga 
vladike. Ovdje su i škole i medrese i lijepe džamije. Austrija, 
Italija i Grčka imaju svoje konsulate. Velika je trgovina 
sa Grčkom, s kojom i graniči. Grad ima u blizini izvor 

vode hladne i dobre, a šetalište sa masliništem uz morsku 
obalu, prema Nikopolisu, prava je blagodat gradjana za 
ljetnih vrućih dana. 

U Prevezi se nijesmo imali vremena dugo zadržati, 
pa zato izmijenivši posjete sa austrijskim vicekonsulom i 
grčkim vladikom, pohodismo još dvije odlične familije, 
Marković i Zakarija, te izadjemo potom u večer, a baš je 
bila nedjelja, u općinsku bašČu, da se nagledamo šarolika 
svijeta. Tu je sve otmjeno, ugladjeno, lijepo obučeno, a 
sve to mnoštvo samo grčki govori. Kavedžija i nas posluži 
crnom kavom, a na licu mu poznadosmo, da je Arbanas, 
pa ga zato i upitasmo, da li je Arbanas, što on rado potvrdi 
i kaže ; ,,Jesam, gospodine, Arbanas iz Drača, ali sam se 
utopio u moru grčkoga jezika, kao i drugi Arbanasi, koji 
svi samo grčki moraju govoriti, a ipak je i Preveza i sve 
ovo arbanaško !” 

Sjutradan rano zaplovimo iz Preveze put Grčke, da 
vidimo Pirej i Atenu, odakle nam je valjalo krenuti u 
Macedoniju, gdje se iskrcasmo najprije u Solunu, gradu 
od 130.000 žitelja, od kojih su dvije trećine Židovi španjoli. 
Iz Soluna načinismo željeznicom izlet uMonastir na 
rijeci Dragor, a onda povrnuvši se u Solun krenemo že¬ 
ljeznicom u S k o p 1 j e, zatim u gradić F e r i z o v i ć, 
a onda kolima put P r i z r e n a, odakle nam se nadala 
prilika razgledati kosovski vilajet i sva mjesta, poznata iz 
kosovske narodne epopeje. 

17. ARBANAŠKA PLEMENA U MACEDONIJI. 

U vilajetu monastirskom, kome je glavno mjesto 
Monastir, grad od 60.000 žitelja, ova su arbanaška ple¬ 
mena : 

1. M a t i a, obitava gornji dio rijeke Matia, počimajući 
na izvoru, pa sve do ušća potoka Uraka. Ova je dolina 

duga dvanaest sati hoda, a mnogo više široka, sa 30.000 
stanovnika. Pleme je usredotočeno u četiri glavnije obi¬ 
telji : Zogoli, Ćela, Oloman i Buzćić. 

2. L u r i a, obitava izmedju Crnoga Drina i Miridita. 

3. D i b r a, obitava izmedju Crnoga Drina i Ohridskoga 
jezera. Na ovo pleme spadaju srezovi : 

Doljnja Dibra proteže se od desne strane Drina 
do planine Korab-a. Ima mnogo sela sa barjaktarom u 
Piškopeji. S druge strane Drina je Cizna, Mohor 
L o s n e j a, sve tijesni saveznici Doljnje Dibre. Više k jugu 
prema Dibri, na lijevoj obali Drine, jesu srezovi Groka 
mala i Groka velika. Bulžinci i Golo brdo sačinja¬ 
vaju Gornju Dibru. 

4. Cermenika na istočnoj strani Elbasana, koja 
se s gradom ujedinjuje. Ovaj kraj ima dvanaest sela sa 
glavnim mjestom Martanešom. 

5. Š p a t na jugu Elbasana, izmedju rijeke Škumbi-a 
i Devola. 

6. Mokra na jugu Ohridskoga jezera. 

7. D e v o 1 je na istoku grada Korče u polju rijeke 
Devola. 

8. O p a r a je na zapadu Korče, uz Devol, blizu sta¬ 
roga grada Voskopoje ; ima trideset i pet sela. 

U kosovskom vilajetu ova su plemena : 

1. N i k a j, obitava na lijevoj strani rijeke Lumi Mer- 
turit, a graniči sa plemenima Šala i Šoši. 

2. M e r t u r i na desnoj strani pomenute rijeke do 
ušća Valbone u Drin. 

3. K r a s n i ć i, uz obale rijeke Valbone sve od njena 
izvora do ušća u Drin. 

4. T r o p o j a pleme stanuje u planini pri samom 
vrelu rijeke Valbone. 

5. G a š i stanuju izmedju rijeka Valbone i Bistrice. 

6. B i t u ć i, izmedju Bistrice i planine Morina. 

7. H a s i, oko planine Bastrik, medju Prizrenom i 
Gjakovom. 

8. B e r i š oko potoka Travait i Evenika, više Gjakove. 

9. Rugova, obitava gornji dio Pejske Bistrice. 

10. L u m a obitava obronke planina Šara i Gjalice. 

Srezovi su slijedeći : 

P o d r i m a na lijevoj obali Bijeloga Drina, u području 
Prizrena. 

Prekorupa na bregovima istočno od Podrime. 

D r e n i c a obitava brežuljke izmedju Metohije do 
Kosova, sa glavnim mjestom Lauša. 

Gorai Opala na obronku Šar-planine, istočno od 
plemena Luma. 

18. IZ PRIZRENA U SKADAR. 

Oprostim se s Kosovom, pa uzjašivši na konja oba¬ 
zirem se još uvijek na Kosovo, na Metohiju i na ubavu 
Podrimu, i mislim u sebi, kako pravo Arbanasi kažu : 
,,Kruh daje Zadrima, a vino Podrima.” 

Lijepo je jesensko jutro. Mi smo podranili, pa iz Suhe 
rijeke, nadomak Prizrena, gdje smo prenoćili, jezdimo 
cestom do pod Prizren, pa na Bistricu. Moj gjogat ide 
lijeno hoće li, ne će li : rekao bi, da se spremio na dalek 
put, pa se čuva, da se ne umori prije vremena. Dodjemo do 
sela Vlašnje, prijedjemo Bistricu i primakosmo se obalama 
Drina. Malo kasnije ugledasmo rijeku Ljumu, pa lijevom 
obalom Drina stigosmo-u Novi han, koji je na obali njegovoj. 
Pomislih : eto ti te strahovite Ljume, o kojoj sam još u 
Skadru često čuo pripovijedati, kako ti strašni Ljumljani 
znadu biti strah i trepet grada Prizrena, gdje se katkada 
kao grom iz vedra neba raznese glas : ,,Ljuma !” ,,Ljuma !” 
Tada se sve uzvrti u varoši, a trgovci za čas pozatvaraju 

dućane i bježe kućama, pa se i avlinska vrata brzo poza¬ 
tvaraju i utvrde za slučaj navale. 

Kad smo pošli od Novoga hana, pogledamo desno i 
lijevo, s ovu i s onu stranu Drina ; na lijevoj strani nam 
je Koritnik planina, iza nje Ljuma, na desnoj strani planina 
Pastrik, a na podnožju njezinu leži kraj Has sa svojim 
selima. Has ili Hasi turski reći će jedno pleme, što je do¬ 
bilo od sultana povlastica, pa se uzoholilo, postalo jako i 



Tvrdjava u Prizrenu 

neposlušno, h a s i je. I naš narod kaže za čovjeka, koji se 
posilio : poasio se, a veli se i : a s i čjo v j e k. Ljudi 
ovoga kraja zbilja su oholi, ponosni i okrutni, premda su do 
zla boga siromašni. Vitka stasa, vatrena oka, visoka čela, a 
zasukana brka, pa bi za stalno rekao : ala se je poasio ! 

Na putu od Novog hana kraj Drina prolazimo kraj 
silnih šuma vrba, jošika i drugoga drvlja, što uz rijeku 
raste. Idući tako nadjosmo se na visoku mostu, ispod ko¬ 
jega huji Ljuma, po kojoj se i cijeli kraj tako zove. 

Ljuma izvire na zapadnoj strani Šar-planine, teče od 
istoka na sjever, pa se izlijeva u Drin. Riječ ,,1 j u m a“ 
arbanaški znači rijeka, a Ljumljani biše zvali Riječani. Osim 
rijeke i kraja, što nose ime Ljuma, zove se tako i jedno 
selo, u kome ima do 150 kuća, samih muslimana, a uda¬ 
ljeno jo od Drina uz Ljumu tri sata. 

Na putu do Skadra prijeći nam je tri glavna mosta, 
od kojih prvi prelazi Ljumu, drugi Crni Drin, a treći je 
Vezirov most, na sastavu dvaju Drinova. Most na Ljumi je 
vrlo visok i strašan, jer jednim samo svodom paše rijeku. 
Taj se most zove arbanaški ,,ura-šajit”, a turski ,,šejtan 
kuprisi”, što znači ,,djavolski most”, a poznat je i pod 
imenom „ljumski most”. 

Na lijevoj obali rijeke Ljume, čim se prijedje preko 
mosta, nalazi se čuvena ljumska kula, koja stoji upravo 
nad samim ušćem Ljume u Drin. Od Prizrena do ove kule 
ima šest sati puta. Nasred uskog puta, na lišću, sjedi buljuk- 
baša, koji je pravi gospodar puta. Sjedi prekrštenih nogu, 
na koljenima drži martinku, preda se gleda, a pogleda je 
lukava i strašna ; puši svoju cigaru na kratkom čibučiću, 
a nikomu se ne diže i ne ustaje. Nazvasmo mu Boga, a on 
nam odmahnu rukom u znak, da nam dopušta ili sjesti 
do njega ili dalje poći. Mi sjašismo, pa do njega sjedosmo, 
ponudimo duhana, naručimo kavu i zadjemo u razgovor, 
pa je bio zadovoljan s našim pričanjem o Albaniji; ostavili 
smo ga vesela, da i dalje na putu sjedi. 

Ljuma čini jednu kajmakaniju prizrenskoga sandžaka, 
a proteže se do Vezirova mosta na zapadu, jugozapadna 
joj je medja na Crnom Drinu, a istočna je Gora. Kajmakan 
sjedi u selu Bican ili Bicaj, a ima tu i jedna vojnička ka¬ 
sarna. Ljuma čini zaseban barjak, ali ne i fis. Kraj je plodan 
i dobro vodama natapan, no slabo je napučen. Mnogi muški 
izginu, što bijući se medju se, što u hajdučkim izletima 

po bližnjim mjestima. Ljumljani su do XVIII. stoljeća 
govorili srpsko-bugarski ; danas su svi muslmu, a govore 

^T/ućiod ljumljanske kule držimo se lijeve obale Drina, 
dok za kratko vrijeme ne naidjemo na Crni Drm,, koji 
dolazi s juga, te se sastaje s Bijelim Drinom. Prodjemo 
most, a malo niže eto i Vezirova mosta na sastavku dvaju 
Drinova, u dolini Bruta. 

Vezirov most je tvrda i lijepa gradjevina s osamna- 
svodova različne veličine, tako da su tri srednja svoda 
najveća i najšira, a što bliže obalama, svodovi su sve uzu 
Tik do mosta je mala i lijepa ravnica Brut, nazvana p 
selu istoga imena, koje leži na desnoj obaliDrina. 

Na ravnici Brut poznaje se stara rimska cesta \ 1 a 
I gnat i a, kojim pravcem ide i današnji put. Zapo sata 
puta dodjosmo hanu Brut. U hanu je okretan . razgo- 
voran handžija, Arbanas iz Ljume, a bilo je 1 kmdzija1 iz 
Skadra za Prizren, a iz Prizrena za Skadar. U ovome hanu 

morali smo i prenoćiti. , , 

U jutro rano krenemo iz hana. Putujemo uz 
Drina sve do hana Spasa, a tu ćemo se rastaa sa n ™^ 
i « velike albanske planine, » Dukadim , M.nd.tu^ 

Han Spas leži na lijevoj obali Drina, a uda jen je 
Prizrena jedanaest sati. Od Vezirova mosta do Spasa su 
tri sata Nedaleko od hana ima i selo istoga imena. Tu odmah 
niže hana utječe u Drin rijeka Gruma, čijim se kontom 
spušta put iz Gjakove dovle, a dug je sest sati. u 
preko Drina, na visokoj stijeni, vide se razvaline grada 
Leke Dukadžina, koji je ovdje tom tvrdjom zatvarao klance 
i bogaze neprijatelju. 

Put, kojim smo jutros pošli, odvojio se od Dima a 
unišao je u dolinu rijeke Goske, koja čim medju Mind^ a 
i Dukadžina. Put vodi čas kraj rijeke, a cas se udaljuje 

od nje. Uz put se vide kuće obližnjih sela, male i niske, 
pločom pokrivene. Bogatiji su sagradili sebi kule iz kamenja 
i dosta visoke, obično dvokatnice. Odsjeli smo napokon u 
hanu Fleti, koji je sav sagradjen od brvana, a pokriven 
daskom. Selo Flet je nedaleko hana, a u njemu ima devet 
katoličkih i šesnaest muslimanskih kuća. Nad selom se 
uzdiže brdo Kunora Dardes, 1567 m. visoko, a pod njim 
je vrelo Kroni škjaut, što znači : slavensko vrelo. 

Sutra zorom ustanemo, da nastavimo put, i odmah 
se počesmo penjati uz planinu Ćafa Malit, vrletnu i kame¬ 
nitu. Planina je bogata jelom i borom, te se u ovom kraju 
siječe luč te iznosi smola iz dolina Fandi-a rijeke. 

Na cijelom našem putu vratolomnijega i strašnijega 
nijesmo imali od ovoga iz Fleta do u Puku. Mi smo na vi¬ 
sini brda; staze su uzane, u kamenu, a pod nama je ponor 
i provala, da je strašno i pogledati. Nevješt putnik samo 
četveronoške može prijeći, a da ne gleda u ponor, te se 
ne obeznani. Jadni konji ipak polagano i oprezno prijedju 
i pod tovarom. No ipak gotovo svake godine bude tu žrtava. 
Zimi, kad snijeg zapa ne i led se ukaže, dogadja se, da 
karavana putuje mjesec i dva mjeseca, a ljeti može se 
put prevaliti za tri dana. 

U večer izmoreni i ozlojedjeni dodjosmo u Puku, u 
han. Puku Arbanasi još i danas zovu g j i t e t, što znači 
varoš. Valjda je nekada i bila ona varoš, jer je tu bila sta¬ 
nica Via Ignacije, iz Lesa do Spasa na Drinu. Puka je 
bila središte oblasti dukadžinske, a i danas je Puka važno 
mjesto izmeđju Skadra i velikih planina, koje treba u 
zaptu držati, a ona je svojim položajem zato i podesna. 
Iz planine, koje su oko Puke, izvire rijeka Gomsiće, kojom 
ćemo saći u dolinu Zadrime. U Puki je kajmakan i jedna 
kula za vojnike, stražare puta izmedju brda i polja Zadrime. 
Selo ima nekoliko kuća. i jednu džamiju. 


Fra. Lovro Mihačević: Po Albaniji. 

Iz Puke krenusmo ne baš tako rano, jer nam nije put 
dalek do župe Gomsića. Udjemo u dolinu rijeke Gomsić, 
koju poslije dva sata puta pregazismo kod sela Cereti-a. 
Malena je to rijeka, a više puta zna doći i velika te stanov¬ 
nicima u ravni napravi mnogo štete. Spustismo se u sela 
Duši, pa Gojani i napokon Gomsiće. Tu smo mislili i pre¬ 
noćiti, ali budući je župnik bio u službenom poslu od¬ 
sutan, a bilo je još dosta dana, to smo iza kratka odmora 
opet pojašili svoje konje, pa spali u mjesto Vaudejs, gdje 
smo prešli Drin na skeli, zašli u selo Spatari, pa obalom 
Drina prodjosmo selo Gavoči i Jubani, prudjemo polje 
Crni kamen (Guri zii) i pregazimo rijeku Kiri, pa radosni 
i veseli udjemo u Skadar. 

19. SKADAR. 

Skadar je glavni grad cijele Albanije, svojim polo¬ 
žajem vrlo krasan, zdrav i romantičan. Narodna pjesma 
nigdje tako divno ne crta ljepotu prirode kao u ono neko¬ 
liko stihova u pjesmi ,,Ženidba kralja Vukašina“, što nam 
prikazuju živu i otmjenu sliku prirode oko Skadra : 

A kakav je Skadar na Bojani ! 

Kad pogledaš brdu iznad grada, 

Sve porasle smokve i masline 
I još oni grozni vinogradi ; 

Kad pogledaš strmo ispod grada, 

A1 uzrasla pšenica bjelica, 

A oko nje zelena livada, 

Kroz nju teče zelena Bojana . . . 

0 skadarskoj tvrd javi još i danas Arbanasi pričaju 
ovo : Bili su ugledni i bogati brat i sestra. On se zvao Rosa, 
a ona Fa. Rosa počeo graditi tvrdjavu, ali što su majstori 
obdan sagradili, to se obnoć poruši, i on morade ustaviti 
gradju. Tražeći, zašto to biva, namjeri se na nekoga starca, 

koji mu reče, neka u zid sazida živu ženu, i gradja će ot¬ 
početi i navijek sretna biti. Uto dodje svome bratu u po¬ 
hode sestra Fa i nagovaraše ga, da proslijedi gradju. A kad 
joj brat reče, što mu je starac pripovijedao, ona pristane, 
da nju u grad ugradi, pa kad su je počeli ugradjivati, jer 
je imala malo dijete pri sisi, zamoli, da može kroz rupu 
zida, dok je živa, svoje čedo dojiti. Tako bude, pa se još 
danas pokazuje na zidu grada jedno mjesto osobite bje¬ 
line kao trag ovoga dogadjaja. Motiv dakle, što ga opijeva 
naša narodna pjesma ,,Zidanja Skadra“ o postanju ovoga 
grada, sačuvan je do danas i medju Arbanasima. 

Skadar ima 40.000 stanovnika, od čega su dvije tre¬ 
ćine muslimi, jedna trećina katolici, a pravoslavnih ima 
posve malo. Židova u Skadru nema ni jednoga. Svi sta¬ 
novnici govore arbanaški, ali govori se tu i drugim 
jezicima. 

Skadar dijeli se u dva dijela : pazar i varoš. 
Pazar je na obali Skadarskoga jezera, gdje ulazi u rijeku 
Bojanu, a varoš je više prema istoku, do dva kilometra 
dalje od pazara. Varoš sa pazarom spaja dosta uredna 
i široka cesta. Skadar ima dva mosta. Jedan je na Drinu 
pod samom tvrdjavom, koja spaja predgradje Baćalek — 
odakle je i mostu ime — sa Skadrom, a sagradio ga o svom 
trošku god. 1768. Ahmet-paša Bušatlija, da ostavi po¬ 
tomstvu uspomenu na svoja dobročinstva, kako kaže 
arapski natpis, uklesan u kamenu. Drugi je most kod 
samoga pazara, pod istom tvrdjom sa zapadne strane, 
na rijeci Bojani, a oba su drvena i u rdjavu stanju. 

Sama varoš razdijeljena je na dvije strane : katoličku 
i muslimansku. Široki put dijeli te dvije pole, a u obje 
vlada idilični mir ; nema tuđe vike ni buke, ni pjesme 
ni razgovora. Visoki zidovi opasuju svaku kuću, a svaka 
kuća ima svoju bašču. Ali ako je u varošu mir i šutnja, 

* 







Predgrađje skadarsko Baćalek. 





69 


to je u pazaru život, žamor, razgovor i cjenkanje. U pa¬ 
zaru je razdijeljena jedna roba od druge ; baška su kovači, 
kotlari, kožari, žito, zelen i t. d. Na dva, tri li mjesta pro¬ 
daje se riba, od koje osobito u ljetno doba takov užasan 
vonj udara, da cijeli pazar čini nujnim i turobnim. Srijedom 
je pazarni dan, no to je, rekao bih, svaki dan, jer se ovdje 
prodaje i kupuje nesamo za grad, nego i za mnoga sela 
Albanije i Crne Gore. Kad voda u jezeru naraste, zna se 
razliti na daleko, pače do u pazar, pa se onda u čamcima 
po pazaru hoda. 

Svaki kraj ima svoju osobitu nošnju, pa se po tome 
lako može poznati, iz koga je tko kraja, osobito ženskinje. 
Skadarka katoličke vjere ogrnuta je crvenom kabanicom, 
muslimanka zelenom, a obje su pokrivene bijelom ko¬ 
prenom. I seljanke svaka ima bijelu maramu na glavi. 

U Skadru je stolica valije, koji ima prava upravitelja 
civilnog i vojničkoga ; ima jedna kasarna sa tri regimente 
vojnika i jednom konjanika, dobro oboružanih i uvjež¬ 
banih, samo zlo obučenih, a još gore plaćanih. Ima ovdje 
svoje sjedište i stolnu crkvu i katolički nadbiskup. U Skadru 
ima župa katolička i pravoslavna, isusovački kolegij, fra¬ 
njevački samostan s velikom i krasnom crkvom ; ovdje 
je residencija franjevačkoga provincijala, samostan sa bol¬ 
nicom čč. sestara Paulinka iz Zagreba ; samostan sa žen¬ 
skom školom čč. sestara Stigmatinka, talijanskih i albanskih, 
zabavna škola za gradsku djecu obojega spola, kojom 
upravljaju čč. sestre Elizabetinke. Tu su Salezijanke sa 
sirotištem, škola franjevačka, talijanska i t. d. Pravoslavni, i 
ako ih je malo, imaju svoju župu, crkvu i školu a muslimi, 
rušdiju te silu mehteba i medresa. 










KATOLIČKA CRKVA U ALBANIJI 


i. BISKUPIJE I NADBISKUPIJE. 

Nadbiskupija Skadarska. Papa Pio IX. g. 
1867. svojim pismom od 15. ožujka podiže skadarsku bi¬ 
skupiju na čast nadbiskupije i metropolije, te bi sjedište 
novoga metropolite preneseno iz Bara u Skadar. 

Skadarska nadbiskupija od svih ostalih albanskih 
biskupija uvijek je imala najviše kršćanstva, a sastoji se 
iz starih biskupija Ulčinjske, Svacske, Drivatske i Bale- 
censke. 

Skadarska nadbiskupija ima trideset župa s ukupnim 
pučanstvom od 33.807 duša. 

Biskupija Lešanska. Početak je ove bisku¬ 
pije, istina, nepoznat, ali svakako je vrlo stara. Da je tu 
bila stolica biskupska, znamo iz jednoga pisma pape Gr¬ 
gura Velikoga, ali je ona zacijelo i starija. Kako u stara, 
tako i u današnja vremena ova je biskupija i objamom i 
pučanstvom malena. U gradu Lešu postojale su nekoć 
mnoge crkve, a medju njima isticala se ljepotom stolna 
crkva sv. Nikole. Otkada su Turci Leš za.uzeli, ne stoje 
više tu biskupi, nego kojekuda po selima, a danas u selu 
Kalmeti. Metropoli ju je i ona imala u Baru, kao i ostale 
albanske biskupije, a u novije doba spada u skadarsku 
metropoliju. Biskupija ima jedanaest župa sa 7.406 duša. 

Biskupija Sapska. Stare biskupije Sarda i 
Danj stopile su se sa Sapom i ostala je samo jedna bisku- 

pija u Sapi. U XIV. stoljeću spominje se ,,Sappa” kao bis¬ 
kupija. Ona ima danas dvadeset i četiri župe sa 17.280 
duša. 

Biskupija Pulatska, prostrla se čitava medju 
albanskim visokim planinama. Bio je tu nekoć bogat i 
ugledan grad Pulatum, pokojem je biskupija, što se spo¬ 
minje već u IX. stoljeću, dobila ime. Stolica je biskupova 
odvajkada u selu Gjiovanji. Ova biskupija ima danas tri¬ 
naest župa sa 14.644 duše. 

Opatija sv. Aleksandra. Početak ove opa¬ 
tije siže do vremena, kad su u Albaniji postojali samostani 
i opatije reda sv. Benedikta. Pa premda je glasovita opatija 
sv. Aleksandra u Miriditama davno porušena i uništena, 
to se ipak još i danas imenuju opati iz svjetovnoga sve¬ 
ćenstva za uspomenu te bivše opatije, koja danas ima 
šesnaest župa sa 16.550 duša. 

Nadbiskupija Dračka. Početak dračke crkve 
silazi do apostolskih vremena. Drži se, da je sv. Pavao 
apostol ovdje propovijedao, kada je bio u Macedoniji i 
prolazio kroz Epir, te da je ostavio ovdje kao biskupa 
sv. Cesara, jednoga od sedamdeset učenika, kako tvrdi 
grčki Menologij. Da je biskupat vrlo star, nema^sumnje, 
no ne zna se, kad je postao metropolom. Vjerojatno je, 
da je metropolom postao, kad je imao oko sebe ove bisku- 
pate : Arbanensis, Stephanensis, Canovensis, Krojensis, 
Bendensis i Priscensis. 

U Draču bijaše i kolegij kanonika kapitularnih, iz- 
medju kojih su bili izabirani nadbiskupi; bila je i stolna 
crkva, krasna i bogata, ali Turci osvojivši Drač porobiše 
i uništiše i crkvu i kolegij i dva glasovita samostana, domi¬ 
nikanski i franjevački. Do Turaka bilo je u Draču 60.000 
duša, a poslije nije više bilo od 14.000. Nadbiskupija dračka 
broji sada dvadeset i jednu župu sa 12.037 duša. 










Albanci pred crkvom 

Nadbiskupija Skopaljska takodjer je 
veoma stara, ali nam se sačuvalo malo uspomena o bisku¬ 
pima skopaljskim, jer nijesu neprekidno stolovali na jednom 
mjestu, budući da je Skoplje u različno doba bilo pozorište 
razmirica i okršaja, te po tom mijenjalo svoje gospodare, 
a biskupi su se morali seliti i mijenjati svoje sjedište. Nad¬ 
biskupija ima sada jedanaest župa sa 19.473 duše. 

2. FRANJEVAČKA PROVINCIJA U ALBANIJI. 

Razvitak franjevačkoga reda u Alba¬ 
niji. Predaja kaže, da je franjevačku provinciju u Alba¬ 
niji osnovao sam sv. Franjo, kad je putovao u Siriju, pa 
se svratio u grad Leš, koji je tada bio pristanište ladja. 
U Lešu na desnoj obali Drina i danas postoji nekadanji 
franjevački samostan (sada običan župni stan) sa crkvom, 
iz poznijega vremena, ali nad vratima ove novosagradjene 
crkve sačuvan je starinski natpis : ,,Templum hoc aedi- 
ficatum est 1240.” Prema tome bit će da franjevci ovdje 
postoje doista od početka svoga reda kao nasljednici be- 
nediktinaca, koji su se u ovo doba stali povlačiti kao stari 
pred mladim bojovnicima. 

Franjevci ne mogoše se zadugo vremena organizirati 
ovdje u jednu cjelinu, u jednu provinciju, a to stoga, što 
im urodjenici još nijesu bili skloni i što ratovi srednjega 
vijeka nijesu tomu pogodovali, a napokon i zato, što fra¬ 
njevci iz Italije, što su ovamo dolazili, nijesu poznavali 
jezik ni narod, u kome su živjeli. Zato su franjevci živjeli 
skromno i polagano preuzimali od benediktinaca crkve i 
samostane. 

Za vrijeme vladanja mletačke republike, za slavnih 
Balša i Balšića, te junačkoga Skenderbega, a tako i u vrijeme 
srpskih vladara, osobito pobožne Jelene, srpske kraljice 

žene Stjepana Uroša I., mogli su se franjevci lijepo razvi¬ 
jati po svoj Albaniji, a naročito u Epiru. No to ne bi za¬ 
dugo. Za provale Turaka franjevci su u Albaniji bili u naj¬ 
težem položaju. Turci biskupe neke prognaše, druge po¬ 
ubijaše, a franjevci ostadoše na meti, da preko njihove 
glave prodje i prohuji sva oluja. Njihovi su samostani i 
crkve spaljene i orobljene. No žilavost i radinost njihova 
nije popustila, nego je sve više jačala, tako da su mogli 
opet g. 1593. uskrisiti svoju provinciju, koja se zvala „Pro- 
vincia Epirotica". Kako je bilo tu malo urodjenih franje¬ 
vaca, počeše g. 1635. dolaziti franjevci iz Italije i odmah 
zaredaše vršiti svoj apostolski posao u Zadrimi, Miridi- 
tama, Macedoniji i Pulatu. Ali kako urodjeni tako i pri¬ 
došli franjevci nijesu mogli zbog siromaštva napredovati, 
već su sve više nazadovali do g. 1719., kad nijesu mogli 
više uzdržavati provinciju. Tada je general reda počeo 
slati provincijale iz Italije, Dalmacije i Bosne. No i to bila je 
slaba pomoć, pa je g. 1832. morala svakako provincija pasti 
i ukinuti se. Tada je Albanija razdijeljena na pet prefek¬ 
tura : epirsku, pulatsku, kastratsku, macedonsku i srpsku. 

Pri ukinuću provincije ostalo je pet samostana : Leš, 
Trošan, Kaporodoni, Rubigo i Laći-Sebaste, ali g. 1852. 
jednim silnim potresom svi su porušeni. Najžalosnije pri¬ 
like za crkvu katoličku bile su u Albaniji od g. 1850-1880. 
U nevolji dogovore se prefekti Albanije i otvore za urodje- 
mke jedan kolegij u Trošanu g. 1882. sa 12 pitomaca, koje 
bi Austrija uzdržavala. Odsele bivalo je bolje. God. 1885. 
sagradjen je novi samostan u Skadru, a g. 1897. drugi u 
Rubigu, i tako se moglo g. 1900. za Albance imati kolegij 
u Trošanu, novicijat u Rubigu, a mudroslovje i drugo u 
Skadru. Te su godine ukinute prefekture, imenovan je 
komisar generalni za svu Albaniju, a napokon god. 1906. 
uskrisila se opet stara albanska franjevačka provincija. 

Samostan Gj uh ado li u Skadru. Osvojivši 
Turci Skadar sve crkve i samostane porušiše, pa tako su 
franjevci ostali bez svoga zakloništa. Dolazeći oni sa svojih 
župa u Skadar radi potreba svojih i svoga naroda, morali 
su noćište tražiti kod dobrih katolika, ali su uza to živahno 
radili oko toga, da steknu svoj krov. God. 1860. dade im 
biskup skadarski Vjekoslav Ćurčija, sam franjevac, jednu 
kuću za stanovanje. I dok su franjevci tu stanovali, gradili 
su već svoj vlastiti hospicij u Skadru, te su se u nj pre¬ 
selili god. 1877. Crkvu su počeli graditi tek god. 1882., no 
gradja je zapela radi fermana, koji su dobili istom g. 1902., 
a tada živo otpočeše sa gradjom i dogotoviše je g. 1905., 

Samostan Rubigo. Samostan Rubigo stoji na 
jednom školju na obali rijeke Fandi, a zove se tako po po¬ 
toku istoga imena, koji tu utječe u Fandi. 

Ovdje je nekoč bila benediktinska opatija, iz kojega 
doba potječe i crkvica sa svojim napisima i slikama. Uzeli 
su ovaj samostan fratri, pa su ga čuvali, da se taj spo¬ 
menik starosti ne uništi. Samostan je popravljan g, 1782. 
i g. 1837., a proširen g. 1897. Župe nema. 

Samostan Trošan. Selo Trošan leži u Zadrinr. 
Kada su g. 1639. došli ovamo franjevci, nastaniše se u 
Trošanu. Ugledna obitelj Todri pokloni im zemlje više 
sela, gdje su sagradili za sebe hospicij. Kada je g. 1852. 
silni potres uništio i više sela franjevački samostan i u selu 
župni stan, predade tadanji biskup upravu župe franjevcima, 
koji po tom sagradiše u selu župni stan sa crkvom. Kad 
sam god. 1883. došao u Trošan kao učitelj i upravitelj ko¬ 
legija, a zamalo postao i župnikom (1886.), sagradio sam 
novu veliku crkvu i druge potrebne zgrade. Izmedju drugih 
dobročinitelja za gradju crkve darovalo je Njegovo Veli¬ 
čanstvo car i kralj Fra,njo Josip I. 8000 kruna. Ovaj samostan 
ima svoju župu sa devet sela, u kojima ima 575 duša. 











Franjevački samostan Gjuhadoii sa crkvom 




Samostan i crkva u Trošanu. 

3 . FRANJEVAČKE ŽUPE PO ALBANIJI. 

SKADARSKA NADBISKUPIJA. 

1. B a i z a je župa od g. 1825., koje godine počimaju 
i župne matice. Crkva je lijepa, sagradjena g. 1898. po¬ 
moću naše monarkije. Sva župa leži u ravni, u nepo¬ 
srednoj blizini Skadarskoga jezera, a broji deset sela sa 
1.240 duša. 

2. G r u d a je stara župa. Zna se, da je tu sagradjena 
kuća g. 1640., 110 misionari morali su je radi progonstva 
napustiti i drugamo se seliti, da se u bolja vremena opet 
ovamo vrate. God. 1900. sagradjena je crkva, a g. 1907. 
dobar župni stan. Župa broji petnaest sela sa 2.242 žitelja. 

3. Kastrati prastara je župa još iz g. 1678., no 
župne matice počimaju sa g. 1726., koje je godine i crkva 
sagradjena. Udoban novi župni stan sagradjen je milosti¬ 
njom sabranom u našoj monarkiji (1901.). Župa, kamenita 
i strmenita, leži na brdu pod visokom planinom Velečikom, 
a ima jedanaest sela sa 1.276 duša. 

4. R a p š a, i to je stara župa iz god. 1699., kad su 
ovamo došli franjevci te sagradili crkvu i kuću. Zbog zu¬ 
luma često su je oni morali ostaviti, ali se opet natrag vra- 
tiše. Stara crkva stoji još i danas, a župni stan je preinačen 
god. 1907. potporom naše monarkije. Sva je župa sam 
goli kamen, a ima šest sela sa 1.838 duša. 

5. Traboina je župa iz god. 1648. I nju su fra¬ 
njevci ostavljali i opet se vraćali, kako je dolazilo ili jenja¬ 
valo progonstvo. Leži na podnožju planine Bukovika, a 
u samom je kamenu sva župa, koja ima devet sela sa 1.276 
žitelja. 

6. Selce. Albansko gorštačko pleme Klimenti raz¬ 
dijeli se g. 1700. na dva barjaka, od kojih jedan zapremi 
zapadni dio, a drugi istočni dio rijeke Cemi. Oni osnovaše 

župu Selce, a ovi župu Vukli. Matice krštenih postoje 
tek od god. 1737., kadno je tek sagradjen i župni stan. 
Od novijega vremena ima Selce lijep župni stan, crkvu 
i pučku školu. Ova župa ima trinaest sela sa 1.106 duša. 

7 * Vukli, u blizini Pave i Gusinja kao i Selce, ima 
lijep župni stan sa crkvom. Župi pripada deset sela sa 
2.106 duša. 

8. Vuksan L e k a j. Nova je to župa, g. 1908. 
odijeljena od župa Grude, Traboine i Rapše. Sva je u rav¬ 
nici tik Skadarskoga jezera, blizu mjesta Tuzi, a nije da¬ 
leko ni od Podgorice. Ima pet sela sa 397 duša 

ŽUPE U LEŠANSKOJ BISKUPIJI. 

9- u L e š u, na desnoj obali Drina, stoji stari franje¬ 
vački samostan, komu je po turskom zauzeću Leša po¬ 
vjerena 1 uprava župe, pa su franjevci tu službu i upravu 
sve do danas zadržali. U šest sela ima 1.368 duša. 

Pedana i Rubigo stari su samostani u lešanskoj bisku- 
piji, ali bez župa. 


ŽUPE U SAPSKOJ BISKUPIJI. 

10. Trošan, samostan i župa, već je naprijed spo- 

menut. * 

11. B e r i s a. Ova je župa jedna od najstarijih u al¬ 
banskim planinama. Za doba Lek-Dušmana i Lek-Duka- 
džma ova su mjesta bila vrlo napučena, što svjedoče mnoge 
stare crkve 1 groblja uz njih. Danas ima Beriša još staru 

crkvu, al, novi župni stan, a pripada joj osamnaest sela 
sa 2.024 duše. 

12. Dardha, stara župa, radi čestih progonstva 
bila je zadugo pusta, dok je nijesu god. 1894. predali fra¬ 
njevcima, koji su te godine obnovili crkvu i župni stan i 

počeli trajno službu. Leži u blizini Crnoga Drina, a ima 
četiri sela sa 1.365 duša. 

13. F i e r z a. Kako Beriša i Dardha, tako je i Fierza 
stara župa, te je god. 1894. došla u ruke franjevaca. Ima 
novi župni stan, a crkva je u ruševnom stanju. Sela ima 
sedam sa 1.443 duše. 

14. I b a 1 i j a ima sedam sela sa 1.128 duša. 

ŽUPE U PULATSKOJ BISKUPIJI. 

15. D u š m a n i, župa iz starijih vremena, nekoč 
vrlo napučena, vodi matice krštenih istom od g. 1745., kad 
je crkva i župni stan sagradjen. Leži na podnožju planine 
Cukali, tik Drina. U župi su mnoge ruševine starih crkava, 
a pripada joj osam sela sa 1.396 duša. 

16. K i r i. U blizini današnjega župnoga stana bila je 
nekoč varoš i tvrdja sa benediktinskom opatijom sv. Miho¬ 
vila. Po dolasku Turaka sve je uništeno. Franjevci dodjoše 
ovamo g. 1636., ali se istom g. 1750. stalno nastaniše, sa¬ 
gradivši crkvu i župni stan. U dvanaest sela župe Kiri 
ima 593 duše. 

17. M e r t u r i-R a j a. U ovu župu dodjoše franjevci 
g. 1636., a stalno se nastaniše istom g. 1755. Solidnu kuću 
i crkvu sagradiše g. 1835. U župi imade više starih crkava, 
manastira i groblja. U devet sela ima 1.731 duša. 

18. Ni kaj, župa iz g. 1827., kojoj vatrom izgorje 
god. 1867. crkva i župni stan, bila je zapuštena do god. 
1871., kad su opet sagradili crkvu i župni stan, te su se 
franjevci stalno nastanili u župi. Osam sela ove župe, u 
kojoj ima i razvalina starih crkava, broji 2.127 duša. 

19. P 1 a n t i novija je župa. Matice krštenih potječu 
iz god. 1839. Ima lijepu crkvu i župni stan. Tik do žup¬ 
noga stana krasan je vodopad rijeke Kiri-a, koja ovdje 
ima svoje glavno vrelo. Župa ima sedam sela sa 1.338 duša. 

2 °- S a a zacijelo vrlo je stara župa, ali matice ima 
tek iz god. 1763., jer se sijelo župnika mijenjalo tamo i 
ovamo zbog čestih progonstva. Ima mnogo starih razva- 
ina 1 groblja. Ovdje je nekad bio i varoš sa tvrdjavom. 
U dvadeset 1 četiri sela ove župe ima 3.259 duša. 

21. Š o š i, stara franjevačka župa još od god. 1636 
kad su ovamo oni prvi put došli, ali s progonstva i ona je 
cesto opustjela, no od god. 1705. žive franjevci ovdje stalno 
Čitava župa sa sedamnaest sela ima 1.325 duša. Ovdje 
su stanovali i neki biskupi pulatski i prefekti apostolski. 

22. Toplana, stara župa, u kojoj je crkva sagra- 
djena god. 1696., leži na podnožju brda na desnoj stran. 
Drina; pripada joj devet sela sa 560 duša. 

23. T h e t h i, odijeljena je od župe Šale god. 1802 
ima novu lijepu župnu kuću i crkvu. Leži medju najvišim 
albanskim plemenima, na maloj i ugodnoj ravnici kraj 
rijeke Sala, a zaprema šest sela, što broje 664 duše. 

_ 2 4 - Prekali, župa iz najnovijega vremena (1008 ) 
ez. u ravnici na rijeci Kiri-u, a pripada joj samo selo Pre- 
kali sa 280 duša. 

25. Palči, župa iz najnovijega vremena (1909.) ima 

ucu 1 crkvu, a leži na desnoj obali Drina. U tri sela ima 
040 duša. 


U MIRIDITSKOJ OPATIJI. 

^ 26. G o m s 1 ć e, župa iz najnovijega vremena (1895 ) 
ezi u ravnici, na rijeci istoga imena, tri sata od Skadra.’ 
U pet sela ove župe ima 313 duša. 

ŽUPE U DRAČKOJ NADBISKUPIJI. 

27. Basia, leži u krasnome kraju Matia Fra¬ 
njevci došli su ovamo već god. 1690., no od god. 1702 
stalno su ovdje do danas. Crkva je nova, a župni stan 

Fra. Lovro Mihačević : Po Albaniji. ^ 

star. Župa nema sela, nego sastoji iz četiri mahale, a 
broji 616 duša. 

28. B i š k a s i o, stara župa sa starinskom crkvom, 
ima šest sela sa 1.056 duša. 

29. B i z a. Dok su franjevci živjeli u samostanu Ka- 
porodoni, služili su ovu župu, no kad je g. 1852. strašni 
potres srušio samostan, ostala je župa bez župnika, dok 
nije god. 1872. došla ponovo u ruke franjevaca, koji u selu 
Bizi, u sredini župe, sagradiše crkvu i župni stan. Župa 
zaprema dvanaest sela, a broji 755 duša. 

30. J a n i n a, datira od god. 1848., a služio je u prvo 
vrijeme ovu župu franjevac iz Preveze. Stalnoga svoga 
župnika ima tek od god. 1872., kad je sagradjen župni 
stan. Župi pripada samo deset do petnaest katoličkih kuća 
u gradu sa 108 duša. 

31. Laći-Sebaste. Ovu su župu franjevci služili 
z svoga samostana Sebaste, ali g. 1852. srušen je samostan 
potresom, a župa ostade bez župnika. G. 1869. sagrade 
franjevci crkvu i kuću u selu Laći i stalno se tu nastane. 
Župa ima četiri mahale sa 256 duša. 

32. L u r i a, mala župa, što je franjevci služe na pre¬ 
kide od g. 1639., a od god. 1826. ima tu stalni župnik sve 
do danas. Župi pripada šest sela sa 186 duša. 

33. P r e v e z a, datira od g. 1848., a u novije vrijeme 
(1895.) sagradiše tu franjevci lijepu crkvu i kuću. Župi 
pripada samo dvanaest katoličkih porodica u gradu sa 
96 duša. 

ŽUPE U NADBISKUPIJI SKOPALJSKOJ. 

34. Z ii m b i, stara župa, udaljena dva sata od Pri- 
zrena. Starije matice krštenih uništio je požar, a nove po¬ 
tječu od god. 1842. Ovdje je stanovao apostolski prefekt 
za Srbiju. Župi pripada jedanaest sela sa 767 duša. 

35. I p e k (Peć), ova župa u sijelu stare srpske pa- 
triaršije, predana je franjevcima god. 1701., i oni su ovdje 
ostali do danas. Imaju staru i trošnu crkvu, ali kuću 
novu i lijepu. U gradu je četrdeset katoličkih porodica sa 
325 duša. 

36. Z 1 o k u ć a n, župa odijeljena od pećke (1895.), 
leži na putu izmedju Ipeka i Mitrovice u lijepoj i ugodnoj 
ravnici. Ima pedeset i dva sela sa 2.350 duša. 













PRILIKE U ALBANIJI. 

Albanija nema nikakva poticala za proizvodnju, nikakva 
pregnuća za unapredjivanjem težaštva i obrta, i nikakve 
pobude za štednju. Mala je ili nikakva korist od javnih i 
državnih služba, sredstva su za saobraćaj zapuštena, a dr¬ 
žavni rad i posao vječno se odgadja. Nikakva javna sigur¬ 
nost, nikakva sloboda osobe i imetka, uz ratoborni i svakoj 
novotariji protivan duh žiteljstva, podaju sliku zemlje i 
naroda, gdje bi se imalo i moralo gajiti gospodarstvo i obrt. 

Premda je Arbanas prasjedilac u svojoj domovini, on 
nije nikada imao sredjene ekonomske prilike, da se podigne 
na veći stepen kulture i blagostanja. Zaokupljen sada 
ratom, a sada opet u ropstvu, braneći svoju slobodu ili 
služeći tudjinu, nije mogao brigu svoju posvetiti zemlji, 
svojoj hraniteljici, pa zato mu zemlja još i u današnje 
napredno doba daje samo deseti dio onoga, što bi mu u 
boljim prilikama mogla i morala dati. Kao primjer eko¬ 
nomske zapuštenosti bit će dosta spomenuti Skadar, glavni 
grad cijele zemlje, koji nema nikakve sveze s morem 40 
kim. udaljenim, ni željeznice, ni ceste, ni puta za kola, 
a sam grad ipak mora iz svoje okolice namirivati sve svoje 
potrebe. Na krasnim poljanama oko Skadra sam je humus, 
ali ga rijeke Drin i Kiri svake godine svojim poplavama 
ruše i od val ju ju, pa pijeskom i muljem zaspu, stvarajući 
iz krajeva, koji bi mogli biti najplodniji, prave pustare. 
U gradu Draču vladaju pogibeljne groznice radi blize moč¬ 
vare, koja bi se lako dala kanalom osušiti i pribaviti gradu 
zdravlje, a narodu blagostanje. A što da rečem o selima, 


85 


koja moraju u Skadar donositi svoj proizvod, a iz njega 
iznositi svoj konsum ? Ni jedno selo nema puta za kola. 
Osobito sela u brdima imaju takove putove, da se u neka 
može jedva doći na konju, u druga jedva na mazgi, a u 
neka ni mazga ne može. 

Zemlja, koju Arbanas teži i obradjuje, takova je, da 
mu u običnim pogodnim godinama na pretek daje pri¬ 
roda, što ga može prodati i unovčiti. Ovaj prirod tim više 
podiže zemlji cijenu, ako se uzme u obzir, da Arbanas 
najprimitivnije obradjuje zemlju i da u istrošenu zemlju 
ne baci ni šake gnoja. 

U južnoj Albaniji socijalni su odnošaji bolji nego u 
sjevernoj, pa je tamo obradjivanje tla urednije. No i tamo 
i amo obična je hrana seljaku kruh kukuruzan, sir, luk i 
mlijeko. U varoši je jednako, samo što bogatiji jedu kruh 
pšeničan, pirinač, meso i jaja. Za konje hrana je ječam, 
raž i kukuruz. 

Žito je u Albaniji glavni proizvod. U ovoj grani poljo¬ 
djelstva odlikuje se vilajet Janine, gdje se godišnje odre- 
djuje 20.000 hektara zemlje za kukuruz, 'a još toliko za 
pšenicu, 7000 za raž, 6000 za ječam i 7000 za zob. 

Oko grada Valone tri četvrtine zemljišta mogle bi 
biti žitom zasijane, a nijesu, nego samo jedna trećina. 
Zato oni žito kupuju, mjesto da ga prodaju. U okružju 
Skadra i Drača moglo bi žito vrlo dobro roditi, ali rodi to¬ 
liko, da se jedva žitelji prehrane, a u vrlo rodnim godinama 
nešto malo se proda u Italiju i Crnu goru. 

Drugi proizvod za žitom je ulje. Najbogatije okolice 
s maslinama — uljikama — jesu oko Valone, Drača i 
Preveze. No i u maslinu je unišla bolest — mosca olearia — 
nazad koju godinu. 

U svoj gotovo Albaniji nadalje rodi izvrsno groždje, 
ali radi neznanja i nemarnosti oko obradjivanja vinograda 

ima vina premalo, pa ga valja dopremati iz Italije. A i ono, 
što ovdje rodi, nije uredno ni pitko, kako bi moglo biti. Duhan 
je jedini prirod, koji rodi toliko, da se može izvoziti i zemlja 
podmiriti, a pored toga izvozi se i znatna količina sijena. 

Kraj prostranih livada, poljana i bujnih šuma u Alba¬ 
niji marva bi mogla vrlo dobro uspijevati i biti izdašno 
vrelo zarade seljaku, no njihova je marva slabe pasmine, 
izrodjena, sitna i kržljava, uz to bez ikakve njege, obično 
i bez staje. U poljanama Skadra, Leša, Kroje, Drača i Va- 
lone uz metilj marva trpi i druge bolesti, od kojih gine i 
umanjuje se. U okružjima Janine i Monastira najviše se 
nalazi marve, ali ništa nije bolja, nego i u drugim vilajetima. 
Koza i ovaca najviše ima oko Skadra i Janine. Za domaću 
službu othranjuju se bivoli, mazge i magarci. Krmadi je 
svuda posve malo, a to stoga, što Turci ne trpe krmadi. 

Prostrane šume svakovrsnoga drveta nalaze se oko 
Skadra, Miridita, Plave i Gusinja, Valone, Semenija i Vo- 
juše. No te šume Albancu ne izbacuju koristi, jer za prijevoz 
nema putova, a u drugu ruku žiteljstvo šume hara. U 
Albaniji šume su doduše državne, no šta one koriste državi, 
kad nijesu ni u državni šumski registar zavedene. One služe 
samo privatnicima i općinama. Država zna samo zabraniti 
izvoz strancu u stranu državu, pa bila ta šuma državna 
ili privatno vlasništvo. A kako nema putova ni kanala, to 
se drvo i ne može izvoziti, van koji privatnik da otisne 
koje drvo niz rijeku do mora, gdje će ga prodati komu va- 
poru. — Iz šuma se izvozi šišarica, srčanik, rujevina i drugo. 

Ribarenje moglo bi se lijepo razviti, ali sad je neznatno 
i zapušteno. U Valonskom zalivu i u Skadarskom jezeru 
hvata se doduše mnogo ribe, ali narodu je od toga mala 
korist, jer se odmah izvozi u Italiju i Crnu goru. Perad se 
othranjuje u Dračkoj okolici. Divljači su pune šume, ali 
Albanac se lovom ne zanima; on voli u busiji čekati svoga 

neprijatelja negoli divljač. Nekada je u Albaniji svilo- 
gojstvo bilo lijepo razgranjeno i odbacivalo narodu dobru 
korist, no danas je ova struka gospodarstva sasvim za¬ 
puštena. 

O pravom racionalnom obrtu u Albaniji nema ni go¬ 
vora. U nekim samo mjestima vode se mali obrti kao tkanje, 
vezenje i kožarija. Najviša industrija za izvoz je asfalt u 
Selenici blizu Valone i solara u Kavaji. U Selenici u rudniku 
radi jedno francesko društvo, koje na godinu vadi do 35.000 
kvintala najfinijega bituma. Na obali Vojuše jedno vrelo 
tekućega bituma daje dnevno 2—300 kl. te rude. 

U Valoni i Lurosu postoje paromlini, a u Valoni preša 
za ulje. Maslo i sir pravi se primitivno. Primitivno im je 
tkanje, pletenje i vezenje. U Skadru i Janini postoje sapunare. 
Oružje se pravi u Ipeku i Skadru, a puščani prah u Matiji. 

Arbanas varošanin rodjeni je trgovac, okretan za svaku 
vrst trgovine, no nesredjene prilike u zemlji povodom su, 
da ovaj dar ostaje mrtvim kapitalom. Trguje se najviše 
kavom, šećerom, kamuljem i pirinčom. U izvozu i uvozu 
robe prva je Austrija, a onda dolazi Italija, pa Grčka. Izvoz 
robe u skadarskom okružju iznosi K 2.500.000 na godinu. 
Artikuli, koji se izvoze, jesu: vuna, koža, drvo, ugljen, 
žito, ulje, rujevina, vosak, duhan i riba. 

Skadar uvozi svu kolonijalnu robu: kavu, šećer, likere, 
rum, pirinač i t. d. U okružju Skadra i Janine potroši se 
kave za K 700.000 na godinu, a iza toga dolazi slador, 
kamulje, mlivo, zatim svijeće, sapun, papir, žigice, lije¬ 
kovi, različno posudje, gvoždje, čelik i t. d. 

Za trgovca je najteža carina; plaća se 11% carine, a 
pored toga neopisive su još veksacije. Dodje roba iz Trsta, 
Carigrada ili Beča i Rima, pa dok se unese iz carinare u 
dućan, hoće se više dana hodanja i plaćanja, a kroz to 
vrijeme se neki artikuli pokvare, pa i ne vrijede više. 





OBIČAJI ARBANASA. 

i. ŽIVOT U DOMU I PORODICI. 

Arbanasi dijele se po plemenu (fis), a živu medju 
sobom, u istom plemenu, kao rodjaci, bez razlike vjere. 
Oni se zajednički brane, ako bi ih tko napao, i dužni su 
osvetiti svakoga ubijenoga iz svoga fisa, ma bio on muslim 
ili katolik, samo ako je poginuo od čovjeka iz drugoga fisa. 

Svako pleme sastoji iz više sela, a ova sela imaju 
svoga vodju, poglavicu. U pojedinim selima za muslime 
je glavar sela ,,muktar”, za katolike ,,kočobaš”, koga zovu 
i ,,plaku katunit”. 

Pleme se dijeli na barjake. 

Kuće su im u selu blizu jedna druge, a to zato, da u 
slučaju napadaja neprijateljskoga budu svi na okupu za 
odbranu. Kuće su im zidane, premda ima i drvenjara, a 
takovu kuću zovu ,,k s o 1 a” t. j. koliba. Većinom su po¬ 
krivene pločom i crijepom, a može se koja naći, da je po¬ 
krivena i slamom. Unutra su kuće razdijeljene na tri dijela: 
u sredini je prostor za ognjište, za kuhanje, s desna i s lijeva 
su sobe, za muške jedna, a za ženske druga. U podrumu 
takodjer su dva dijela, jedan za krave, volove i konje, a drugi 
za sanduke kućne i inu spremu. Sitnu stoku drže na dvoru, 
u toru, što ga čuva torni pas. Nad ognjištem vise verige 
s kotlom, u komu se drži vruća voda za potrebe kućne. 

U zidu svake kuće nalaze se ormarići za spremanje 
stvari, koje često trebaju, a po zidovima su tamo i amo 

smješteni prozorčići ili bolje reći puškarnice, unutra dosta 
široke, a vani uske, kroz koje se promoli puška, te se puca 
u slučaju odbrane svoje kuće. 

Način života vrlo je prost. Arbanas ne izbira mnogo 
hrane, on je zadovoljan s onim, što ima, a štedljiv je i 
umjeren. Nema kod Arbanasa pjanih mehana, pa da se 
tu litra po litra pije i dangubi, nego se koji svrati, gotov 
s nogu koju čašu obori, pa ajde kući. Kad je koja svetko¬ 
vina u imućnijim kućama, zna kućni starješina iz podruma 
iznijeti na sto jednu poluoku rakije, pa to je dovoljno i 
za deset do petnaest čeljadi. 

Najviše se hrane mlijekom, različno pripravljenim; 
rado jedu sir, luk i pori luk. Ako je komu putovati na dalji 
put, uvijek ima u svojoj torbi pogače, sira i luka. Arbanas 
radije pije vino, nego rakiju, no pije i rakiju, ali ne će pre¬ 
tjerati ni jednim ni drugim. Svojina je arbanaška gosto¬ 
ljubivost, koju u njih s pohvalom spominje već Tacit. 

Arbanasi su svi dobro razvijeni, osobito u prsima. 
Srednjega su stasa, a boje crnomanjaste, u licu mršavi, 
očiju živahnih i kreta laka. Žene su im takodjer sred¬ 
njega rasta, zdrave i pristale; lica crveno-bijela, a crta 
plemenitih; očiju crnih i svijetlih, no pogleda sjetna i 
ozbiljna. Radine su i štedljive, poslušne, pobožne i vrlo 
nježne majke. 

U svojoj kući muž je apsolutni gospodar, koji upravlja 
kućom. Žena je gospodarica svoje kuće, koja suglasno 
s mužem kućom ravna i kućne poslove radi. Svaki varošanin 
ili je trgovac ili zanatlija, a seljak je izvrstan težak, ratar; 
on rado svoju zemlju ore, kopa i obradjuje, kod koga 
posla i ženskadija pomaže; žene su zaposlene i kod kuće, 
djecom, peradi, živadi i ostalim poslovima. Rado Arbanasi 
odgajaju konje, pa zato i imadu dobrih konja, a i sami su 
dobri jahači. Oni rado čuvaju svoju stoku, pače Arbanas se 

tim ponosi, da je čoban. Sve jedno, i ako je on gazda kuće, 
uzme svoju pušku sa fišecima, torbu i štap, pa ide za 
stokom, da je cijeli dan čuva. 

2. ZARUKE I VJENČANJE. 

Arbanas se obično ženi u 20—25. godine, a djevojka 
se udaje u 14—20. godine. Na selima nevjesta se kupuje, 
a u varoši se momak kupuje. To valja razumjeti ovako: 
na selu izabere kuća momkova posrednika, koji se zove 
,,škuz”, pa ovaj ugovor sklapa s ocem, dotično bratom 
curinim, na pr. da će kuća momkova kući curinoj platiti 
1500—2000 groša, od prilike naših K 320, u obrocima 
za dvije do tri godine, a taj novac služi curi za opremu, 
koju će ona u muževu kuću na dan vjenčanja donijeti. 
Kada to ugovore, djevojka se prstenuje i odsad se priprema 
za vjenčanje. U varoši, rekoh, cura kupi momka, t. j. i 
ovdje je posrednik posrijedi, pa se ugovori sa curinom 
kućom (ocem, bratom), koliko može dati momku u gotovu 
novcu, da uloži u kuću, te im to bude osiguranje za budući 
život. - 

Po selima je običaj, da mladu dovedu kući momkovoj 
dan prije vjenčanja, gdje je pomljivo ženskadija čuva, a 
sutradan idu na vjenčanje i vrate se kući pjevajući. Mladu 
nevjestu povedu na konju, kojega— bar u nekim mjestima 
— otac ili brat curin drži za uzdu. Tako podju momkovoj 
kući u pratnji rodbine. Momkovi svatovi krenu isto jutro 
pravcem curine kuće i nastoje obojica, da se na pola puta 
sastanu i sretnu. Čim svatovi opaze jedni druge, odmah 
otpočne pucanje iz pušaka. Kada se sastanu, skinu puške, 
pa se grle i pozdravljaju. Tu malo otpočinu, gutnu koju 
kapljicu rakije, nazdravljajući ljubavi i skladu dviju prija¬ 
teljskih kuća, a sreći i blagostanju mladenaca. Najprije 

zapjevaju i otpjevaju jednu prigodnu pjesmu, onda opale 
više hitaca iz pušaka, pa ustanu i stanu se opraštati. Konja, 
koji nosi mladu, predadu u ruke momkovu ocu ili bratu, 
a ovi se vrate kućama, curina rodbina natrag, a momkova 
s mladom svojoj kući. U cijeloj ovoj svatovskoj ceremoniji 
nema ni jedne ženske da prisustvuje, osim jedne „jenge” 
zvane. Svatove predvode barjaktari i starješine. Kad dodju 
kući i mladu snime s konja, ona se prekrsti, poljubi prag 
kućni i tada je ženskadija uvede u kuću, u sobu, a muški se 
odijele za sebe, te nastaje veselje i pirovanje. Mladoženja taj 
dan čini se svemu tome veselju nevješt, kao da sve to ne razu¬ 
mije; on se taj dan nije ni presvukao u bolje odijelo, on jedini 
radi, vodu nosi, drva cijepa i t. d. i misli, da to tako mora 
biti, jer drži, da je sramota pokazati se veseo, što se ženi. 

Sutra u jutro doručkuju gosti i ukućani, osim mlade¬ 
naca, ako su katolici, jer oni se taj dan moraju ispovjediti 
i pričestiti. Kada je sve u kući gotovo, dade se puškom 
znak, da je vrijeme polaziti u crkvu, i povorka pod je; 
uz mladu idu „jenga” i kuma. Kad se približi crkvi, mlada 
tri puta u malom razmaku mora crkvi učiniti duboki na¬ 
klon, i tada unidju u crkvu. Od crkvenih vrata do mjesta 
klečanja mora isto tako učiniti tri duboka naklona oltaru, 
a sve se to ponavlja pri izlazu iz crkve. 

Zarukama je velika zapreka, ako su mladenci iz istoga 
fisa, jer Arbanas drži grijehom ženiti se iz istoga fisa. 

Djevojka udajom prestaje biti članom svoje kuće; 
djeca njezina sva pripadaju mužu, a ako bi on umr’o, 
pripadaju rodbini muževoj, a ne njezinoj. U svojoj kući 
žena radi i obavlja sve poslove, radi toga je njezina sloboda 
svedena u niske granice. Ona se od kuće svoje udaljuje 
— kad ide komu u pohode—sa dopuštenjem svoga muža, 
i to uz pratnju. Same mlade ne idu ni u crkvu, ni na vodu, 
u mlin, ni u drva, svukuda imaju svoju pratnju. 

Vrlo rijetko muškarci razgovaraju o ženama. Ma bio 
Arbanas i u najintimnijem društvu, drži za sramotu što o 
ženskadiji razgovarati. I kada se prijatelj s prijateljem 
sastane, pitaju se za zdravlje i uopće za kućnu čeljad, ali 

nikada ga ne će 
upitati napose za 
f njegovu ženu, 
makar da je i 
sestra ovoga nje¬ 
gova žena. 

Nema kod 
njih šala ni do¬ 
skočica o žen- 
skinju. I da bi 
tko u srditosti 
opsovao drugo¬ 
mu mater, ženu 
ili sestru, to bi 
ga zacijelo prije 
ili kasnije glave 
stajalo. Vrlo je 
rijetko, jer se 
drži, da je to ne¬ 
pristojno, da mo¬ 
mak očima vidi 
svoju odabrani¬ 
cu ili da bis njom 


Nevjesta iz Zadrime. 


mogao razgova¬ 
rati prije, nego 
mu u kuću dodje vjenčana. No zato je on ipak nešto 
razabrao o njoj i njezinoj ljepoti po njezinim druga- 
ricama i susjetkama. Pitat će tko, ja kako je uzima, 
kada je ne poznaje ? Eto tako : nahvalili mu je prija¬ 

telji, on pristao, jer i druge bolje ne će poznati, a starje¬ 
šina kućni poslao ,,škuza“, i ugovor je gotov. 

Ćudorednost 
je kod Arbanasa 
sačuvana tako, 
da bi mogla slu¬ 
žiti kao dobar 
primjer i drugim 
narodima. Žena, 
djeca i rodbina 
kod njih su sve¬ 
tinja. Nitko ih ne 
smije napadati 
ni ružiti, a još 
manje zlostav¬ 
ljati i tući. Za 
jednu ćušku da- 
tu tudjemu dje¬ 
tetu Arbanas će 
ubiti čovjeka na¬ 
padača. 

Tko učini 
preljub, potpada 
krvnoj osveti. — 

Obitelj obeščaš- 
ćene strane pro¬ 
gonit će preljub- 
nika, ma se on i 
nakraj svijeta sa- Planinka, 

krio ; krvna os¬ 
veta se izvršiti mora. Žena, koja preljub učini, bude 
ubijena od svoje rodbine. Znam slučaj, gdje je brat svoju 
sestru ubio samo zato, što se pronio glas, da je trudna — 

a bila je udovica. — Kad mlada postane majkom, onda 
joj se i življenje u kući uljepša. Dok je u blagoslovljenu 
stanju, njezini ukućani i svojta vrlo su nježni prema 
njoj; kad je koji muškarac sretne putem, okrene glavu 
na stranu, da je ne vidi, a to čini iz čednosti. Kad rodi 
muško dijete, svi ukućani i rodbina raduju se, dok očevu 
veselju ni kraja nema. Rodi li se kći, onda nema toga 
veselja. 

Na krštenje se dijete nosi odmah ili slijedeći dan. Na¬ 
djenu mu ime koga od predja, koji se čim odlikovao, damu 
ime i uspomenu u fisu zadrže. Zamotaju dijete u nove ha¬ 
ljinice, a kum ili kuma svečano se obuče. Iza krstitke 
oblaze dijete i majku rodbina, susjedi i prijateljice, te 
čestitaju roditeljima na stečevini, a čedu žele svaku sreću 
i dugo življenje. 

Majka hrani i doji svoje čedo s veseljem i zadovoljstvom, 
jer drži, da joj je to prava i sveta dužnost. Kad ga uspavljuje 
u kolijevci, pjeva mu mile pjesme. Kad dijete poodraste, 
ako je na selu, ono plete kotac kao i otac, ako li je u varoši, 
polazi učionu. 

3. POGREB KOD ALBANACA. 

Albanac prima smrt s velikom ozbiljnošću i ravno¬ 
dušnošću, kao da ne mora mrijeti, nego putovati iz jednoga 
mjesta u drugo. Mladje teško je doduše skloniti, da prime 
sveto ulje, jer drže, da jednoč, primivši zadnje pomazanje, 
moraju živjeti u svetosti, i to tako, da vidjevši na putu upalu 
voćku, ne smiju je uzeti u ruke i pojesti, da ne ogriješe 
dušu. 

Ali inače kršćani rado primaju svete sakramente 
umirućih, pitajući oproštenje od svojih ukućana i susjeda, i 
ako ima kakova, s kim u zavadi žive, zove ga na izmirenje, i 
on dodje, te se izmire, da mu je lakše umrijeti, kako oni vele. 

Kad izdahne, sakupe se susjedi, da čuvaju mrtvaca 
Obuku mu ciste, nove haljine, polože ga na zemlju, križ 

stave na prsa, a goruću svijeću više glave, pa sjednu do 
mrtvaca. 

Odrede se osobe, koje će čuvati mrtvaca, a svi se drugi 
kojekuda za poslom razidju: tko zvati i sazivati rodjake 
1 prijatelje, tko ručak pripravljati; jedni su otišli kupiti 
rakije, vina, pirinca, kave i šećera, drugi prave lijes mrtvački 
1 druge poslove čine, a starješina sve nadzire 

Plač nad mrtvacem obavlja se ovako: na dan smrti u 
večer ženskinje, obavješćene o smrti, skupe se zajedno 
mirne 1 spokojne podju na plač prijatelja ili prijateljice’ 
putem se razgovaraju i smiju, te istom kad su u blizini 

kuće mrtvaca, počnu svoj prividni plač, koji sliči tužnu 
pjevanju : 

Ćiuća per ty bir! 

Ška kee diali nans,bir 

Pse si ćil ata sy t’ bukur, bir ? 

A thu, po flen alaa, bir? 

Nesretne mene za te, sine, 

Šta ti je, majčin sine ? 

Što ne otvoriš lijepe oči, sine? 

Još možda spavaš, sjne ? 

Uz plač one izbrajaju sve kreposti pokojnika, zovu 
ga po imenu, žale se, što ih je ostavio, i to ide tako sve 
dok se mrtvacu ne prikuče, onda padnu po njemu, a 
drugarice ih dignu, i tako se svrši prvi prizor. 

v Slijedećega jutra još je ganutljiviji prizor. Dok žene 
placu oko mrtvaca, dotle dolaze uzvanici, naročito kćeri 
iste kuće, udate u drugom selu. Ove približujući se kući 
pocimaju jučerašnji prizor plača, lupajući se u čelo, te ru- 
ama pokazuju, da se žele od žalosti zguliti od čela do vrata, 
a tako rade i druge žene. Ove se približuju sve više kući| 

a druge im iz kuće izlaze u susret; prve se primaknu mrtvacu 
i naričući padnu po njemu, a druge ih dignu i usprave, 
te odvedu u sobu, i to je drugi prizor, a za ovim slijedi 
treći. 

Dok ženskinje obavi svoje obrede, eto ti i muškaraca, 
da i oni nastave isto. Približivši se vratima kuće, u kojoj 
leži mrtvac, odlože oružje, a poskidaju kape i kabanice, 
u kojima su došli, stave obje ruke na bokove, uvrnu se 
cijelim tijelom, a vodja počne žalobnu pjesmu, iza glasa 
dozivljući pokojnika. To čine i ostali, lupaju se rukama 
po čelu, noktima se grelje niz obraze, glave sad dignu u 
vis, sad obore dole, i tako se približe mrtvacu i po njemu 
padnu, a drugi, što za njima u pripravi stoje, dignu ih i 
odvedu u sobu. Tako prodje jutro u plaču i naricanju. Kad 
su se svi sabrali i kad su svi ovršili svoje obrede plača, stave 
mrtvaca na nosiljku, poškrope ga svetom vodom i nose 
u crkvu. Putom se ne plače. Kad se u crkvi svrši molitva, 
te se mrtvac ponese na groblje, opet nastaje plač, ali same 
ženskadije. 

Kad se s groblja vratilo kući, onda slijedi obilan ručak 
za sve uzvanike. Po dovršenu ručku razilaze se uzvanici 
svaki svojoj kući, i tako je obavljen pogreb. Ukućani nose 
znak žalosti kroz jednu godinu. 

4. NOŠNJA. 

Arbanas nosi različno odijelo, no najviše nosi dže- 
madan, ječermu, gunj i tijesne čakšire od bijeloga, rjedje 
crnoga sukna. Seljaci nose opanke, koje ili sami prave 
ili si kupe, a varošani nose cipele, čizme ili opanka ku¬ 
pljene. Na glavi im je fes ili kapa od bijele vune. Seljaci 
nose oko kape omotanu bijelu maramu ili ubrus. Bogatiji 
nose zlatom izvezene čakšire i džemadane sa zlatnim ili 
srebrnim lancem od šahta. Svaki je obuven i nikada nikuda 

bos ne ide, jer je to sramota. Veliko i malo, staro i mlado, 
sve je to obuveno. — I nošnja žena je različna, no obično' 
nose od crna sukna dugu haljinu, pašom pripasanu, sa bi- 
jelom maramom 
na glavi. Varo- 
šanke nose di¬ 
mije, haljinu po¬ 
put velike crvene 
kabanice, cipele 
i ogre dukata; na 
selu nose debelu 
košulju, bijelu 
ječermu i oko 
vrata zlatna ili 
srebrna novca. 

Svaki Arba¬ 
nas nosi sa so¬ 
bom oružje, ili 
kod kuće sjedio, 
u polju radio ili 
putovao. Za po¬ 
jasom mu je re¬ 
volver, jatagan, 
o pojasu kajiš 
sa naredanim fi- 
šecima, a o ra¬ 
menu dilka. No 


najradije o ra- AI , . 

Albanac iz plemena Toska 

menu nosi onu 

pušku, koju je od neprijatelja oteo, kad ga je ubio. S tom 
se puškom ponosi i diči. Oružje mu je čisto i uvijek spremno. 
Dva puta ga na dan pregleda, čisti i maže. 


Fra. Lovro Mihačsvić: Po Albaniji. 

5. ARBANASI MEDJU.SOBOM I U DRUŠTVU. 

Arbanasi su uopće koleričnoga temperamenta. Za čas 
prelaze iz skrajnosti u skrajnost, odlučni su i gotovi na 
djelo Ne može se vidjeti, da se svadjaju, da jedan drugoga 
ruži/psuje i pogrdjuje. Ako se u kakovu sporu medju se 
naljute, oni to odmah rješavaju, krenu puškama jedan u 
drugoga, ili se za taj put mirno razidju, da se kasnije osvete 
jedan drugome. Lako se dogodi, da dvojica zajedno sjede 
i pjevaju, kad iznenada rastave se i za kubure pri va e, 
da ubije jedan drugoga. Zato su oni u govoru vrlo umjereni, 
oprezni i sustezljivi. Niti najmanju uvredu ne trpe niti je 

P Arbanasi su, kako već spomenusmo, vrlo gostoljubivi. 
Svaki gost je kod njih rado i dobro došao, te ga u velikom 
poštovanju drže u kući. Dok je gost u kući, ne smije mu 
se ništa na žao učiniti. Domaćin se trudi, da ga časti i ve 
seli, što može bolje i ugodnije. Domaćica nastoji da tom 
gostu pokaže svoju vještinu u kuhinji. Rado i susjedi dodju, 
da vide gosta, da ga pozdrave i s njime se upoznadu. 

6. SVETKOVINE I SVETKOVANJE. 

Kako po selima, tako i po gradovima običaj je svet¬ 
kovati zaštitnike crkava s velikim slavljem. Sretan je i po¬ 
nosit svaki gazda kuće, ako taj dan ima više gosta, 
i prijatelja. U selu je silna žurba i veselje ; svatko se stara 
i brine, da što bolje dočeka svoje prijatelje i rodjake. Sve 
je obučeno u svečano odijelo. Neki su gosti još u večer 
došli, a drugi dodju iz jutra, svi što založe prije, pa ce 
onda zajedno u crkvu. Stariji i ugledniji uzmu u ruke 
štapove, a mladji se zametnu puškama. Ide crkvi pleme 
s plemenom, fis sa fisom, barjak sa barjakom. Na ugo¬ 
vorenu se mjestu iščekaju, pa se uređaju sve po dva ili 



Služba božja kod Miridita. 

četiri, jedni za drugim, najprvi stariji, a za njima mla- 
djarija. Pred crkvom odlože štapove i puške, ostave stra- 
žare, da sve to čuvaju, pa sada unidju u crkvu, kleknu, 
sklope ruke, povade krunice i Bogu se mole. Poslije mise 
pred crkvenim vratima pozdravljaju se sa znancima, pa 
opet slijedi isti red u povratku, kojim su redom i došli. 

U kući se raspreme, odlože puške i gornje haljine gu- 
n j eve _ sjednu za sofru, te počnu piti rakiju. Pri piću rakije 
svaki će nazvati Boga i pozdraviti domaćina i prisutne : 

— Kjoft lev due Jesu Krišti ! Hvalen Isus ! 

— Djismon e jetc ! Uvijek bio hvaljen ! 

_ Per t’ mir e me neer ! Sa zdravljem i štovanjem ! 

— Me neer kiofš. Čašćen i ti da si ! 

— Mir se t’ djeta. Dobro te našao ! 

_ Mir se t’ pruni Zoti ! Dobro te Bog donio ! 

— Per t’ mir ! Na zdravlje ! 

— Baft mir ! Na zdravlje ti budi ! 

Domaćin drugima odgovara : 

— Šum mot e t’ baft mir. Na mnogo godina zdrav i 
veseo bio ! 

Kad se dovrši piće rakije, dignu boce i čaše, donesu 
ledjen i vodu, operu ruke, dobiju na krilo po peškir, ili 
dugu plahtu za više njih, te se krste, Bogu mole i ručaju. 
Uz ručak razgovaraju se i šale. Dok jedan govori, svi drugi 
šute i slušaju. Nikada govorniku riječ ne će prekinuti, niti 
dva zajedno razgovarati, dok tko govori. Ručavši opet se 
Bogu mole, operu ruke, zahvale se kućnom domaćinu, pa puše 
duhan, kavu piju i za vremena se vraćaju svojim kućama. 

7. BESA KOD ARBANASA. 

B esa — tvrda vjera — poštena riječ — u Arbanasa 
je svetinja. Tko besu ne drži, taj nije ni čovjek, a pošten 
nikako. Besu Arbanasi jedan drugom daju, da će se uza¬ 

jamno čuvati i braniti. Dvojica ili više njih u krvnoj osveti 
daju si besu do toga i toga vremena, da se ne će osveti po¬ 
davati, da na osvetu ne će i ne smiju misliti. Arbanas će 
prije poginuti, nego pogaziti zadanu besu, osobito ako je 
koga uzeo pod svoju odbranu i zaštitu. 

Besa se daje ovako : pruži jedan drugomu desnu ruku, 
i besa je gotova. Besu daju na dulje i kraće vrijeme, na 
dvadeset i četiri sata, na pet, deset ili trideset dana, a daju 
i na jednu i više godina. Kroz sve vrijeme zadane bese 
omraženi mogu zajedno hodati, razgovarati i družiti se bez 
pogibelji za život, premda se takovi redovito uklanjaju 
jedan drugomu. 

Ako tko dodje u kuću iz drugoga plemena i barjaka* 
pa zamoli kućnoga starješinu, da ga sprovede u bližnje 
selo, gdje ima svoga posla, ovaj smatra svojom dužnošću 
tu uslugu učiniti mu, snimi pušku s klina, pa idu zajedno 
u odredjeno mjesto. Sada na putu razaberu, da je netko 
iz plemena ili barjaka ovoga nadošloga ubio osobu u ple¬ 
menu ili barjaku njegova pratioca. Oba odmah stanu, jer 
su sada u krvnoj osveti. Sada ili se moraju tu ubiti ili besu 
zatražiti. Dogodilo se to u jednom selu meni poznatu, * 
pratilac dao besu na putu svom gostu-došljaku. Došli su 
zajedno u selo i došljak obavio posao. Sada je pratiocu 
dužnost izvesti ga iz sela i dopratiti do sigurne granice, 
pa ga onda pustiti. Kada su izašli iz sela, nepromišljeno 
gost kaže svomu pratiocu : Vrati se ti sada kući, ja ću 
odavle i sam dalje stići !” A ovaj reče : ,,Dobro je, dakle 
me više ne trebaš —time moja besa svršava !”— nategne 
pušku i na mjestu ubije svoga — do tada — gosta. 

Za potvrdu tvrde arbanaške bese evo još jedan slučaj. 
Jednoga petka u večer izašli muslimi iz svoje džamije* 
počeli šalu provoditi, a ova se sa krvi svršila. Dvojica se 
porječkaše, te u prepirci trgnu revolvere iza pojasa te 

jedan mladić ubi svoga protivnika i kroz svijet pobježe. 
Ubrzo i zanoćalo, a on bježeći ugleda bulu na avlinskim 
vratima, kaza joj, da je u krv pao, pa zamoli za konak 
i besu, da ga izdati ne će. Bula mu dade besu i uvede ga 
u svoju kuću. Ona ni slutila nije, koga je u besu uzela 
i u kuću pustila, a niti on nije znao, u čijoj je kući. Otac 
i dva brata ubijenoga mladića nagnu odmah za ubojicom, 
ali nigdje ga ne stignu, i tako umorni dodju kući. Mati 
im spremila i stavila pred njih večeru, pa videći da nema 
trećega sina, upita ih, kamo treći sin? Ovi joj ispričaju 
dogadjaj, kako je pred džamijom poginuo, te kako su sve 
dosad ubojicu proganjali, a on u mraku kroza svijet, uteče 
njihovoj osveti. Mati je na ove riječi problijedila, krv joj 
se u žilama stinula, no tajne svoje ne odade. Ubojica njezina 
sina bio je u njezinim rukama. No ona ga je uzela na besu, 
a besa je svetinja, koja se ne smije prekršiti. Pošto su 
ljudi večerali, uzmu lopate i drugo, što je potrebno za ukop, 
te odu k džamiji, da mrtvoga ukopaju. Tu priliku upotrijebi 
mati, izvede mladića, dade mu za put komad kruha i sira, 
govoreći : ,,Naj ti ovo, neka imaš za put ; uzela sam te 
u besu i održala sam je, pa sada ajde, ali da si proklet, 
što si mi sina ubio !” 


8. KRVNA OSVETA KOD ARBANASA. 

Krvna je osveta kod Arbanasa dužnost i potre Da. On 
je još malen obikao krvnoj osveti. Dobro pamti, ako su 
mu stari ostavili za amanet, da osveti koju krv, i čim od¬ 
raste i puškom se zametne, on traži prigodu, da osvetu 
izvede. Ako on s tom osvetom oklijeva, pita se svojta: 
ili on to ne će ili ne može. Ako je prvo, onda sramoti svoju 
kuću i fis, iz koga je ; akoli ne može, onda je kukavica, te 
opet sramota po kuću i po fis. Mnogi bi volio stati s mirom 

i ne krvariti ruku o tudju jur zastarjelu krv, ali ne smije 
to propustiti od svijeta, pa mora. 

Ako Arbanas i nehotice koga ubije, na pr. braneći 
svoju kuću, hambar i drugo imanje, pada sve jedno u krv 
i podleži krvnoj osveti. Krvna se osveta ne smije zabora¬ 
viti, ona se mora, htio ne htio, osvetiti. On mora vrebati 
prigodu da se osveti, i to je tim bolje i časnije, čim prije 
bude osveta izvršena. Ubojica, da se bar za neko vrijeme 
očuva od krvne osvete, mora ostaviti svoju kuću i seliti 
u drugo selo. Ali rodjaci ubijenoga imaju pravo ubiti nesamo 
baš ubojicu, nego i ma koga muškarca iz njegove kuće 
i iz njegove svojte, a i pored toga uvijek ostaje dužnost 
ubiti ubojicu. Pa budući osveta osvetu izaziva, to se do- 
gadja, da se gomila krv na krv, te se ubijaju, da čitave 
porodice ostanu bez muške glave i tako utrnu. Osveta 
traje do pet, deset, dvadeset, pače i više od pedeset godina. 
U krvnoj osveti nema razlike vjere; tu bije jedan drugoga, 
samo ako ga je uvrijedio i krv izazvao. 

Krvna se osveta ukida i diže na dva načina : pra- 
štanjem s novčanom globom ili praštanjem bez globe. Prvi 
način čine ovako : posrednici izmirenja krvne osvete imaju 
tu dužnost, da izmirenje izvedu na zadovoljstvo obiju 
stranaka. Izmirenje biva u kući ubojice. Ako je kuća bo¬ 
gatija, pozovu se — obično župnik, dotično hodža mjesta, 
i dvadeset i četiri starija lica, dvanaest s jedne strane ubi¬ 
jenoga, a dvanaest sa druge strane ubojice. Ako^jje. siro¬ 
mašna kuća bude ih samo dvanaest, po šest sa svake strane, 
koji će govoriti pro i contra : svaki svoju stranu braniti. 
Svi taj dan obuku crne duge gunjeve, zvane „talagan”, 
i nose puške. U kući odlože puške i talagane, pa posjedaju 
po redu starosti, jedni s jedne strane, a drugi s druge. Kada 
svećenik stupi u kuću, svi ustanu na noge, kape skinu 
i prihvate Boga. Svećenik pita ih za zdravlje i dobro stanje, 

sa svima se izrukuje, te sjedne na prvo mjesto, i onda 
budu svi posluženi crnom kavom. Poslije malo stanke pro¬ 
govori svećenik, da otvara zbor (kuvend) ; iza njega 
govore ostali po redu. Svi šute, dok jedan govori, a kad 
svrši, drugi uzme riječ, reagira na riječi predgovornika, 
treći opet na njegove riječi, a svaki govori prilično dugo, 
no pametno, ozbiljno i u duhu pomirljivu. Ako je pala 
koja riječ malo teška, ušute, a svećenik tu riječ gleda 
ublažiti, opravdati i utisak joj umanjiti. Stave se svjedoci 
i jamci, a svećenik za višu sigurnost sastavi pismeni akat 
s njihovim potpisima — prstima. Ako nije župnik prisutan, 
svjedoci i sami služe kao akat. 

Kada se došlo do obostranoga sporazumljenja, onda 
se uvrijedjeni pita, eda li pristaje na zaključak pozvanih 
ljudi, pa kad odgovori, da pristaje, onda mu se svi zahvale 
na velikodušju, a dvojica izadju po ubojicu, koji tamo gdje 
čeka na taj poziv. Ubojica unidje u kuću — u zbor — 
pred ljude svezanih ruku unatrag, pognute i zastrte glave, 
te klekne pred župnika. Ovaj ga preda uvrijedjenomu, a 
svi ga zamole, da mu odriješi ruke i skine zastor s glave, 
što ovaj odmah učini i proglasi ga slobodnim. Oba ustanu 
na noge, zagrle se i poljube, a sada nastane čestitanje 
jednome i drugome, iza čega slijedi ručak u kući ubojice, 
na koji svi dodju. Nakon ručka i vesela razgovora pozva- 
nici se razilaze svojim kućama uvjereni, da su izveli dobro 
djelo. 

Drugi način izmirenja je ovaj : uoči koje velike svet¬ 
kovine (sv. Nikole biskupa, sv. Mihovila, ili uoči Božića, 
Uskrsa i Duhova) dodje ubojica svezanih ruku unatrag, 
u društvu svoja dva tri prijatelja kasno u večer na vrata 
uvrijedjenoga ; pokucaju, a na upit, tko je, odgovore : 
,,Prijatelji smo !” Vrata se otvore, a ovi unutra, te do¬ 
maćin mjesto prijatelja vidi pred sobom svoga neprijatelja. 

Ubojica se odmah baci na koljena pred domaćina, dok 
njegovi prijatelji poskidaju kape pred slikom koga sveca 
i mole ga glasno, da takne srce uvrijedjenoga, neka bi 
oprostio uvrijedu njihovu prijatelju. Uvrijedjeni ganut 
odriješi ruke krivcu-pokajniku, ostalim natakne kape na 
glave, pa zapovjedi, da sjednu, i mir je gotov, bez globe. 
Sada ih domaćin pogosti, ukonači, a sutradan isprati ih 
iz svoga sela, pa tako i selo sazna, što se sinoć u njegovoj 
kući tajno dogodilo. 

Ima još jedan način pomirenja krvi. Pošto je ubojica 
pokušao uzalud sve moguće, da se izmiri sa svojim nepri¬ 
jateljem, pokuša još i ovo : uzme svoje najmanje dijete 
i predade ga dvojici prijatelja, neka ga odnesu uvrijedjenomu 
u kuću. U večer kasno pokucaju oni na vrata i kažu se 
prijatelji, a kad se vrata otvore, oni s djetetom unutra. Sada 
dijete plače, a domaćin iz samilosti uzme dijete u naručaj, 
unese ga u sobu, kamo pozove i njih dvojicu, uzmemakaze, 
pa unakrst prostriže djetetu kosu i poljubi ga, a taj po¬ 
ljubac znak je potpuna oprošćenja i izmirenja s ocem dje¬ 
teta. Zadrži ih u kući, dok ih pogosti, pa onda idu kući 
s djetetom. Koji dan iza toga spremi se i krivac — otac 
djeteta — pa ide u pohode novome prijatelju, s kojim 
utanači kumstvo i prijateljstvo, pače i pobratimstvo. 

9. ALBANSKE MANE I VRLINE. 

Arbanasi su junačkoga srca i stoga puni su ponosa, 
ljube slobodu i svoju domovinu, pa se neustrašivo bore za 
te dvije svoje svetinje s puno većim i jačim neprijateljem. 
To i jest razlog, da je i daleku svijetu poznata bojna slava 
kršnih sinova ove junačke zemlje. Oni su vrlo ratoborni ; 
vole poći u boj, nego na pir. Sa svoje su hrabrosti na glasu 
osobito u Carigradu, pa ih rado uzimaju u vojsku. U vojsci 

oni zapremaju prva mjesta, a ta su izvojštili junačkim 
svojim držanjem. Oni imaju osobit način ratovanja. Kad 
se sastanu s neprijateljem, viču i neprestano pucaju iz pu¬ 
šaka, pa tako zabune i prestraše neprijatelja. Drukčije se 
bore u redovitoj vojsci, a drukčije u medjusobnom plemen¬ 
skom ratu. Izvrsno znaju upotrijebiti položaj zemljišta ; 
ako je ravan, oni ležećke pucaju, a znaju se zakloniti za 
kamen ili drvo i otale gadjaju. Najradije vrebaju na ne¬ 
prijatelja iz busije. 

Kad idu u boj, imadu svoga barjaktara, koga zapovijedi 
dobro slušaju. Vrlo su izvježbani u ciljanju ; sramota je 
promašiti svoj cilj. Utaman nikada ne puca. Bukne li rat 
med ju njima, medju plemenima, neprestano Arbanas smišlja 
i promišlja, kako će zgodnije neprijatelja napasti i što jače 
poraziti. U taj njihov rat umiješa se katkada turska vlada, 
te ih natjera, da se izmire. Izmirenjem koristi se sama 
vlada, jer uzme sa krvne glave po 500 groša, a plemena 
se za neko vrijeme primire, dok opet ne ponove staro ne¬ 
prijateljstvo. 

Pored svijetlih strana imaju Arbanasi i svojih mana, 
od kojih je najteža nesloga, svadja, što ih je rastakala 
oduvijek. Kako je tu njihovu manu znala izrabljivati kroz 
400 godina turska vlada, jasno nam svjedoči povijest al¬ 
banska. 

Bogomoljci su, rado idu u bogomolje, svećenike štuju 
i časte ; milostinju rado dijele, bolesne poha.djaju i za- 
dužbine čine. 

Oni će, osobito gorštaci, lako tudju stvar ukrasti, ali 
za živu glavu posta ne će prekršiti. Za malu će stvar čo¬ 
vjeka ubiti, a u isto će vrijeme za vjeru poginuti, ako mu 
je tko napane i pogrdi. Preljub drži velikim zločinom, a 
dvije žene držati to ne smatra grijehom. Pomrčine sunca 
i mjeseca smatraju djavolijom, pa videći pomrčanje pucaju 

iz pušaka, da sunce ili mjesec oslobode djavolskoga za¬ 
grljaja. Vjeruju u vukodlake, vampire, moru i vile, pa 
onda u „džinove”, uroke, zle oči, ,,ograma” i „nagraisanje”. 
Protiv svega toga služe ,,zapisi”, dobiveni od svećenika. 
Mnogo drže do fatuma, vjerujući u „sudjeno”, što oni 
zovu ,,kysmet”. S velikom slavom svetkuju svetkovine 
i zaštitnike svoje crkve. Pale na badnju večer badnjak, 
a o Uskrsu djeca se zabavljaju sa šarenim jajima. Naj¬ 
više slave sv. Nikolu biskupa i svetog Antuna Paduanskoga. 

Neki osudjuju Albance radi toga, što su prošli na 
islam, kao narod nestalan i nemaran za svoju vjeru i do¬ 
movinu. Ovaj je prigovor sasvim neopravdan, kad se znade 
iz povijesti, kako su oni za vrijeme junačkoga Kastriotića > 
a i po smrti njegovoj, ustrajno i očajno branili svoju vjeru 
i domovinu, pa napokon jačoj sili podlegavši i vjera je 
morala pretrpjeti svoj poraz. 

Odpadništva od vjere s početka bila su vrlo rijetka, 
sve do konca XVI. stoljeća, kad bi proglašen zakon, po 
komu se daje sloboda posjeda samo onim kršćanima, koji 
bi u vjeri Muhamedovoj othranili po jedno svoje dijete. 
Tada istom, da sačuvaju i ono malo zemlje, što su imali, 
počeše se turčiti. Hodža, kad bi unišao u porodicu kršćansku, 
da vidi svoga člana, ono dijete odredjeno za islam, lako 
je mogao djelovati na ostale, da se turče. I počeše najprije 
siromašniji, a za njima i bogatiji prelaziti na islam. No 
i ovi, što su tako prešli na islam, prešli su bez poduke, 
bez uvjerenja, pa i danas Arbanasi su vjerski vrlo tolerantni. 
Oni se i danas rado žene od kršćana i rado će dati svoju 
sestru ili kćer za kršćanina, a jedni i drugi puštaju slobodu 
vjere ženama. Albanac se više ponosi, da je šćipetar, nego 
svojom vjerom. 

Arbanasi muslimani znadu za svoje kršćansko po- 
rijetlo, pa svuda sa kršćanima (katolicima) živu u slozi 

i ljubavi. S njima zajedno slave svetkovine, na pr. Ivanjdan, 
Gospojinu, Miholjdan, Nikoljdan i sv. Antuna Paduanskoga. 
Ima župa, gdje pučkoj misi dodju i muslimi. 

Kada katolički svećenik ide u župi blagosivljati kuće, 
treba da se svrati i u muslimanske kuće, te da ih poškropi, 
a oni mu dadu zato pristojbu kao i katolici, i da se ne bi 
uvratio njima, bila bi im to uvreda i vrlo bi im to bilo žao. 

U ljetno vrijeme župnik ide u groblja misu govoriti 
i blagosivljati polja, pa ovamo dodju i muslimani dotičnoga 
sela, jer su u tom groblju i njihovi predji zakopani. Pače 
dodje muslim župniku ono jutro, plati misu, uzme na rame 
bisage sa misnim haljinama, pa nosi na groblje, a njegov 
brat iz kuće donese svoje daske, ,,prenosni oltar”, koji je 
on u svojoj kući čuvao. Poslije mise muslimi i katolici zovu 
sebi goste i jarane na objed, i to muslim muslima i katolika, 
a katolik katolika i muslima. Pune su kuće gostiju, rakija 
se pije, hvali se Isus i Muhamed toga dana u jednim i drugim 
kućama. 

Imena imadu mješovita, na pr. Gjon (Ivan) Mehemeti 
i Selim Gjoni i t. d. Ako se u muslima razboli koje čeljade, 
pošalje župniku, misu da reče i svijeće da zapali na čast 
sv. Nikole ili sv. Antuna. Kunu se kršćanskom vjerom, a 
gradjani Kroje sa četiri ,,sveta” evandjelja. 

io. POBRATIMSTVO I KRSNO IME. 

U Albaniji postoji i pobratimstvo, a sklapa se ovako: 
svaki od pobra sam sebi krv pusti i uhvati je u jednu čašu, 
onda se uzmu za desne ruke, pa jedan drugoga krv popije, 
i pobratimstvo je gotovo. To čini muslim s katolikom, a 
katolik s muslimom. Odsada oni se više paze, vole i ljube, 
nego rodjena braća. 

Albanci svetkuju s prijateljima svoja krsna imena. 
Pripovijedali su mi u župi Šali jednu lijepu šalu. Svi seljani 

slavili svoje imendane, samo se jedan našao, koji nije slavio. 
Prigovarali su mu rad škrtosti, što on ne slavi svoj imendan, 
a on se branio, da nije kriv, što su mu nadjeli ime, koje 
se ne nalazi medju svecima u kalendaru. Jednoga dana 
ode on svomu župniku moleći ga, da mu ime promijeni 
i dade ma koga sveca. Župnik mu udovolji želji, pa dopusti, 
da si po volji izabere sveca, a on smisli se i promisli, pa 
izabra sv. Ivu Krstitelja. Tko radosniji sada od njega? 
S veseljem vrati se u selo i obznani susjedima, da je dobio 
ime sv. Ivana Krstitelja te da će i on svetkovati imendan. 
Na dan sv. Ivana dodju mu susjedi i prijatelji u goste i pade 
u šali riječ, kako bi trebalo sve propuštene svetkovine na¬ 
miriti, pa tako ostanu u kući koji dan, svetkujući sve do 
zadnjega ovna. Videći on, što bi od njega radi jednoga 
imendana, ode svome župniku i zamoli ga, da mu pokaže 
sliku njegova sveca. Ovaj ga uvede u crkvu i pokaže na 
platnu veliku sliku sv. Ivana. Kad ga je ugledao seljak 
onako golotrba s ovčjom kožom na ledjima, zavika iza 
glasa : ,,A jadni moj sveče, da sam te prije vidio, ne bih 
ime tvoje uzimao na se, jer videći te tako gola, znao bih, 
da si i ti morao slaviti imendane s prijateljima, koji su te 
do gole kože dotjerali kao i mene ; na tebi je ostala samo 
koža zadnjega ovna, kao i na meni !” Izišavši iz crkve 
ostavio je ime Ivan, a preuze opet svoje staro bezime, 

11. OBIČAJI U SKADRU. 

ODGOJ MLADEŽI. 

Kada su djetetu tri godine, slavi se šišano ku m- 
s t v o. Izabere se kum (arb. kumar), koga dijete zove 
,,nun”, a on dijete ,,famul”. Kum može biti ma koje vjere. 

Kum, jedne večeri pozvan u kuću, dodje i pozdravi 
prisutne, pa sjedne, a služen je duhanom, kavom i ra- 

kijom do večere. Kada je večera na stolu, sjedne kum, 
a do njega dijete, kojemu on sada makazama odreže malo 
kose sa glave unakrst, ako je kršćanin, a na četiri kraja, 
ako je musliman. Onda tu kosu s malo voska na dlanu 
uvalja i učini kuglu, koju stavi na tanjur s malo novca. 
Kada u jutro, kum podje kući, a majka ga daruje kojim 
ubrusom ili maramom. 

Djeca obojega spola od šest do sedam godina polaze 
školu. Jedni i drugi u trinaestoj ili četrnaestoj godini ostav¬ 
ljaju školu i počimaju obavljati svoje zvanične poslove. 
Tada za djevojčice prestaje prva mladost, ludost, igre 
i šale, a nastaje samotni kućni život ; pod nadzorom majke 
ili tetke uče se šiti, presti, plesti i vesti, ukratko počimaju 
provoditi radišni ženski život. Odsada za djevojče postaju 
četiri kućna zida cijeli njezin svijet. Ako se kada i pokaže 
vani na pr. kad ide u crkvu ili druguda, treba joj se sakriti 
i dobro u bošču zamotati. Ne hodaju one više kao prije, 
slobodne i otkrivene po gradskim ulicama. Što, zar se 
i katolikinje kriju? — pitat će tko. Jest, kriju se, i to iz 
dva razloga : prvi bi bio, što se u staro vrijeme dogadjala 
od strane Turaka otimačina lijepih cura, pa i žena, te je 
trebalo sakriti ih u bošče ; a drugi bi bio, kad može Turčin 
svoju sakriti u komad čoje, da je krst ne vidi, može i kršćanin 
na svoju staviti komad čoje i bošču, da je Turčin ne vidi. 

Nikada nikuda iz kuće ne izlaze, osim u nedjelje i 
svetkovine na ranu, tako zvanu ,,djevojačku misu”, i to 
dobro umotane u pratnji rodbine. Vidjeti ih mogu samo 
bližnji rodjaci, ali tudjin nikada. Radeći u kući sjede turski 
po vazdan, pa zato su im u hodu malo obručaste noge. 
Rijetko kada, i to pred večer, da na zrak izadju, i to u 
svoju bašču, da cvijeće zaliju, opljevu i urede. Svako je 
dvorište zidom opasano, pa je jasno, da niti ona može 
koga vidjeti, niti tko nju. 

Tako one provode godine svoga života, kad sama pri¬ 
roda od njih traži, da se vrte, šeću, pjevaju, čavrljaju 
i uživaju mladost svoju, a one su bez svega toga, pa stoga 
su mnoge i sušičave, blijede, anemične, bolesne i nervozne. 
One, istina, žele slobodu, prirodu, zrak i polje, ali to i ostaje 
samo želja sve dotle, dok je ne zaprosi i vjenčanu tko ne 
odvede svojoj kući, gdje će biti malo slobodnija. 

ZARUKE I SVADBENI OBIČAJI. 

Dječak ostavivši školu traži posla, a obično ga nadje 
kod koga trgovca, da mu bude šegrt. Pogodi se na godinu 
za 150—200 groša. (K 30—40), pa mu služi kroz godinu 
od rana jutra do kasno u večer. 

Svake godine o starom Jurjevu podižu se plaće še¬ 
grtima, pa kad ta plaća naraste do 2000 groša, tada šegrta 
valja otpustiti, jer gazda ne može više tako visoku plaću 
uzdržati. Šegrti tako otpušteni ili ostanu u Skadru, pa 
za se trgovinu otvore, ili se sele kuda drugamo, da otvore 
dućan. 

Kako je mladi trgovac za sebe otvorio trgovinu, rod¬ 
bina ga nagovori, da se ženi. A njemu je u ovo vrijeme 
baš i potrebita ženidba, jer će sa ženom i miraz dobiti, 
s kojim će povećati svoj rad i tako se pripomoći, da se što 
prije obogati i dodje do ugleda. 

Rodbina se pobrine, da nadju djevojku lijepu i zdravu, 
sa dobrim mirazom. Izaberu posrednicu zvanu ,,škuza”, 
koja njuška za dobrom partijom, a ni njoj ne će biti bez 
nagrade posao. 

Kad je ,,škuza” našla, što je željela, i dobro s majkom 
curinom ugovorila, povrati se kući te kaže onima, što su 
je poslali, kako je cura našasta zdrava i lijepa, konak 
dobar, zgodan otac i t. d. Pripovijedali su mi, da gdjekoja 
,,škuza M slična ciganki, da bolje svoj posao utvrdi, kune 

se i preklinje, da je sve istina, što ona pripovijeda, pa sa¬ 
krije žabicu u njedra, onda kunući se stavi ruku na prsa, 
na žabicu, pa kaže : „Ove mi duše, sve je to tako, i vrag 
mi o v u dušu sada odnio, ako vam lažem !” 

Uvjerivši ukućane momkove o dobroj partiji i rodi¬ 
teljskoj privoli, oni sada šalju koju svoju pouzdanicu u 
djevojkinu kuću sa darovima. Roditelji je lijepo dočekaju 
i pred svjedocima prime darove u znak sklopljena ugovora. 
Darovi su : jedna kita cvijeća, omotana u bijeli papir, svi¬ 
leni ubrus i sedefli krunica, a to se proprati riječima : 
,,Per heir, me baft e me nafak !” — a to znači : Sretno 
i čestito bilo ! 

Tada se služe kavom, rakijom i slatkišima. Od slat¬ 
kiša zamotaju u papir, pa pošalju djeci u kući momkovoj, 
što pouzdanica sa sobom ponese. Vrativši se kuci, pripo¬ 
vijeda ona, kako je bilo, gdje je bila, vadi slatkiše te dijeli, 
i tako je ugovor ženidbeni gotov. Do koji dan idu župniku 
na prstenovanje — zaruke. Šest dana prije vjenčanja 
momkova kuća pozove na večeru bliže svoje rodjake. 
Slijedeće jutro pošalju dva dječaka s iskazom pozvanika 
na pir. Ovi pokucaju na vratima onoga, koga su došli na 
pir pozvati, pa onomu, tko im otvori vrata, reknu : ,,Iu 
falet me šnet (na pr. Pali i Pieter) t’ urdhnoni me ardh 
te hanen ne misdit me gjith špii” — što znači : „Pozdravlja 
vas Pavao Petrov (ili drugo ime) i poziva vas u ponedjeljak 
na objed sa svom kućom”. Pozvanik odgovori : ,,Per heir, 
me baft e me nafak!” (sretno i berićetno bilo), dade djeci, 
pozivačima (arb. thirca) koji groš i poziv je učinjen. 

Medjuto dvije momkove rodice s jednim dječakom, koji 
im nosi dva svežnja, idu djevojkinoj kući i nose joj dar 
zvani „dhuntii”. Na putu vidio ih je za to poslani dječak, 
te je potrčao, da najavi dolazak darovnica. One unidju 
u kuću, uzmu svežnje od dječaka, pa ih ostave na stolu, 


onda sjednu, razgovaraju se, piju kavu, rošolin i jedu 
slatkiše, pa ustanu i vrate se kući. U kući sada brže bolje 
razmotaju svežnje, da vide, šta je tu i kakovi su to darovi. 
Obično se ovo za darove donosi : četiri zlatna dukata, jedan 
zlatni križić, zlatni prsten, veliko svileno facule, kutija 
s ogledalom, češljima, makazama, dva zrna karanfila, dvije 
bašlije, cipelice, papuče, boca mirisave vode, mirisavi sapun, 
dvije vrpce za kapu i dvije podveze za čarape. 

Sada se počima pjevati, žene se stave jedna prema 
drugoj u dva reda, držeći se za ruke, pa mičući se jedne 
prema drugima zapjevaju : 

Li bardha neper Dri 
Pal Pietri cion dhuntii 

Čion dhuntia ner šiami 

% 

Thui nuses ; a je gadi ? 

Nussia thot : o nuk jam gadi 
Se kam petkat ner terzii 
Se kam vath o ner kuidji 
K am pašmangt ner pasmangji. 

U Drinu je bijeli lan, 

Pavo Petrov šalje dar. 

Šalje dar u vunu zamotan , 

Reci mladoj, jesi li gotova. 

Ona kaže : Nijesam gotova ; 

Haljine su kod krojača, 

A obojci kod zlatara, 

Papuče u postolara. 

U petak u jutro i roditelji djevojke pozivaju na večeru 
za nedjelju na večer. U subotu pred vjenčanje, poslije podne, 
obuku zaručnicu u vjenčane haljine, objese o nju ogrle du¬ 
kata i zlatnih lanaca, pa je u sobi posade na jastuke. Ona 
obori glavu na prsa, ruke spusti na koljena, pa kao kip 
nepomična ostane. Dolaze pohodjani, da je vide ; svaki 
od njih popije kavu i rakiju, daruje mladu, pa joj stane 

ogledati obrve, usta, vrat i prsa, a ona šuti i pušta se okre¬ 
tati kao lopta. Toga dana do mraka izreda se kod nje 
trideset do četrdeset prijateljica, a nakon toga obreda, u 
sami mrak, dignu je s jastuka, skinu s nje svu onu 
prtljagu, dadu joj večeru i ona ide spavati. 

U nedjelju na večer počnu pjesme u obje kuće. U 
momkovoj kući pjevaju : 

Mir mrama, mir mrama Pal Pietri, 

Mir se vini motrat e mia, 

A kee buk o me na dhan 

O sa ka dedi ni e ran 

Simicit e urdhnei te tana. I t. d. 

Dobra večer, dobra večer, Pavle Petrov ! 

Dobro došle, seke moje ! 

Imaš kruha, da nam daš ? 

Imam ko u moru vode i pijeska. I t. d. 

U ponedjeljak je dan vjenčanja. U kuća udadbenice 
i mladoženje još od rane zore ori se pjesma i podcik. Sve 
je svečano obučeno, sve je veselo. Sobe su nakićene, pod 
je zastrt skupocjenim sagovima, unaokolo sobe šaroliki 
jastuci ponamještani. Po polici je izloženo sve, što kuća 
ima dragocjeno. Pozvani gosti sabiraju se u jednu i drugu 
kuću. Koji dodje u momkovu kuću, donese šećerni kruh 
ili kave i šećera ; onda se pije kava i rakija. Pjevači sviraju 
jedan uz violin (ćjemale), drugi dugi mandolin (sase), treći 
tamburu (dair), šargiju, četvrti talambas (ciapare), a peti 
klarinet (kernet). Turski sjede i pjevaju, a pred njima je 
rakija i m e z e. Kad oni prestanu, žene preuzmu pjevati 
svoje pjesme. 

Izmedju dva kuma sjedi zaručnik lijepo obučen u 
svoje atlasne fine čakšire, sa skupocjenim džemadanom 
i ječermom crvene čohe, čarape bijele i duge, s malim 


fesom i dugom kitom. On vrlo malo govori, a na različne 
šale i doskočice sa smješkom odgovara. 

U očevoj kući sjedi u sobi zaručnica medju dvjema 
jengama, okružena prijateljicama i rodbinom, oborene 
glave, lica zastrta, pa plače, jer joj se približio odsudni 
čas, pa bio taj po nju sretan ili nesretan. Mora ostaviti 
dragu očevu kuću, zaštitnicu mladosti svoje, ostaviti ro¬ 
ditelje, braću, sestre i sve, što je sjeća na najnježniju ljubav. 
U to vrijeme evo stigoše dva poslanika s kolima, nakićenim 
vrpcama i peškirićima. Unidju u sobu, gdje je škrinja sa 
djevojačkim ruhom, poškrope je svetom vodom, pa iznesu 
u kola i idu kući. S veseljem su dočekani, a pjesma zahori : 


Po šenrritte ruga mar 
Po na vien arka me pai, 
Eja nusse ardhš e bardh 
Ardhš me baft e me nafak 
E na pać jeten e giat. 


Svijetli se sav taj put, 

Jer dolazi škrinja s ruhom. 
Dodji, snaho, dobro došla, 
Sa srećom ti budi 
I dugim životom ! 


U to je vrijeme donesena škrinja u kuću zaručnikovu, 
koju žene na vratima dočekaše, svetom vodom poškropiše, 
a nosioci u sobu unesoše. Odmah tada digne se na noge 
stari svat (krušmadhi) te praćen društvom ide po zaruč¬ 
nicu. Jedna ih žena poškropi svetom vodom, a druge za¬ 
pjevaju : 


Udha mar, o krušku i par ! 
Bani kryć e silhu mar. 

Ne na pruši nussen t’ mir 
Bademat i u bašin mir 
Ne na bišin nussen te keće, 
O bademat i u bašin keć. 


Sretan ti put, stari svate, 
Prekrsti se i desno okreni ! 
Dovedeš li lijepu mladu, 
Slatkiši ti dobro došli ; 

Ali ako ružna bude, 
Slatkiši ti nek‘ nahude ! 


Pred svatovima idu dva plesača, jedan u ženske haljine 
obučen. Na prstima su im ćiampare, kojima se služe, kad 
pjevaju i skaču. Pjevaju okrećući glavom amo tamo, a 
svatovi im pomažu pjevati. Rodjaci idu za njima sa bijelim 

konjem lijepo nakićenim za mladu. Svi su došli u dvorište 
zaručnice. Sada djever unidje u sobu k zaručnici, skine 
joj papuče, a obuje cipelice, u znak, da joj valja putovati. 
Tada je podigne s jastuka te pokaže roditeljima i svima 
prisutnima na oproštaj. Ona plače i jeca, pokloni se pred 
roditeljima u znak blagoslova, a oni je i blagoslove, po¬ 
dignu, na grudi privinu, poljube, plaču, a tako i drugi 
prisutni. Kada se to svršilo, pokriju je crvenom koprenom 

_. duvkom— i podju s njome prema vratima, no ona se 

nećka, ne će da ostavi svoje roditelje, svoju kuću, svoj za¬ 
vičaj, pa se dati nepoznatu još zaručniku u naručaj i za¬ 
grljaj. Roditelji je umilnim riječima umire i ona podje 
s njima na vrata kuće, gdje je čeka bjelac osedlan. Kad 
uzjaši, četvorica drže pred njom razastrtu plahtu, da je 
sakriju pogledu izvjedljivaca, i onda svatovi podju. Dok 
jedna žena mladu škropi svetom vodom, stari svat viče, 
da valja putovati ; pa i krenu svi u crkvu, a iz crkve mlado- 
ženjinoj kući. Mlada još na avlinskim vratima svoje kuće 
okrene se tri puta kući s naklonom u znak pozdrava i opro¬ 
štaja s rodjenom kućom i ukućanima. 

Došavši u crkvu nadju tu zaručnika s njegovim kumo¬ 
vima. Ona pristupi k oltaru, pa na pitanje, uzima li za¬ 
ručnika za muža, odgovori : Uzimam ! Iza toga slušaju 
misu, pričeste se i idu kući pjevajući. Čim se mlada na 
vratima pokaže, žene zapjevaju ovu pjesmu : 

Ćiuš je dier e ška kerkon moi nuses 6 ? 

Kerkoi deren e dhandritto, moi nuses 6. 

Šta si izgubila, šta li mlada tražiš ? 

Traži vrata zaručnika, draga nevjesto \ 

Ova je pjesma duga i mnogo štošta nabraja. Tada je 
snime s konja, uvedu je u sobu pod duvkom, posade na 
stolac, skinu cipelice, a obuju papuče, i žene zapjevaju : 


Nusseja ne rug, 
Karaifil me tub, 
Nusseja ne der 
Karaifil me er, 
Nusseja n’ obor 
Karaif šiator 
Nusseja ne škal 
Karaifil ne balh 
Nusseja n’ ćiardak 
Ćiafa si zamak 
Hini nusseja n’ od 
Mos na lšio moi lot 
Lot o un n* lišioša 
Tu baba mos vojša. 


Mlada na putu, 
Karanfil u kiti * 
Mlada na vrata, 
Karanfil s miruhom ; 
Snaha u dvorištu, 
Karanfil je štiti ; 
Snaha na škale, 
Karanfil na čelu ; 
Snaha na ganjak, 

Vrat joj ko ljiljan ! 
Odi sad u sobu, 

A1 ne plači mlada ; 
Ako i zaplačem 
Ocu se ne vraćam ! 


Brat mladin ustane, odmakne joj duvak, dade joj što 
piti, popravi ogrlice, gjerdane i fesić na glavi, pa da će 
opet sjesti ; uto se digne njegovo društvo, pa će na vrata 
poći ; ustane i mlada, da će i ona s njima izaći, ali je 
zadrži jedna žena, i ne da ići. Nato će najstariji od pra¬ 
tilaca okrenuti se kućnom starješini, pa će mu ozbiljno 
reći : ,,Deri sod ka ken e Eotit e jona e mas sodit ašt e zotit 
e inia !“ što znači : ,, Do danas je bila božja i naša, a od 
danas je božja i vaša !“ Ovo rekavši izadje i svi pratioci 
s njime, a žene zapjevaju : 


Po nalu e fol, po nalu, po nalu 
Po t’ nep nussia gni amanete 
Po nalu, po nalu,. 

M’ u fal babes fort me šnette 
Po nalu, po nalu, 

Edhe nans e gjith te špiis, 

Po nalu, po nalu. 


Ustavi se, govori, ustavi, ustavi, 
Mlada Ti daje jedan zalog ! 
Stani, stani !* 









Pozdravi mi mnogo oca ! 

Stani, stani ! 

I majku i svu kuću ! 
Stani, stani ! 


Tada otac mladoženjin unidje u sobu snahi, približi 
joj se, a kad se ona digne na noge, skine joj duvak u pri¬ 
sutnosti žena, koje zapjevaju : 


Sa bukur na dul ne nussia 
Maršala, maršala \ 
Paska bal per perišan 
Maršala, maršala. 


Kako je lijepa naša mlada, 
Živjela, živjela ! 

Čelo joj je od sedefa, 

Živjela, živjela ! I t. d, 


Pjevači pjevaju, a plesači plešu, ostali sjede i piju 
rakiju. Mladoženja sa svoja dva kuma unidje u sobu, sjedne 
spram svoje mlade, koju kradom katkada pogleda. Malo 
kasnije izadje mladoženja iz te sobe, a uto se unese stol za 
ručak. Najprije se podijele žlice, a onda noževi, ubrusi, pa 
kruh izrezan, pa luk i sir. Svi se prekrste, Bogu mole i počnu 
jesti. Prva se iznese kakova salata, onda arbanaški zvano jelo 
janii (meso pripravljeno kao biftek), pa pilav (rezanci, 
tjestenina), zatim vareno meso, onda arb. japrak (od 
mesa valjci s lukom), pa kolači, pite, pečenka, slatkarije, sir 
i voće. Kada pilav i japrak izadju na stol, žene zapjevaju: 


Urdhnoni zotnii e merni 
Pilafin taim e keni, 

Luga, luga do t’ a ćioni 
Na po dom ći ta maroni. 
Zotnii jeni e zotnii kiofši 
Per te mir o na urdhnoši 
Zoja t’ na ua i ghzoši. 


Zapovjedajte, gospodo, i uzmite, 
Pilad je ovdje, da se jede. 

Žlice, žlice podignite, 

Želimo, da ga dovršite ! 
Gospoda ste i gospoda bili, 
Veseli nam ostanuli, 

S gospodjam se veselili ! 


Svi sjedećke jedu iz istoga suda i piju iz iste boce. 
Žene jedu u drugoj sobi, odijeljene od muških. Ručak 
se svrši s molitvom, operu ruke, zauzmu svoja mjesta, 
zapale cigare i počnu šale i pjesme. 

Poslije za koji sat gosti se oproste, zažele mladencima 
dobru sreću i božji blagoslov pa izadju, ostanu samo dva 
kuma, muzikaši i bliža svojta ; kumovi sa mladoženjom 
odu svojoj kući, odakle se kasno u večer povrate, a žene 
im zapjevaju : 

A ba nana jeremii 

Po t’ kerkon ti neper špi, 

Ška na u bane Lese bi ? 
besa nan, nuk mun te vi 
Se kam zan gni ven te ri 
Mora Palin dial te ri. 

Očajna majka po kući te traži ! 

— Gdje si, Lešo, kćeri moja? 

— Vjera, majko, doći ti ne mogu, 

Našla sam ja novo mjesto, 

Uzeh Pavla, momka mlada ! 

Ova se pjesma tako kosne srca mladina, da glasno 
počne plakati, a kuma je tješi i pokrije lice koprenom. 

Do polnoći se zabavljaju, pjevajući i šale zbijajući, 
a onda idu spavati. U jutro ustavši malo štogod založe 
te se vraćaju kućama. Mladoženja izadje u čaršiju, gdje 
ga znanci pozdravljaju, a mlada se kod kuće sprema. 

Prve nedjelje poslije podne ide mlada u pohode svojim 
roditeljima. 

U srijedu na večer iza vjenčanja mladina kuća pri¬ 
premi večeru, na koju pozove i mladoženju s njegovim 
roditeljima, pa se tu u obiteljskom krugu bolje upoznaju 
i sporazumiju. Malo zatim i mlada se vrati kući i počne 
provoditi jednostavni obiteljski život. 








ALBANSKA NARODNA KNJIŽEVNOST. 

i. NARODNA POEZIJA. 

U Evropi nema naroda niže naobrazbe od Albanaca, 
ali i u svojoj primitivnosti ima taj narod vrlo plemenite 
osjećaje o velikodušju, o časti, slavi, o junaštvu, štovanju 
predja, o ljepoti žene, o čemu pjevaju albanske narodne 
pjesme, pa i njihov jezik posve je prožet poezijom. Skup¬ 
ljanjem njihova narodnoga blaga bavili su se Reinhold, 
De Han, Pouqueville, Dozon, Mitkos, Basile, Hecquard, 
Camarda, Crispi, Staffa, Biondelli, Schiro i drugi. 

Kakav je Arbanas, takva je i njegova poezija. U j u- 
načkim pjesmama opijevaju se junačka djela, 
osveta krvi, odbrana vjere, otpor protiv vlasti. Ljubavne 
pjesme pučke izvode se i pjevaju osobito u kolu, koje 
se igra najviše na piru. Napokon je šaljiva pjesma 
pučka, kojom se ismijava kakav smiješan ili sramotan 
dogadjaj, kakva nevjera ili izdaja. 

Narodne epike u pravom smislu riječi Albanci ne¬ 
maju ; i junačka njihova pjesma ima lirski značaj. Pučki 
pjevač albanski ne razvija nigda nit dogadjaja, kako biva 
u junačkim našim pjesmama ; on je sav obuzet veličinom 
dogadjaja ili slavom junaka, o kome pjeva, i on u svoju 
pjesmu uvlači dogadjaje samo zato, da nadje izraz veličine 
i slave, koja ga jedina zanima i koju hoće opjevati. Pjevač 
napominje samo glavne okolnosti, ali onda više crta dojam, 
negoli tečaj dogadjaja ; on ne opijeva čin, nego slavu 
njegovu. Kao primjer junačke pjesme navodimo evo jednu 
iz Miridita, u originalu i prijevodu : 


Krisi gjama neper dhee 
Zana e malit duel mi Lee, 

Kahe kaa raa, medet ! kjo rrpee ? 

N’ at Šaraj, nner zotnii t’ rande, 

I anne perpjekun Turk e Fanne 
Turk e Fanne, po, me tri zemra : 

Njaj Gjin Leka edhe Adem Shema : 

U ngatrruene per dy dema. 

N’ shkalle t, Šarajte si pasken shkne 
Njaj Gjin Leka na u betue : 

Kot, Adem, ti m’ jee shkarkue. 

Nuk t’ kam hak, Adem, pet qee 
Por gabon ti m* ptekun m’ Fee : 

S’ kam bajt marre kurr te shpiia, 

Si t’ kakon njitash alltija. 

Krisi pushka e mori gjame : 

U dridhe toka per nen kame 
Adem Shema raa nen shkalla 
Njaj Gjin Leka ban kryq m’ balle, 
Del polici me e zan gjalle 
Largo Turk, nuk lidhet Gjini, 

Pa u lshne Reka i Dukagjini. 

I am Miriditas, nuk bii nnore 
Kam pas t* parin shpate mizore 
Amanet aj na kaa lane 
Armet e mushne mos me i dhane. 

Me m’ qillue per nget martina. 

Kje t’ u bine Shkodra e Cetina : 

Por thnej Pashes edh. Allaj-Begut, 

S’ lidhen t* biit e Skenderbegut ! 
Kerset pushka, Saraje dridhet ! 

Njaj Gjin Leka nuk po lidhet ! 

T’ tanne taboret gohen m’ kame 
Kahe kerts non Gjini me djiame. 
Knur fisheket i kaa marue 
Atehere Gjin por u rrzue. 

Lypi Priftin me u lig jue 
Edhe Prifti i kaa qiellue : 

Massi u rfye, masi u vojne, 




Diq i kshtene e trim drangue. 

U dha zani Shqiptariis 
Met Gjin Leka n’ ode t’ valiis 
Met Gjin Leka trim — rfee 
N’ Šaraj jeten dha pet Fee. 

Kuku ! bani Zana e malit 
Ke kaa metun aj par djalit. 

U dynn dedi preje tallazit 
Voj ti gjama n’ Cetine Knazit : 

Ke bjen dielli e ke mer h4na 
Si Gjin Leken s’ ban ma nana, 

As n’ Beglere, as n’ Kapitana ! 

Prijevod: 

Grom zagrmi povrh ove zemlje, 
Šeta vila po planini Leje. 

Otkle grmi, gdje li pada striela? 

U Šaraju medj’ gospodom veljom 
Sukobi se Turčin sa Fanderom, 

Taj Gjin Leka sa Ademom Šemom 
Ta su dva, al oba junaci : 

Svadiše se za dva vola tovna, 

Baš na vrati carskoga Saraja, 
Kam* su pošli da pravicu traže. 
Zakleo se taj Gjin Leka : 

— ,,Ti Ademe, zlobno me potvori, 
Za volove kriv ti niesam ništa, 
Falio si, što m’ pogrdi vjeru, 

Od mladosti sramote ne trpim 
Niti istu kad kući donesoh ' 

A kubura evo nek svjedoči !“ 

Puče puška, ko grom pusta, 

A zemlja se pod nogama strese. 
Pade Ađem k crnoj zemlji tuđe, 

A Gjin Leka na čelu se križa. 
Stražar trči, da Gjin Leku veže. 

— ,,Odmakni se, neoprano Ture, 

Ne veže se Gjini Leka lako : 

Pa da skoči Dukadžin i Reke. 
Miridit sam, u ruke se ne dam, 

I djed mi je dielio mejdan. 
Potomcima djed amanet daje, 

Pune puške da s‘ u ruke ne daju, 
Pa da mi je tu martinka blizu, 

Bi s’ čudio Skadar i Cetinje ; 
Alajbegu pa i Paši kaži 
Ne veže se Skenderbegov nećak !“ 
Puca puška, Saraji se tresu, 

A Gjin Leka živ se ne predaje ; 

I vojnici na noge se skaču, 

A Gjin Leka zubma škripi kleti, 
Jer fišeka za pojasom nema. 

Tada istom junak zemlji pade, 

Pa ti bolan svećenika pita, 

A svećenik pokraj njega stoji, 

Grieh kazuje, sveto ulje prima, 

I oprašća podužice svima. 

Albanija, kad razumje glase, 

Da Gjin Leka mrtav skrha se 
Baš u sobi skadarskog valije, 

Za amanet svete vjere svoje 
Ispovjedjen i providjen hode, 

Kuku lele zakukala vila, 

Zar poginu junačina Gjini? 

I more se na taj glas uzmuti, 

Na Cetinju i knjaza on smuti ; 

Od istoka do zapada sunca 
Nek se znade, da majka ne radja 
Medj’ vojvodam’ i serdarim bojnim 
Ko što biše junak Gjini, 

Miridite i svog roda dika. 


Konj, mač i zastava glavni su predmeti, oko kojih se 
kreće oporuka junaka albanskih. Takav je Deddi Scura, 
Pavo Guglielmo, Petar Shini i drugi. A kako je slava i ju¬ 
naštvo glavna crta albanske narodne poezije, koja čuva 

i uspomenu historijskih svojih junaka, to je posve pri¬ 
rodno, da je prvi junak ove poezije Juraj Kastriotić 
Skenderbeg. Legenda i povijest o ovome junaku usko 
su medju sobom spojene. Priča se, da je njegova mati 
Vojsava, kad ga je zanijela, sanjala, da nosi zmaja, koji 
je prekrilio čitavu Albaniju ; rep mu je bio umočen u more 
prema Mlecima, a raspaljenim ždrijelom gutao je mnogo 
Osmanlija. Pri rodjenju, veli se, da je na desnoj ruci imao 
utisnut znak mača. I sličnih stvari priča se o njemu iz 
dobi njegova djetinstva. Bio je uz to još i vrlo uman. Kad 
je ponarasao, njegova jakost bila je za pripovijedanja. 
U dvadeset i dvije bitke posjekao je vlastitom rukom oko 
2.000 neprijatelja. Osobito ga legenda slavi u ratu s Tur¬ 
cima. Sve junačke pjesme bave se njime i veličaju ga, ali 
Arbanas pjeva i o nekim drugim svojim junacima : o Ra¬ 
dovanu, Milo Shini i t. d. Cijeli život Skenderbegov jest 
samo jedna pjesma, pa mu je i smrt pjesnička. U njemu 
je živio narod, živjela Albanija i na glas o njegovoj smrti 
Dukadžini vojvoda punim pravom zove matrone i gospodu, 
siromake i vojnike, da plaču, jer ovim časom ostadoše 
sirote, bez oca, koji ih svjetovaše, svjetovaše 
i p o m a g a š e ; on je dika djevojaka, ures susjeda, otac 
i gospodar Albanije. 

Smrću Skenderbega zapade zvijezda Albanije. Elita 
naroda, ne mogući podnositi ropstva, ostavlja domovinu 
i traži zaklonište u napuljskom kraljevstvu, o čemu nam 
dirljivo priča njihova narodna poezija, melankolična, bolna, 
koja se tijesno hvata srca, pjevajući o otmicama, tamni¬ 
cama, progonstvima i umiranju. 

Ljubavna poezija albanska slavi ženu čistu, 
nježnu, sramežljivu, umnu i radinu. Kako junačka tako 
je i ova poezija jednostavna, prirodna, bez osobitih opisa, 
refleksija i tendenciozne kićenosti. Neki mladić — pjeva 

se u jednoj — poljubio je djevojku u usnice i jagodice. Kad 
se djevojka umila u potoku, a voda postane crvena ; košulje, 
što su ih žene prale u potoku, i one postadoše crvene; lišće 
od stabala u baščama, kud je potok protjecao, i ono pocr¬ 
veni, a ptice, koje su iz potoka pile vodu, zamuknuše. Evo 
i jedne ljubavne pjesme — ogleda radi — u prijevodu : 

Šipak slatki, šipak dragi, 

Ljeto prodje, ne takoh te, 

Šipak slatki, gdje si rasto ? 

Rast* ću i ja tamo s tobom. 

Zarudio gdje si šipku? 

S tobom želim i ja ostat. 

Gdje si zrio, slatki šipku? 

Mrieti s tobom ja sam spreman. 

Slatki šipku ti iz Bara, 

Ti si draži od očiju, 

A sladji si od šećera. 

Od prigodnih pjesama najljepše su sva¬ 
tovske, što smo ih spominjali opisujući narodne običaje 
u Albaniji. U ovim je pjesmama žena sva u svijetlu i sjaju, 
kao u fantastičnom istoku, a ipak je još uvijek živa, prava 
i realna žena, kraljicj. domaćega ognjišta, andjeo svoga 
muža. I kako je u ovim pjesmama radost beskrajna, tako 
je duboka i velika tuga u njihovim pjesmama naricaljkama 
kod pogreba. Evo samo nekoliko redaka iz jedne nari¬ 
caljke : — ,,Terezijo, kćeri moja, pošavši Ivi, ponesi mu 
košulju. Kaži, da sam je sašila kosama sa glave svoje ; 
oprala sam je suzama od očiju svojih ; osušila je na ža¬ 
rištu srca svoga !“ Muškarci ne plaču nikada. 

2. NARODNE POSLOVICE. 

Albanci imadu i zagonetaka te narodnih pripovije¬ 
daka, osobito o divovima i vilama, ali najzanimljivije su 
njihove narodne poslovice, u kojima se ogleda sav njihov 

život. 1 Ovdje ću navesti ogleda radi te poslovice azbučnim 
redom u originalu i prijevodu, a gdje je nužno, protu- 
mačit ću u zavorci smisao svojim riječima ili sličnom 
našom poslovicom. 


A. 

1. Ai ći dan, kian. 

Koji dijeli, plače. (Tko mnogo dijeli, brzo prosi.) 

2. A kee gja? Kee lepe e temenaa. 

Imaš li šta? Imaš molim i slušam. ( Šta si? Tudji sluga.) 

3. Ai ći dha paret i fryn kavalit. 

Onaj, koji pare daje, svira uz sviralu. 

4. A diegh viet e i vien era jari simiet. 

Lani se opržio, a ove godine oćutio. (Kaže se o hladno¬ 
krvnu čovjeku.) 

5. A bahet kio pun? Po, kur t’ cesen viciat. 

Može li to biti? Može, kad se telad ošiša (t. j. nikada). 

6. A diegh plaka k umniš e i fryn kosit. 

Opržila se baba tikvama, pa i u kiselo mlijeko pu¬ 
hala. (Žežen kašu hladi.) 

7. Ai ći rri nen dardh, i ha kokrat. 

Tko sjedi pod kruškom, jede kruške. (Bogataš uživa.) 

8. Ai ći a sy, nuk rri pušu. 

Tko ima oči, ne miruje. 

9. Ašti that nuk lpien. 

Ne liže se suha kost. (Sa siromahom nitko posla nema.) 
£0. Ai ci t’ pret, t’ vret. 

Koji te čeka, ubija te. (Govori se o lihvaru.) 

11. Ai ha e ti perćiape. 

On jede, a ti žvačeš. 

12. Ai ći s’ ka men, kaa kam. 

Koji nema pameti, ima noge. 


1 Giacinto Simini. Scutari (1905.). 


127 


B. 

13. Basi, kuitusi. 

Tko čini, misli. (Tko je šupalj kroz uši, drži se 
za uši.) 

14. Borgjli i von, gzon t’ zon. 

Stari dug veseli vjerovnika. 

15. Borgjliis t’ keć meri dhin per edh. 

Zlu dužniku uzmi kozu bez jareta. (Uzmi, šta 
ti da.) 

16. Ban mir i gjen dhun. 

Čini dobro, a nadji zlo. (Za dobro vraća se zlo.) 

17. Buka e mun gurin. 

Jači je kruh od kamena. 

18. Ban ven e pin uj. 

Pravi vino, a pij vodu. (Od svoga rada ne uživaš 
ploda.) 

19. Bie kumona per me nni. 

Zvono zvoni, da se čuje. 

20. Bij a e kthyme si ćerja e thyme. 

Žena (kći) vraćena, kao kola slomljena. (Kad se 
udata vrati očevoj kući.) 

C. (K.) 

21. Kuš ban gjen. 

Ko čini, nadje. (Tko traži, naći će.) 

22. Ka has rasa vekšin. 

Našao je lonac poklopac. 

23. Ška len prei micet, gjun mi. 

Što mačka koti, mise lovi. 

24. Ćjen plak, gjujtar s’ bahet. 

Stari pas lova ne lovi. 

25. Kamt e leeta faćia bardh. 

Lake noge, svijetli obraz. (Probitačno je pobjeći.) 

26. Ku nuk i zoti, nuk šef as zoti. 

Gdje ne vidi gospodar, ne vidi ni Bog. (Gospodarevo 
oko konja goji.) 

27. Knur t’ paš me sy, m’ ra n’ men per ty. 

Kad te vidje, sjeti te se. 

28. Kii i but thith dy nana. 

Umiljato janje dvije matere doji. 

29. Ku a za, nuk a pa gja. 

Gdje je glas, ima nešto biti. 

30. Ćjeni ku ha leh. 

Pas, gdje jede, i laje. 

31. Ka gjet gjamii ku m’ u fal. 

Našao je džamiju, gdje će klanjati. 

32. Kuš t’ han hudren i vien era. 

Tko luk jede, lukom zaudara. 

33. Ćješ e nješ. 

Šala i zbilja. (U šali što komu prebacivati.) 

34. Kan per brenaš e buri per fialt lidhet. 

Vol se za rogove, a čovjek za riječi veže. 

35. Ka del fiala, del špirti. 

Kuda riječi, tuda i duša izlazi. 

36. Ćjafet e pervuit nuk e pret špata. 

Ponizan vrat sjekira ne siječe. 

37. Ćjenit kalzoi škopin. 

Psu pokaži štap. 

38. Kali i mir i šton tadjin vedit. 

Dobar konj sam sebi zob ustiče.. 

39. Ku skee vu mos prek. 

Što nijesi ostavio, ne tiči. 

40. Ka rra si daći n’ gavić. 

Pao je ko mačak u kacu. 

41. Ška millet, korret. 

Što se sije, to se i žanje. (Što tko posije, to će i požeti.) 


129 


42. Kalomoći i ri cjet buken mat’ amel. 

Kukuruz novi daje kruh sladji. 

43. Kuš lot trupin, fiton urupin. 

Tko radi, zaslužuje novac. 

D. 

44. Druja lišit e gruja fisit. 

Hrastovo drvo, a žena od koljena. (Drvo je dobro 
hrastovo, a žena koljenovićka.) 

45. Ditten e maskurrit. 

Dan nikada. (Sveti nikada.) 

46. Dola jašt e nieva gjašt. 

Izadjoh i čuh šest. (Puno vijesti.) 

47. Dy gjela n’ gni pleh nuk knoin. 

Dva oroza na jednom buništu ne pjevaju. (Dva pro¬ 
tivnika zajedno.) 

48. Do me ćit bišt n’ ghišt. 

Hoće staviti rep u prst. (Želi zatajiti očitu stvar.) 

E 

49. E di luga ška ka vekši. 

Zna kašika, šta je u loncu. 

50. E treta e verteta. 

Treća je istinita. 

51. E dretta ri si voj mi uj. 

Istina pliva ko ulje na vodi. 

F. 

52. Fialt i mer era. Karaifilit i vien era. 

Riječi vjetar nosi, a karanfil miruh donosi. (Što tko 
ima, ono i daje.) 


Fra. Lovro MihaČević : Po Albaniji. 


9 

53. Fialt e mira e gurt ne straii. 

Riječi dobre, a u torbi kamenje. (Kada tko dobro 
govori, a zlo misli.) 

54. Fialt e halkut e birat e gardit nuk mylen. 

Svijetu usta, a plotu rupe ne začepaju se. 

G. 

55. Gjaku s’ bahet uj. 

Krv nije voda. 

56. Gjuha škon ku dhen lama. 

Jezik ide, gdje zub boli. 

57. Gni gur nuk ban mur. 

Jedan kamen ne čini zida. 

58. Gjaku ban saa pare V keeš n’ gjep. 

Toliko krv vrijedi, koliko para imaš u džepu. (Koliko 
imaš, toliko vrijediš.) 

59. Goja tašt then rarst. 

Zao jezik razbije glavu. 

60. Gjysa dheut si baktija Nreut. 

Pola je svijeta kao marva Andrijina. (Pola je svijeta luda.) 

61. Gni perpiet e gni te pošt. 

Jedan gore, drugi dole. (Gdje se ne zna za red.) 

H. 

62. Hangre fikun? Ve lešnikun. 

Pojeo si smokvu, pokrij se gunjem. (Dobio si što, šuti.) 

63. Ha buken e permys kupen. 

Kruh jedi, a čanak privali. (Nezahvalnost pokazati.) 

64. Hekuri punon e i zoti levdohet. 

Gvoždje radi, a majstor se hvali. 

65. Ha pšeš m’ ui, e bar menimin e hui. 

Jede kašu s vodom, a brine se tudjim poslom. (Meti 
ispred svojih vrata.) 


I. 

66. I diegh atii ći ka mizen n’ ksul. 

Šupalj kroz uši, drži se za uši. 

67. Iee ba si ciakalia mulinit. 

Postao si kao mlinsko čekalo. (Reče se o brbljavcu.) 

68. Ik mal se po vien spata. 

Bježi brdo, eto sjekire. (Reče se hvastavcu.) 

69. I kaa knue ćyćya n’ der. 

Zakukala mu kukavica na vratima. 

70. I bertet s’ biis per me nie e rea. 

Kćerku kara, nevi prigovara. 

71. Jena bark e špin. 

Nokat smo i meso. 

L. 

72. L um i pari, mieri i mrami. 

Blaženi prvi, jadni zadnji. 

73. L uite kamt, luite dhamt. 

Igra nogama, igra i zubima. (Ako radiš i imaš.) 

74. Lergh syve, lergh zemret. 

Daleko od očiju, daleko od srca. 

75. Lagu sod se t* rrui neser. 

Danas se natari, da te sutra obričim. (Ne poČimaj 
djela prije vremena.) 

76. Lyp paken se vien šuma. 

Traži malo, a doći će mnogo. 

77. Lum durusi, kuur ska ška ban. 

Blaženi koji trpi, kad mora. 

78. Loja mive, gosta micave. 

Mišja igra, mačji ručak. 

79. Lot si mica me minin. 

Igra se kao mačka s mišorn. 

M. 

80. Moti mir duket nadie. 

Lijepo se vrijeme iz jutra poznaje. 

81. Mos e ban dedin kos. 

Ne čini kiselinu od mora. (Ne hvastaj se toliko.) 

82. Ma mir dordhan se dorzan. 

Bolji rukodavac nego jamac. 

83. Ma mir n’ voor se per hor. 

Bolje je umrijeti, nego robovati. 

84. Ma mir pak se aspak. 

Bolje je malo, nego nimalo. 

85. Mat massanei pre. 

Izmjeri, pa odreži. 

86. Ma mir da se ćia. 

Bolje je rastaviti nego rascijepiti. (Bolje je, daše braća 
podijele, nego da se svadjaju.) 

87. Ma zi ghergasi se vet dorasi. 

Gori je zavadjač od ubojice. 

88. Mos e prek gjarpin n’ bišt, se po V ha n’ ghišt. 

Ne tiči zmiju za rep, jer će te pecnuti za prst. 

N. 

89. N’ prill milh. 

U travnju sij. (Na vrijeme radi.) 

90. Nuk ja di i nghišmi t’ ušmit. 

Sit gladnu ne razumije. 

91. Nuk e di dhia se ška ašt tagjia. 

Ne zna koza, što je zob. 

92. Nieri petkaš e špirti vepraš. 

Čovjeka rese haljine, a dušu djela. 

O. 

93. Osmanlia e zan lepurin me ćier. 

Turčin lovi zeca s kolima. (Kada tko što dobije bez 
truda.) 

P. 

94. Pešku i madh e ha t’ voglin. 

Velika riba jede malu. (Jači kvači.) 

95. Pa pas pula, pse me ba iš? 

Kad nemaš kokoši, zašto vičeš iš? (Gdje te ne siju, 
ne niči.) 

96. Puška ban bum. 

Puška puca. (Ako što uradiš, čuti će se.) 

97. Paguj e mos drui. 

Plati, pa se ne boj. 

98. Pvet gnicin vet e ban si diš vet. 

Upitaj stotinu, a radi, šta znaš sam. 

99. Pa kia gni fmii, nuk i ep e ama gji. 

Kad dijete ne plače, mati mu sise ne daje. 

100. Pi rakii e men mos pi. 

Pij rakiju, a pameti ne popi. 

101. Pešku ćelbet prei krejet. 

Riba od glave zaudara. 

R. 

102. Ruje rogun sa t’ a keš n’ door. 

Čuvaj pticu, dok .ti je u ruci. 

103. Rakija vereii t’ dei dy her. 

Vjerovana rakija dvaput te opija. 

104. Ruj gojen e ha nevvien. 

Čuvaj usta, a jedi, što imaš. (Ne govori svašta, a 
jedi, šta imaš.) 

S. 

105. Si V bie lodra, kce. 

Kako ti svira, igraj. (Slušaj starijega.) 

106. Šti veš n’ leš. 

Stavi uho u vunu. (Pričini se, da ne čuješ.) 

107. Sit ćjen e blei klyš. 

Prodaj psa, a kupi vižle. (Izmijeni staro s mladim.) 

108. Škoi e hupi ci cjeni ne ruš. 

Ode i ukri se kao pas u groždju. 

109. Zoti m’ ruit prei mikut, se ruhem vet prei anmikut. 
Bog me čuvao od prijatelja, a sam ću se čuvati od 
neprijatelja. 

no. Si vekši rasa. 

Kakav lonac, taki i poklopac, 
ni. Škoin si cjeni me mic. 

Kao pas i mačka. 

112. Si ast ditta citet pita. 

Kakov dan, taka i pita. 

T. 

113. T* merkur ha pula gur. 

U srijedu kokoš jede kamen. (Zadovolji se s onim, 
što imaš.) 

114. T due ty si krypa n’ sy. 

Volim te kao luk u očima. 

115. T paccia sa m’ duhe. 

Imao te, dok mi trebaš. 

116. T ćion nevoja n’ deer t* magjypit. 

Potreba te šalje na ciganska vrata. (Glad očiju nema.) 

117. Tui pas mašen pse me diegh doren. 

Imajući maše, zašto pržiti ruku. (Ne pati se bez po¬ 
trebe.) 

118. Te ja bren dru. 

Crvotoč jede drvo. (I malo zlo može postati veliko.) 

119. Thoni prei mišit nuk dahet. 

Ne dijeli se nokat od mesa. 

U. 

120. Ujku cymen nron se vesi s’ haron. 

Vuk dlaku mijenja, a ćudi nikada. 

121. Ufula e fort e pelset amen e vet. 

Jaki ocat rastisne svoj sud. 

122. U ul prei šalet e hypi n’ samar. 

Sašao sa sedla na samar. 

123. U ngri si plaka n’ biešk. 

Smrzao se kao baba u planini. 

124. U martove dić e škove. 

Oženi se, umrije i ode. (Svrši sve poslove.) 

V. 

125. Vera me lule, dimni me trule. 

Proljeće s cvijećem, a zima sa krpama. (Sve ima 
svoje vrijeme.) 

126. Vekši i nans vloft, kurr i emi mos pušoft. 

Lonac majčin neka vri, a moj nikada neka se ne smiri. 
(Želim ti dobro, a sebi još bolje.) 

127. Hvadia n’ ver, paret as gni her. 

Hvala u ljetu, a pare nikada. 

128. Ves o ves s’ t’ la sa des. 

Mana, mana, ne ostavi te do smrti. 




KNJIŽEVNI RAD. 


Književnost na jeziku albanskom sva je neznatna i 
nije stara. 1 Alfabet Mesropa Masdoti-a, pored kojega ima 
još jedan drugi, potječe doduše iz V. stoljeća po Kristu, 
pače iz ovoga stoljeća sačuvani su nam i najstariji spome¬ 
nici albanske književnosti, zakoni pisani za crkvenjake 
i laike, a iz VII. stoljeća ima i jedan odlomak elegije u 
smrt vladara Tehervantihera, ali prava književnost njihova, 
i ako ni ona nije znatna, novijega je datuma. Političke 
i vjerske borbe ometoše u prošlosti svaki rad, te nam iz 
onoga vremena ne preosta više, nego koja rijetka starina. 

Književnost na jeziku albanskom, kakovu imadosmo 
do prije koju godinu, gotovo svu dugujemo albanskim 
emigrantima, koji se u Italiji ožariše za rodnu slavu i pro¬ 
svjetni napredak. 

Njima bijaše osobito sklona Propaganda ri m- 
s k a, koja osjeti potrebu izdavanja knjiga u albanskom 
jeziku, da raširi katolicizam u Albaniji. I doista prve knjige 
štampane u albanskom jeziku ili su crkvene ili za crkvenu 
upotrebu. Sa razvitkom albanske književnosti u tijesnoj 
je vezi pitanje njihova pravopisa, u kome je vladala velika 
anarkija. Budući da se alfabet Mesropov, i onaj drugi, upo¬ 
trebljavan na Rodopi, zatr’o, smišljao je svaki pisac svoj 

1 O albanskoj književnosti govori profesor Alberto Straticć 
u djelu : ,,M anuale di letteratura albane se“ 

(Ulrico Hoepli Milano, 1896.), kojom se knjigom i mi služimo 
u ovim kratkim crticama. 

pravopis, služeći se latinskim ili grčkim slovima, što je 
dakako rdjavo utjecalo na razvitak knjige na jeziku na¬ 
rodnom. 

U sjevernoj Albaniji upotrebljavao se latinski alfabet, 
po srednjoj Albaniji grčki. K tomu od stranih naučenjaka, 
koji su se bavili proučavanjem albanskoga jezika, svaki 
ima svoju osobitost. Xylander i de Han upotrebljavaju grčka 
slova. Miklošić i Dozon latinska, a ovi opet svi variraju 
nešto medju se. Naum Bithulski upotrijebio je slavensko 
pismo (1861.), a slično je kušao već i Kopitar (1829.). 

Jasno je, da uz ovakovu nejednakost u pismu nije 
moguć nikakav sustavan književni rad, pa zato se i kod 
Albanaca radilo oko jedinstva alfabeta i pravopisa, osobito 
u najnovije doba. Godine 1908., nakon proglašenja ustava 
i slobode u Turskoj carevini, pregnuli su ozbiljno svi učeniji 
Albanci, da se slože u pravopisu. Dotada imali su od nazad 
desetak godina dva pravopisa, zvana : Aghimi i Bashkimi ; 
prvi je naginjao na hrvatski pravopis, držeći se diakritičkih 
znakova, a drugi je ostao kod samih latinskih slova. Po- 
menute godine u gradu Bitolju-Monastiru, u Macedoniji, 
mjeseca studenoga, imali su sastanak naučenjaci albanski 
Ghege i Točke, zastupnici sjeverne i južne Albanije, da 
vijećaju i da se sporazume o jedinstvenom pravopisu za 
čitavu Albaniju, a složili su se u toliko, da su ostavili za 
sjevernu Albaniju alfabet Baškimi, a za južnu Frašeri. 

Mi ćemo iznijeti ovdje samo one pisce albanske, koji 
su svojim književnim djelovanjem utjecali na razvitak 
i usavršivanje albanskog jezika, bez obzira na one, koji su 
jednostavno prevodili na albanski, kao i bez obzira na 
knjige za čisto crkvenu upotrebu ili na literarne produkte 
u drugim jezicima. 

1. O. Franjo Blanco izdao je najstariju danas 
tiskanu knjigu, a to je : Rječnik latinsko-epirski (1635.). 

2. Petar Bogdan, čovjek velike naobrazbe, žarki 
patriota, koji je zbog svojih patriotskih snova od turske 
vlade bio prognan u Dubrovnik, izdao je,,Nepogrje¬ 
šivu istinu kršćanske v j e r e“ (1691.), knjigu u 
albanskom i talijanskom jeziku, razdijeljenu u dvije sveske. 
Važna je to apologetika, koja govori o Bogu i božjim 
atributima, o stvorenju, o prorocima i proroštvima, o 
sibilama kod različnih naroda. Druga sveska čitava sadr¬ 
žaje život Isusov. 

3. O. Franjo M. de Lecce. Ovaj učeni franjevac 
izdao je „Osservazioni gramaticali nella 
lingva albanese” (1716.). 

4. Julije Variboba, albanski pjesnik XVIII. 
stoljeća, spjevao je pjesmu: „Ghiella e S. Mar ii s 
V i r g h i o r”, to jest : Život blažene Djevice Marije (1762.). 
Originalnost, lakoća, živahnost i jasnoća u crtanju i pri¬ 
povijedanju ove teme, u poeziji kršćanskoj češće obradjene, 
tolika je, da bi ovo djelo bilo ukras poezije i kojega daleko 
prosvjetijenijega naroda. Albanci nastoje, da djelo ponovo 
ugleda svijetlo. 

5. Franjo A. San tor i (1819.—1894.), koji je 
oplemenio albanski jezik, nastojeći podignuti ga na stepen 
književnog jezika, napisao je više djela : II p o 1 i t i c o 
prigioniero, II Cristiano santificato, La 
figlia maledetta, Emira. Neizdana je tragedija 
Jeroboam, kao i zbirka satira i pučkih pjesama, te 
gramatika u stihovima. 

6. Jeronim de Rada, najveći pjesnik albanski 
i žarki rodoljub, rodio se u Makiju (1815.). On je sabirao 
narodne pjesme i bio u uskom doticaju s Albancima : 
Rafaelom Valentinijem, Camardom, H. Kestnerom, Lj. Pe- 
trassijem, Angjelom Basileom, pjesnikom Santorijem i t. d. 
Svojim pjesmama nalazio je inspiracije u albanskoj pučkoj 

poeziji. Napisao je: Miloša o, Anmoria Comi- 
niate 1856. Canti di Milosao figlio del De¬ 
spota di Scutari. Canti di Serafina Thopia, 
principessa di Zadrima nel secolo XV., 
Principii d’ e s t e t i c a (1861.), Antichita della 
nazione albanese sue affinita con gli 
Eleni ed i Latini (1864.). 

Od god. 1872. 1884. spremio je i u svescima objelo¬ 

danio „Scanderbeecu i pafaan”, a g. 1883. po¬ 
krenuo je list „Fiamurri Arberi t” (Zastava al¬ 
banska), koji je prestao izlaziti 1887. God. 1893. izdao je 
,,Conference sulT antichita della lingva 
albanese e grammatica della medesima”. 

7. Josip Serembe (rodjen g. 1843.), mnogo je 
putovao po Italiji, Francuskoj, Americi, te sada boravi u 
New-Yorku; pjeva albanski i talijanski. Prva njegova 
zbirka pjesama: „Poesie italiane e canti ori¬ 
ginali tradotti da 1 V albanese” izašla je 1883. 
Bol i ljubav dva su glavna motiva Serembijevih pjesama. 
Njega smatraju velikim pjesnikom pesimistom, tek ne¬ 
velika naobrazba njegova smetala mu je, te nije mogao 
sistematizirati ideje pesimizma, kako su to učinili drugi 
veliki pjesnici, medju njima i naš neprežaljeni Kranjčević. 

8. Vinko Stratigo (1822.—1885.) nije tiskao 
svojih pjesama, ali one živu u narodu (općina Lungro), 
jer ih je on sam recitirao i mladež poučavao. Najzna¬ 
menitiji su plodovi njegova stvaranja: Proletarac 
i Bersagliere (vojnik), po čemu nam se ukazuje 
kao velik altruista spram bijednika i obožavatelj ujedi¬ 
njene Italije. 

9. Paško Babbi, učeni i ugledan svećenik nad¬ 
biskupije skadarske, izdao je na albanskom jeziku povijest 
staroga i novoga zavjeta. 

10. Gaspar Benushi izdao je vrijedno djelce : 
„Abetare e giuhes s h q y p e” (Početnica albanskoga 
jezika), u Bukureštu 1890. 

11. Byty9i D. Anton, svećenik biskupije pri- 
zrenske, učen i popularan, pjevao je u različnim prigo¬ 
dama, ali su njegove pjesme većinom ostale nesabrane 
i neizdate. 

12. O. T o m a M a r c o z i, rodom Talijanac, a redom 
franjevac, došao je u Skadar (1860.) kao misionar, pa je 
tu ostao do svoje smrti. On je lijepo naučio jezik albanski, 
pa se dao na propovijedanje riječi božje, a kao pisac izdao 
je na albanskom jeziku više knjiga i knjižica, sve. nabož- 
noga sadržaja. 

13. O. Leonardo de Martin o, misionar albanski, 
jednako je rodjeni Talijanac, ali potječe od porodice starih 
albanskih pribjeglica, pa se i potpisuje : italo-albanese. 
De Martino je prvi, koji je izdao umjetne pjesme u alban¬ 
skom jeziku sabrane u jednu cjelinu, u jednu knjigu pod 
imenom: ,,L’ A r p a d’ un Italo-Albanese” (Venezia 
1881.), prožetu jakom domovinskom ljubavi. 

14. O. Juro F i s h t a, rodio se u Zadrimi, u selu 
Fishta (1870.), početne nauke učio je u Skadru, gimnazi- 
jalne u ,,Serafinskom sjemeništu” u Trošanu, a novicijat 
i bogoslovne nauke u Bosni, gdje je i hrvatski dobro naučio. 
God. 1893. povratio se iz Bosne u Albaniju, gdje je počeo 
svoje službovanje. Od naravi pjesnik, a vanredna pam¬ 
ćenja proučio je i na izust naučio mnoge odlomke glaso- 
vitijih svjetskih starih i novijih pjesnika, te se i sam dao 
na pjevanje u svom materinskom jeziku. Preveo je u arba- 
naški jezik pjesme Manzonijeve ,,Inni s a c r i” (Skadar 
1905.). U Zadru izašla mu je: „Lauta e M a 1 c i i s“ 
(1903.), koja se veoma cijeni, te možemo reći, što je pjesan 
,,Luka Vukalović” u Martićevim ,,Osvetnicima”, to je 


,,Lauta” medju Fishtinim pjesmama. U Zadru izašla mu 
je i pjesma „Anzat e Par naši t” (1907.) te nedavno 
„Pika Voeset (1909.), što znači: ,,Kaplje rose”, a 
neki paša izrazio se o toj pjesmi, da bi se imala zvati 
kapljice zlata, a ne rose. 

15. Medju novije pisce albanske mogu se još ubrojiti 
ovi ; Gurakuqi Luigi, Jakov Gaspar, Ju- 
boni Giuseppe, Miedia D. A n dre a, Junki 
D. Paško, Pekmezi Dr. G. Radoja Angelo, 
Isusovac Jakov J u n g g, D. Anton Nikaj, a 
uz njih se ističe o. Franjo Rossi da Montalto 
sa svojom opsežnom albanskom slovnicom i golemim rječ¬ 
nikom talijanskim-epirotskim, pa o. Anton Zanoni, 
koji je izdao najnoviju slovnicu albansku i više drugih 
knjiga. 

